
următoarea întâmplare veselă, care aruncă o lumină 
caracteristică asupra deosebirii lui de celălalt mare 
poet clasic german Friedrich Schiller. 

Goethe ajunsese nu numai prin geniul, ci şi prin 
situația sa socială - ca ministru al ducelui Karl 
August de Weimar - cea mai ilustră personalitate a 
vremii şi toţi cei care vizitau mica reşedinţă ducală 
se simțeau îndreptăţiţi să i se prezinte în casa sa de 
pe Frauemplan. 

O berlineză a vrut şi ea să-l vadă; dar Goethe, 
plictisit de vizite şi distant cum era, n-a primit-o. 
Femeia nu s-a dat însă bătută, ci l-a aşteptat pe 
scară, la ieşire. Când acesta a văzut-o, i-a zis: 
„Kennen Sie mich, Madame?” (Mă cunoaşteţi, 
doamnă?), la care inoportuna vizitatoare i-a răspuns 
prompt, în idiomul ei berlinez: „Wer soll Ihnen (sic!) 
nicht kennen?” (Cine nu vă cunoaşte?), şi a început 
să-i recite, ca semn că l-a citit, versuri din poezia... 
Cântecul clopotului de Schiller. 

Goethe şi-a întărit şi cu acest prilej părerea 

nefavorabilă pe care o avea despre berlinezi; dar a 
constatat şi altceva: că Schiller pătrunsese în popor 
mai mult decât el. 

De bună seamă opera lui Schiller e mult mai 
accesibilă maselor largi, decât aceea, mai 
intelectuală, a lui Goethe. Din studierea operei lui 
Schiller vom putea constata mai bine această 
deosebire. 


Familia. Tinerețea 


Tatăl poetului, Johann Kaspar Schiller, a fost felcer 
la husarii bavarezi. Părăsind armata s-a căsătorit cu 
Elisabel Kodweiss, fiica birtaşului de la „Leul de aur” 
din orăşelul şvab Marbach, unde s-a stabilit, tot ca 
felcer, pe cont propriu însă. 

Concurența medicilor fiind mare, Johann Schiller a 
reintrat în armată, de rândul acesta în serviciul 
ducelui de Wurttemberg, unde, prin muncă 
perseverentă a ajuns până la gradul de maior. li 
plăcea bătrânului agricultura, ba se manifestase şi 
ca scriitor în acest domeniu, de aceea a fost numit 
directorul botanic al castelului „Solitude” al ducelui. 
Energia, dragostea pentru viaţa rustică şi plăcerea 
de a scrie - desigur cu totul altceva - le-a moştenit 
Friedrich de la tatăl său, mama neavând însemnată 
influenţă asupră-i. 

Părinţii au avut şase copii, dintre care două fete 
au murit de timpuriu. Friedrich a fost unicul băiat şi 
s-a născut la 10 noiembrie 1759 - deci cu zece ani 
mai târziu decât Goethe - în acelaşi Marbach. 
Primele elemente de învăţătură le-a căpătat de la 
un preot, Moser, din orăşelul de graniţă Lorch, unde 

familia a locuit trei ani (până în 1766), apoi a trecut 
la Ludwigsburg, reşedinţa ducelui de Wurttemberg. 
Aici micul Friedrich a căpătat temeinică învăţătură. 
S-a împrietenit cu colegul său Friedrich von Hoven, 
poet şi el; dar de mai mare influenţă asupră-i a fost 
teatrul local, pe care-l vizita cu asiduitate. 

Aici dădea reprezentații şi Opera italiană, invitată 
de ducele Karl Eugen (1728-1793), iubitor de muzică 
şi bun pedagog, dar lipsit de orice înţelegere pentru 
poezie. 

Ducele a înfiinţat în 1771 o şcoală pentru fiii 
ofiţerilor, numind-o pompos „Academie militară”, şi 
i-a obligat pe toţi ofiţerii să-şi trimită băieţii la şcoala 
lui. În felul acesta şi Friedrich Schiller, care 
intenţionase să studieze teologia, a trebuit, din 
ianuarie 1773, să frecventeze această „Academie”!. 

Ducele, tiran de felul său, dar având serioase 
înclinări pedagogice, îşi vizita des şcoala, asistând la 
lecţii şi punând el însuşi întrebări elevilor. Cerea ca 
aceştia să fie crescuţi într-o severă disciplină 
militară. În schimb, la sărbătorirea zilei de naştere a 
ducelui sau a metresei sale, Franziska von 
Hohenheim, elevii trebuiau să le închine poezii 
omagiale, imnuri etc. Din jurnalul pe care-l ţinea 
această baroneasă, ştim că la 10 ianuarie 1780, 
prietenul lui Schiller, von Hoven, a compus o piesă 
festivă, iar Schiller, care avea şi talent oratoric, a 
vorbit despre „virtute”. 

Unele din poeziile sale ocazionale provin din acest 
timp, şi tânărul Schiller era socotit pe atunci ca un 
fel de poet oficial al şcolii ducale. Câteva din aceste 


1 Împăratul Joseph al lIl-lea a înălţat-o, în 1781, la rangul de 
Universitate, având trei facultăţi. 

poezii s-au păstrat în Antologia pe anul 1782 şi sunt 
scrise sub influenţa poeţilor anacreontici, a lui 
Klopstock, Lessing, Rousseau, precum şi a 
curentului la modă pe atunci „Sturm und Drang” 
(revolta „geniilor”), din care făcea parte şi Goethe 
(cu Götz şi Werther), ca şi Burger şi poetul Schubart, 
închis, pentru atitudinea sa de revoltat împotriva 
tiraniei principilor, în fortăreaţa Hohenasperg. Mai 
ales acest poet l-a influenţat pe Schiller, stârnindu-i 
acel puternic dor de libertate şi ura-i aprinsă 
împotriva tiraniei. 

In această şcoală, fiii ofiţerilor care nu erau nobili 
erau supuşi la umilinţe: se aşezau la masă după ce 
terminau nobilii, nu aveau voie să-şi pudreze părul, 
cum cerea moda vremii etc. Schiller, în această 
ultimă privinţă, a făcut excepţie: ducele i-a dat voie 
să şi-l pudreze, deoarece... nu putea suferi culoarea 
blond-roşcată a părului elevului-poet. 

Dintre profesorii „Academiei” cea mai mare 
înrâurire asupra educaţiei sale a avut-o Abel, care 
preda filozofia. Din noiembrie 1775 Schiller a 
devenit medicinist, terminând studiile cu lucrarea 
Filozofia fiziologiei, din care se vede că problemele 
filozofice, ca legătura dintre materie şi spirit, îl 
preocupau de pe atunci. Totuşi lucrarea n-a fost 
socotită suficient de documentată şi poetul a trebuit 
să mai urmeze un an cursurile. 

La 14 noiembrie 1780 a promovat cu o lucrare 
înrudită cu cea dintâi: Despre legătura dintre natura 
animalică şi cea spirituală a omului, şi a fost numit 
medic militar al regimentului de grenadieri, care-şi 
avea garnizoana la Stuttgart. 

Lucrări de tinereţe 


Fiind încă elev al „Academiei militare”, Schiller a 
lucrat la prima sa dramă Die Räuber (Briganzii ), 
având motto-ul „/n tyrannos” (Contra tiranilor), din 
care citea, pe ascuns, fragmente colegilor de clasă. 
Acum, ca medic, o continuă cu asiduitate şi, ca s-o 
tipărească, a trebuit să facă datorii. Drama a apărut 
în mai 1781, iar în ianuarie 1782 a avut loc, la 
Teatrul Naţional din Mannheim, prima reprezentaţie. 
Zi decisivă pentru cariera dramatică a lui Schiller. 
Deşi a fost pedepsit cu două săptămâni de arest, 
pentru că a părăsit „ţara” şi postul fără permisiune 
şi, deşi ducele i-a interzis să mai scrie pe viitor 
„comedii”, ziua reprezentării dramei Die Räuber i-a 
dezvăluit lui Schiller adevărata sa chemare: aceea 
de poet. A început o perioadă critică din viaţa sa, 
mai ales că în acest timp îl chinuia o dragoste 
pătimaşă pentru văduva unui căpitan (Luise 
Vischer), pentru care a scris Odele către Laura. 

Interdicţia de a scrie literatură îl sufoca; ducele îi 
respinsese cererea de a i se permite să scrie şi 
altceva decât studii de medicină. De aceea s-a decis 
să părăsească o „ţară” în care se aştepta în fiecare 
clipă să fie închis în fortăreață. La 22 septembrie 
1782 a fugit din Stuttgart împreună cu prietenul 
său, muzicologul Andreas Streicher, plecând în 
„străinătate”, la Mannheim, unde era încă proaspătă 
amintirea piesei sale, care făcuse aici puternică 
impresie. 


2 Tradusă în româneşte cu titlul Hotii. 

Cu el aducea o altă dramă, aproape gata, Die 
Verschwörung des Fiesko zu Genua (Conspirația lui 
Fiesco din Genua), de la care aştepta, pe lângă 
succesul moral, şi un folos material. A citit-o 
actorilor teatrului din Mannheim, dar n-a făcut o 
impresie deosebită, şi rugămintea către intendentul 
teatrului, von Dalberg, de a i se da un acont, a fost 
respinsă. Schiller era acum ofiţer dezertor, şi 
Dalberg nu-l putea sprijini, ca să nu intre în conflict 
cu severul duce Karl Eugen. Viitorul poetului fugar 
era, deci, întunecos. În această situaţie, i-a scris 
ducelui, gândindu-se, mai ales, la părinţi, care 
atârnau direct de acest tiranic suveran. A mai 
cizelat Fiesco, dar n-a reuşit încă să-l vadă pe scenă. 

Din fericire pentru el, editorul Schvan, din 
Mannheim, l-a tipărit şi i-a plătit 100 de ducați. 

În acest timp i s-a întins poetului o mână 
salvatoare: Henriette von Wolzogen, mama unui fost 
coleg şi prieten din şcoală, l-a invitat la moşia ei din 
Bauerbach, lângă Mannheim. În liniştea şi traiul 
tihnit de aici s-au trezit în poet puterile de creaţie. O 
mulţime de proiecte băteau la poarta realizării. De 
citit avea destul timp şi destule cărţi, deoarece 
bibliotecarul Reinwald din Meiningen, orăşel situat 
în apropierea moşiei  binefăcătoarei sale, îl 
aproviziona din belşug. 

Schiller citea mai ales cărți de istorie şi se gândea 
să scrie despre Maria Stuart şi despre nefericitul 
rege-poet medieval Konradin, decapitat în Italia de 
către Carol d'Anjou. S-a oprit însă la a treia dramă, 


3 A devenit cumnatul său, căsătorindu-se cu sora poetului, 
Christophine. Interesantă corespondenţă între tustrei publică K. 
Goedecke, în 1875. 

Kabale und Liebe (Intrigă şi iubire), şi tot aici a 
plămădit a patra dramă, Don Carlos. 

Engels o socoteşte drept „prima dramă cu 
tendinţe politice din literatura germană”, menită să-l 
facă popular pe poet, întrucât revolta exprimată în 
ea era în inima fiecărui german simplu. De aceea.-i 
redăm succint subiectul: Ferdinand von Walter, fiul 
unui puternic preşedinte, iubeşte o fată burgheză, 
Luise Miller, şi vrea s-o ia de soţie. Tatăl se opune şi 
vrea să-l căsătorească - împotriva voinţei lui 
Ferdinand - cu Lady Milford, fosta metresă a 
principelui. La refuzul fiului, preşedintele recurge la 
o intrigă josnică, pentru a-l despărţi de Luise, şi 
anume ticluieşte o scrisoare de dragoste a ei către 
mareşalul curţii, von Kalb, şi face ca această 
scrisoare să cadă în mâinile lui Ferdinand. Acesta, în 
disperare, o ucide pe Luise şi se sinucide. Înainte de 
a muri se convinge însă de nevinovăția fetei şi-şi 
blesteamă tatăl. 

Piesa oglindeşte năzuinţele burgheziei spre o viaţă 
liberă şi demnă. Scena cameristului, în care acesta e 
trimis de principe la Lady Milford cu giuvaeruri, 
pentru plănuita căsătorie a ei cu Ferdinand, se 
bazează pe adevăr istoric, căci în Războiul de 7 ani, 
atât ducele de Wurttemberg, cât şi alţi principi au 
vândut Austriei şi apoi Franţei şi Olandei (în piesă e 
vorba de America) soldaţi germani. Chiar tatăl lui 
Schiller, care a fost şi ofiţer recrutor, a asistat la o 
scenă ca aceea descrisă de poet. 

Această dramă, terminată în 1784, l-a făcut pe 
Schiller şi mai popular. S-a hotărât acum pentru Don 
Carlos. A considerat, deci, că e momentul prielnic să 
se adreseze din nou intendentului teatral von 

Dalberg, iar acesta, nemaitemându-se de ducele 
Karl Eugen, i-a acceptat propunerea şi l-a angajat ca 
poet al teatrului, cu salariul de 300 ducați, dar cu 
obligaţia curioasă de a preda trei piese de teatru 
până la finele anului. Afară de salariu Schiller putea 
să aibă - la alegere - beneficiul total al unei seri de 
spectacol. S-a reprezentat mai întâi Fiesko în 
ianuarie 1781, fără să facă impresia puternică lăsată 
de Kabale und Liebe. Efectul acesteia din urmă a 
fost nemaiîntălnit. Protagonista, Katharina 
Baumann, a jucat cu atâta naturaleţe şi însufleţire, 
încât spectatorii plângeau, iar Schiller, entuziasmat 
şi recunoscător, i-a dăruit preţiosul său portret, o 
frumoasă miniatură pictată de Scharffenstein, pictor 
la modă pe atunci, portret la care poetul ţinea 
îndeosebi. 

Ca să ia cât mai des şi mai îndeaproape legătură 
cu publicul, Schiller a scos revista lunară Die 
Rheinische Thalia. Aici a tipărit fragmente din Don 
Carlos, pe care le-a supus aprecierii cititorilor. 

La curtea din Darmstadt a citit începutul acestei 
drame, printre ascultători fiind şi ducele Karl August 
de Weimar, un mecena al culturii germane, care a 
făcut din orăşelul de reşedinţă, Weimar, adevăratul 
centru al muzelor germane, atrăgându-i pe Goethe, 
Herder, Wieland şi pe alţi poeţi germani. Ducele Karl 
August i-a conferit, după această şedinţă, titlul de 
consilier. 

O nouă criză sentimentală a pus stăpânire însă pe 
poet: s-a îndrăgostit de soţia unui ofiţer, frumoasa 
Charlotte von Kalb (1761-1843). Aceasta a răspuns 
sentimentelor sale, voind chiar să se despartă de 
soţ. Schiller a suferit mult: dovadă poeziile sale 

Resignation şi Freigeisterei der Leidenschaft (Libera 
cugetare a patimei), dar... s-a resemnat. 


Prietenia lui Schiller cu Korner 


Binevenită a fost, în aceste împrejurări, invitaţia 
prietenului său, juristul Christian Körner, să se mute 
la Leipzig, ceea ce s-a şi întâmplat în aprilie 1785. 
Aici Körner a stăruit pe lângă renumita casă de 
editură Goschen, să-i dea poetului un avans de 100 
ducați (Körner i-a plătit şi datoriile). Depărtarea şi 
noile preocupări l-au făcut să-şi înăbuşe patima 
pentru Charlotte; iar prietenia cu Korner a fost 
foarte fructuoasă. Se poate spune că începea o nouă 
perioadă în viaţa şi activitatea poetului, o perioadă 
de activitate ştiinţifică (1785-1794). Körner era un 
mare cunoscător de artă, şi discuţiile dintre cei doi 
prieteni erau foarte animate şi de înaltă ţinută 
intelectuală. 

Între Schiller şi Körner a fost o prietenie unică: a 
durat până la moartea poetului, după cum reiese din 
interesanta lor corespondenţă, care constituie un 
valoros document al literaturii germane. 

Acum a scris Schiller oda An die Freude (Către 
bucurie), care e caracteristică pentru starea sa 
sufletească. Optimismul lua locul resemnării şi o 
nestrămutată încredere într-un viitor mai bun al 
omenirii străbate această poezie, care şi-a găsit cea 
mai înaltă expresie artistică în Simfonia a IX-a a lui 
Beethoven. 

De unde până acum starea sa sufletească am 

putea spune că era exprimată prin glasul eroului său 
Karl Moor, din Răuber: „Mi-e scârbă de acest secol, 
când citesc în Plutarch despre oamenii mari”, acum, 
în oda Către bucurie, striga cu entuziasm tineresc: 
„Seid umschlungen,  Milionen! Diesen Kuss der 
ganzen Welt!” (Fiţi îmbrăţişaţi, milioane de oameni! 
Acest sărut îl dau întregii lumi!). 

Liniştea se aşternea peste sufletul său până acum 
zbuciumat şi rătăcitor. Avea răgaz să se ocupe şi de 
filozofie, care a fost totdeauna una din înclinările 
sale fireşti. Poetul şi gânditorul vor fi nedespărţiţi de 
aici înainte. Ei vor forma o unitate indestructibilă. 
Filozofia va alcătui fundalul tuturor creaţiilor sale 
poetice. 

Prietenul Körner se căsătorise şi s-a mutat la 
Dresda. Schiller l-a urmat. Aici a terminat Don 
Carlos, care a apărut în iunie 1787. Tot aici a 
publicat fragmente din romanul său Ge'sterseher 
(Vizionarul), în revista Thalia, roman care era 
urmărit cu nesaţ de cititori. 

La finele anului 1787 poetul a vizitat moşia 
Bauerbach, trecând prin Rudolfstadt. Wilhelm von 
Humboldt l-a prezentat familiei von Lengefeld şi cele 
două fete ale casei produseră o puternică impresie 
asupra lui Schiller. 

În vara următoare şi-a făcut vilegiatura într-un 
orăşel apropiat, Volkstedt, de unde putea să viziteze 
mai des familia von Lengefeld. Se gândea la 
căsătorie - împlinise 28 de ani - şi avea perspectiva 
unui profesorat la Jena, căci poetul făcuse studii 
serioase istorice, mai ales în legătură cu Războiul de 
30 de ani. Într-adevăr, în martie 1789 a fost chemat 
la Universitatea din acel oraş şi a ţinut prelegerea 

inaugurală despre istoria universală, fiind aclamat 
de studenţi. 

Goethe n-a fost străin de această numire, iar 
ducele de Weimar i-a dat un salariu de 200 de taleri 
(Jena făcea parte din ducatul său). 

In cele din urmă, poetul s-a decis pentru cea mai 
mică dintre surorile Lengefeld, Charlotte (născută în 
1766), deşi cealaltă era superioară din punct de 
vedere intelectual. 

In casa Lengefeld venea şi Goethe, cu care se 
întâlnea Schiller, fără să se stabilească între ei, 
deocamdată, vreo legătură, după cum şi mai târziu, 
când Schiller s-a stabilit la Weimar, apropierea 
dintre cei doi mari poeţi s-a făcut treptat. Goethe 
era distant şi nu se împrietenea uşor. „Firea lui 
(Goethe), îi scria Schiller prietenului său Körner, este 
cu totul deosebită de a mea. Lumea lui nu e a mea 
şi concepţiile noastre sunt diferite.” 

S-a apropiat la început mai mult de Herder şi de 
Wieland. Acesta din urmă l-a determinat să se 
ocupe de antichitatea clasică, îndemnându-l să 
traducă /figenia în Aulida de Euripide, precum şi 
cărţile a Il-a şi a IV-a din Eneida, nu în hexametri, ci, 
după exemplul lui Wieland (Oberon), în stante 
libere. Rod al acestor preocupări au fost şi poeziile 
Die Götter Griechenlands (Zeii Greciei) şi Die 
Künstler (Artiştii), în această din urmă poezie 
Schiller arătând însemnătatea Artei în evoluţia 
omenirii: „Numai prin poarta Frumosului pătrunzi în 
ţara cunoaşterii”. Această poezie este caracteristică 
pentru întreaga lui activitate poetică de mai târziu, 
căci Schiller a crezut totdeauna în posibilitatea 
perfecţionării sufletului omenesc prin Artă. Frumosul 

era pentru el prima treaptă spre Adevăr, Arta prima 
educatoare a omenirii. Le spunea artiştilor: 
„Demnitatea omenirii este în mâinile voastre! 
Păstraţi-o! Cu voi decade, cu voi se înalţă!” 

La 22 februarie 1790 avea loc căsătoria lui, în 
jJena-Wenigen, cu Charlotte care i-a fost soţie 
devotată şi i-a dăruit 4 copii: doi băieţi: Karl şi Emst, 
şi două fete: Karoline şi Emilie. Familia întemeiată 
de el trăieşte şi azi - în linie feminină - sub numele 
de von Gleichen-Russwurm, dintre care unii sunt 
scriitori cunoscuţi (Alexander von Gleichen- 
Russwurm). Ultimul urmaş, care i-a purtat numele, a 
fost maiorul austriac Friedrich von Schiller, mort în 
1877, fiul silvicultorului Karl von Schiller, mort în 
1857. 

Ca profesor universitar, fiind nevoit să se ocupe 
mai mult de istorie şi în genere de lucrări ştiinţifice, 
a dedicat mai puţin timp preocupărilor literare. Dar 
legătura cu literatura n-a rupt-o, întrucât făcea 
studii istorice în contingenţă cu viitoarele sale 
drame istorice. 

Roadele acestor studii au fost lucrările sale 
valoroase privitoare la Vo/kenvanderung (Migrația 
popoarelor), cruciade şi evul mediu, excelentul 
studiu despre sistemul feudal Übersicht des 
Zustandes von Europa zur Zeit des ersten 
Kreuzzuges (Privire generală asupra stărilor din 
Europa în timpul Primei Cruciade), precum şi 
Geschichte des Abfalls der Niederlande (Istoria 
revoltei Ţărilor de Jos) şi, mai ales, Geschichte des 
Dreissigjâhrigen Krieges (Istoria Războiului de 30 
ani), la care capitolele cele mai izbutite au fost 
acelea în care era vorba de Wallenstein. „Istoria, 

scrie Schiller, este, de fapt, numai un magazin 
pentru fantazia mea şi subiectele ei trebuie să se 
supună mâinilor mele.” Deci nu avea ambiția să 
câştige laurii cercetătorului savant, ci socotea 
studiile istorice drept documentare pentru 
activitatea sa literară. Totuşi cercetările erau atât de 
profunde, încât au făcut mare impresie în acel timp, 
chiar asupra istoricilor profesionişti. Impuneau prin 
stilul clasic şi prezentarea artistică, dar şi prin 
bogăţia  reflecţiilor cu care autorul coordona 
evenimentele. 

Activitatea istorică a lui Schiller a fost însoţită, la 
început, de preocupări filozofice; mai târziu acestea 
din urmă l-au captivat cu totul. 

Filozofia lui Kant, cu construcţia sa intelectualistă, 
l-a făcut pe poet să renunţe la filozofia bazată pe 
sentimente. Körner îi atrăsese atenţia asupra 
filozofului din Königsberg, care, în 1790, scrisese 
Kritik der uUrteilskraft (Critica puterii de judecată), 
stârnind mare interes în lumea gânditorilor, întrucât 
dincolo de raţionalism şi empirism, el formula o 
nouă teorie filozofică, în care se cuprindeau şi 
filozofia Moralei şi a Esteticii. Înlătura noţiunile de 
divinitate, nemurire şi libertate din domeniul 
cunoaşterii logice, punând în locul lor, ca ţel al 
acţiunii morale, ca bun absolut, Datoria. Schiller a 
stat multă vreme sub înrâurirea marelui gânditor, 
voind să-şi întemeieze concepţiile estetice şi 
filozofice pe un fundament sigur, ştiinţific. 

Antichitatea, istoria, filozofia kantiană şi legătura 
cu Goethe au însemnat în viaţa sa trepte de cultură 
artistică, după legile esteticii clasice, pe care le-a 


4 joh. Janssen, Schiller als liistoriker, 2 Aufl., Freiburg, 1879. 

formulat, în scrieri filozofice şi de teorie a artei, mai 
pregnant, începând din 1793. Dar Schiller nu putea 
rămâne la recea filozofie kantiană: esteticianul şi 
poetul din el au trebuit să îndulcească oarecum 
severitatea concepţiei despre datorie, ajungând la 
un compromis şi formulând teoria că o moralitate 
deplină constă în împăcarea armonioasă a datoriei 
cu înclinările, în acel schöne Seele (suflet armonios) 
găsea el echilibrul moral şi estetic. 

să  insistăm puţin asupra concepţiilor sale 
estetico-filozofice, întrucât ele îi colorează întreaga 
activitate poetică de mai târziu! 

În lucrarea Anmut und Würde (Graţie şi 
demnitate), 1793, Schiller  lămurea această 
perfecţiune morală sub două aspecte: în Graţie se 
contopesc frumuseţea fizică şi cea sufletească, dând 
armonia estetică, iar în Demnitate se contopesc 
înclinările naturale cu datoria morală. Această teorie 
a sa se acoperea, în bună parte, cu idealul lumii 
antice. 

În altă lucrare importantă, Briefe über die 
ästhetische Erziehung der Menschen (Scrisori 
despre educatia estetică a oamenilor), 1794, poetul 
cerea să se ajungă, în educarea omenirii, la armonie 
între înclinările senzuale ale omului şi educarea 
acestor înclinări prin Frumos, făcând, prin această 
educație, ca omul simţurilor să se ridice 
spiritualiceşte la înălțimea  Frumosului, iar 
intelectualul exclusivist să se  împărtăşească, 
moderat, şi de plăcerile senzoriale ale vieții. Schiller 
acorda, deci, culturii estetice un rol cuprinzător 
educativ. Prin această educație omul ajunge la 
adevărata Libertate, departe de bunul plac şi de 

constrângere. 

In domeniul educaţiei estetice Schiller includea şi 
tărâmul politic: şi viaţa socială a statului avea să se 
împărtăşească din frumuseţea omului armonic 
cultivat. 

În altă lucrare filozofică Uber das Erhabene 
(Despre sublim), 1793, accentua această libertate a 
omului faţă de orice constrângere fizică, spunând că 
„În cele mai mari suferinţe se verifică adevărata 
umanitate”. Această descoperire a puterii morale, 
nelegată de nici o constrângere, dă simţămintelor 
de durere - de care suntem stăpâniţi văzând cum 
suferă semenul nostru - acel farmec inexprimabil şi 
caracteristic, pe care nici o plăcere a simţurilor, 
oricât de nobilă ar fi, n-o poate egala cu 
simţământul  sublimului. În această teorie stă 
eşafodajul dramelor sale de mai târziu. 

Ca urmare a discuţiilor sale filozofice purtate cu 
Goethe el a creat lucrarea Uber naive und 
sentimentalische Dichtung (Despre poezia naivă şi 
cea sentimentală), 1794. 

Schiller recunoştea, în deosebirea caracterului său 
de acela al lui Goethe, ca un contrast între subiectiv 
şi obiectiv, polaritatea a două entităţi deosebite 
poetic-umane. Prin „naiv” el înţelegea omul care 
trăieşte în realitatea naturală, ca aceea a omului 
antic; iar prin „sentimental” pe omul în sufletul 
căruia  precumpăneau fantezia, sentimentele, 
înclinarea spre filozofare, deci acel subiectivism, 
care tinde zadarnic spre realitate şi care se 
consumă în dorinţa după infinit. Poezia antică a fost 
„naivă”, iar cea modernă „sentimentală” 
(romantismul). Goethe era „haiv”, Schiller 

„sentimental”. În Goethe admira tot ce-i lipsea 
caracterului său, fără ca, totuşi, să şi-l socotească 
pe al său demn de schimbat. Dar Schiller tindea 
spre un compromis, spre o armonizare, o 
completare a ambelor caractere. Goethe însuşi îi 
scria: „În fond nici unul dintre noi nu poate trăi fără 
cellalt”?. 


Perioada de la prietenia cu Goethe până la 
moartea sa (1704-1805) 


În anul 1794 Schiller s-a înapoiat la Jena dintr-o 
călătorie pe care a întreprins-o, în vara anului 1793, 
în patria sa suavă. A plănuit să scoată o revistă 
lunară, Die Horen, care a şi apărut vreme de doi ani, 
începând din 1794. 

După ce şi-a asigurat colaborarea unor însemnați 
poeţi sau oameni de ştiinţă - printre care şi pe 
aceea a savantului Wilhelm von Humbdlat” (1767- 
1835) - cu care se va împrieteni îndeaproape - s-a 
gândit să-l câştige şi pe Goethe. Invitându-l să 
colaboreze, Goethe a primit, răspunzându-i cu 
prietenie, şi astfel s-a stabilit legătura între cei doi 
mari poeţi. (Schiller îl văzuse pe Goethe, pentru 
întâia oară, când acesta vizitase, în suita ducelui 
Karl Eugen, „Academia militară”; în 1788 ambii 
poeţi s-au întâlnit în Rudolfstadt, dar nu s-au 
apropiat, vederile lor literare fiind, în acea vreme, 
diferite. De ce? Goethe fusese în Italia, unde 
5 Cine se interesează de această latură a poetului-filozof poate 
cerceta valoroasa lucrare, care, deşi scrisă de mult, este şi azi 


valabilă, a lui Kuno Fischer: Schiller als Philosoph, 1891, Berlin. 
6 Mai târziu ministru şi întemeietor (în 1810) al Universităţii din 


Berlin. 
=x 17 =~ 


Wallenstein Vol.1 
admirase antichitatea romană şi se lecuise de 
curentul „Sturm und Drang” şi, ca atare, nu mai 
găsea nici o plăcere în scrierile tânărului Schiller 
impregnate de acest spirit.) Abia din 1791 i-a legat o 
prietenie cum nu se mai întâlneşte în toată istoria 
literaturii germane. 

A început între ei o bogată şi interesantă 
corespondenţă, care a durat până ce Schiller s-a 
mutat la Weimar”, în anul 1799; şi aici se vedeau 
aproape zilnic, schimbând între ei planuri şi idei, 
judecându-şi reciproc, sincer şi deschis, lucrările şi 
stimulându-se unul pe altul, într-o întrecere care a 
fost foarte rodnică pentru literatura şi cultura 
germană în genere. 

E drept, caracterele lor se deosebeau: Goethe era 
socotit drept realist, iar Schiller idealist, cu înclinări 
filozofice şi înclinări spre abstract; dar tocmai natura 
lor diferită îi apropia şi-i completa în modul cel mai 
fericit. Goethe însuşi aprecia această rodnică 
legătură, mărturisind că pentru el a început „a doua 
tinereţe”, o „nouă primăvară” în care „totul încolţea 
vesel”. În revista lui Schiller şi-a publicat Goethe 
poeziile scrise în Italia sub titlul de Römische Elegien 
(Elegiile romane). Amândoi poeții alcătuiau 
împreună cu Humboldt o trinitate culturală care a 
lăsat urme adânci în cultura germană. Energia care-i 
punea în mişcare, însă, era Schiller. Avea parcă 
presentimentul că nu va mai trăi mult şi voia să 
folosească la maximum puţinii ani hărăziţi de 
soartă. 

Sub influenţa lui Goethe, Schiller şi-a întors faţa 


7 Briefwechsel zwischen Goethe und Schiller (Corespondenţă între 
Goethe şi Schiller), Stuttgart bei Cotta, 1881. 

de la filozofie reluându-şi activitatea poetică. 
„Poetul e singurul om adevărat, îi scria lui Goethe. 
Chiar şi cel mai bun filozof nu-i decât o caricatură 
faţă de el.” 

In 1796 a scos un poetic Musenalmanach, în care 
publică mai ales poezii filozofice, cum a fost 
amintita Die Künstler (Artiştii), şi apoi: Der 
Spaziergang (Plimbarea), Ideal und Leben, şi Das 
Gliick (Norocul). În Der Spaziergang poetul trecea în 
revistă, pe scurt, istoria evoluţiei culturale a omenirii 
(ca Tudor Arghezi în Cântare omului): viaţa în 
natură, în oraşe, înflorirea artelor şi ştiinţelor, ca şi 
epoca de decadenţă, şi recomandă drept unic mijloc 
de salvare (ca J.J. Rousseau), întoarcerea la Natură. 
In Ideal und Leben le recomandă oamenilor să 
unească plăcerile simţurilor cu pacea sufletească şi 
să-şi înfrumuseţeze viaţa prin Artă. 

În Almanahul din 1797 au apărut Die Xenien 
(greceşte: daruri de gazdă, numite astfel după 
epigramistul roman Marţial, care îşi intitulase astfel 
o carte de epigrame). În Xenien, amândoi poeţii au 
început o campanie împotriva lucrărilor literare ale 
adversarilor lor şi în genere a producţiei literare 
slabe a timpului. Colaborarea poeţilor la aceste 
Xenien a fost aşa de strânsă, încât nimeni n-a putut 
deosebi partea de contribuţie a fiecăruia, cum a 
încercat W. von Malizahn. 

Au publicat apoi, în 1797 („anul baladelor”) 
Balladen und Romanzen; Goethe: Der 
Zauberlehrling (Ucenicul vrăjitor, tradus la noi de 
St.O. losif), Der Schatzgrăber (Săpătorul de comori), 
Braut von Korinth (Mireasa din Corint), Der Gott und 
die Bajadere (Zeul şi baiadera); iar Schiller: Der 

Handschuh  (Mănuşa), Der Ring des Polykrates 
(Inelul lui  Polycrate), Ritter Toggemburg, Der 
Taucher, Die Kraniche des Ibykus (Cocorii poetului 
Ibyicus), Die Burgschaft (Chezăşia), Das eleusische 
Fest (Sărbătoarea eleusină). 

În Almanahul din 1800 publica Das Lied von der 
Glocke (Cântecul clopotului), poezie în care 
concepţia filozofică a lui Schiller şi-a găsit expresia 
cea mai desăvârşită (de diversele stadii ale turnării 
clopotului poetul leagă etapele variate ale existenţei 
umane), Der Kampf mit dem Drachen (Lupta cu 
balaurul) (izbânda inteligenţei şi a şireteniei omului 
împotriva forţelor puternice ale Naturii, dar, mai 
ales, victoria şi mai mare asupra lui însuşi). Unei 
perioade mai târzii aparţin: Hero und Leander, 
Kassandra, Der graf von Habsburg, Das Siegesfest 
(Sărbătorirea victoriei), Der Alpenjăger (vânătorul 
Alpilor). 

Dacă Goethe şi Kant i-au fost dascăli în 
înţelegerea şi aprofundarea cunoştinţelor despre 
Artă, Goethe singur i-a lămurit legile poeziei 
dramatice şi epice. Prin Goethe, Schiller se întoarce 
la teatru. Studiază Aristotel şi tragedia greacă, 
traduce din Racine (Fedra), prelucrează Macbetnh-ul 
lui Shakespeare şi se îndreaptă spre tragedie, ca o 
datorie care trebuia împlinită. 

intenţiona să scrie Die Malteser - tragedia 
legăturilor spirituale şi politice între bărbaţi eroici; 
dar a renunţat la ea, ca să se lupte, trei ani, cu 
Wallenstein, de care ne vom ocupa separat aici, 
întrucât face obiectul cărţii pe care o prefaţăm. 

S-a îndreptat apoi spre un subiect cu totul diferit 
de acela al lui Wallenstein, spre Maria Stuart (1800). 

A ales o eroină care, ca „fiinţă fizică”, aşa cum s-a 
exprimat poetul într-o scrisoare către Goethe, a 
dezlănţuit patimi violente. Dacă în Wallenstein se 
simţea influenţa lui Shakespeare, aici Schiller a fost 
influenţat de Euripide şi Racine. Cu această tragedie 
poetul tindea către stilul clasicist sever. Emoţiile 
urmau una după alta, ducând la triumful nobleţei de 
suflet, care trezeşte, prin suferinţă, cea mai pură 
compasiune. Limba poetică a acestei tragedii avea 
neaşteptate reflexe lirice, filozofice, sentenţioase, 
care dădeau personajelor acel patos retoric, 
caracteristic teatrului său. In tema pe care şi-a 
propus-o - prin suferinţă spre purificare -, Schiller a 
creat tipul unei drame baroce, întruchipat în Maria 
Stuart. 

În regina Elisabeta, deşi autorul n-o simpatiza, era 
întruchipat un personaj cu trăsături tragice căci, la 
sfârşitul piesei, în clipa triumfului, trăia o adevărată 
înfrângere interioară. Din punct de vedere tehnic 
această tragedie este o capodoperă. În scena 
disputei dintre regine (ca în Cântecul Nibelungilor, 
între Kriemhild şi Brunhild) din actul al Ill-lea şi în 
scena următoare Schiller atinge un punct culminant 
care-şi află cu greu asemănarea în literatura 
universală! 

Maria Stuart s-a jucat pentru întâia oară la 
Weimar, la 14 iunie 1800, cu un răsunător succes. 

Acest succes l-a îndemnat să înceapă, chiar la 1 
iulie, în acelaşi an, drama Die Jungfrau von Orleans 
(Fecioara din Orleans), terminată la 16 aprilie 1801. 
Schiller, care fusese criticat şi chiar duşmănit de 
poeţii romantici, şi-a intitulat noua lucrare „tragedie 
romantică”, deoarece era vorba în ea de credinţa în 

minuni a evului mediu, şi lucrarea se întemeia, în 
mare parte, pe ideologia şcolii romantice. Voia să le 
arate tinerilor romantici cum se poate trata un 
subiect romantic, fără să te laşi stăpânit de el. În 
eroica fecioară poetul a întruchipat elementul divin 
din sufletul omenesc, iar în nevinovăția şi 
entuziasmul ei - ca şi în ispita, pe care a avut-o, ca 
femeie, pentru dragostea pământească - se vădea 
noblețea cea mai deplină a sufletului feminin. 

A fost reprezentată la Leipzig (17 septembrie 
1801), iar poetul a fost îndelung ovaţionat. 

Bolnav, Schiller a plecat la Dresda, la prietenul 
său Körner, să se odihnească, unde a prefigurat mai 
multe piese, dar s-a oprit la Brau/ von Messina. Cu 
această dramă Schiller s-a reîntors la antichitatea 
clasică, spre tragediile Destinului şi către Sofocle. 

Realitatea era aici înlăturată în folosul simbolului; 
soarta îşi urma neşovăitoare drumul, şi acţiunea 
scenică slujea numai la realizarea catastrofei mai 
înainte hotărâtă prin oracol şi blestem. Corul, ca în 
tragediile lui Eschil, contura atmosfera spiritualizată 
şi ideală. Chiar forma versurilor era înrâurită de 
Eschil, pe care poetul l-a citit în traducerea lui Fr. 
Leopold von Stolberg (1802). Versurile albe alternau 
cu cele rimate ale corului. Putem afirma că, dintre 
toate lucrările dramatice ale lui Schiller, aceasta 
este cea mai strălucită din punctul de vedere al 
armoniei limbii, al „dicţiunii” (cum numesc germanii 
această frumuseţe verbală). 

La recomandarea marelui duce Karl August, 
împăratul Franz l-a înnobilat pe Schiller în anul 
1802. Jenat oarecum, îi scria poetul prietenului său 
Willielm von Humboldt: „Desigur că veţi fi râs, când 

aţi auzit de înnobilarea mea. A fost capriciul ducelui 
nostru şi, dacă s-a realizat, am primit-o de dragul lui 
Lolo? şi al copiilor.” 

Schiller a petrecut vara lui 1803 în staţiunea 
balneară Lauchstăt, ca să-şi îngrijească şubreda-i 
sănătate.  Presimţindu-şi sfârşitul apropiat, a 
desfăşurat o cu atât mai febrilă activitate. De dragul 
ducelui Karl August a tradus două comedii franceze: 
Der Parasit (Parazitul) şi Der Neffe als Onkel 
(Nepotul în rolul unchiului), gustate mult de publicul 
din Weimar. 

Apoi a stat la îndoială: să scrie tot o piesă cu 
caracter antic? În cele din urmă a părăsit această 
idee, pentru un subiect german, apropiat de 
actualitatea politică - drama luptei pentru libertate, 
piesa care l-a făcut într-adevăr popular, ultima lui 
lucrare de mari proporţii: Wilhelm Tell (1804). 

Era anul încoronării lui Napoleon. Goethe însuşi 
plănuise o epopee Tell şi i-a pus la dispoziţie 
documentarea necesară cu privire la Elveţia, ţară pe 
care Schiller n-a văzut-o niciodată. Elveţia trecea, în 
secolul al XVIII-lea, drept patria libertății 
republicane, a moravurilor patriarhale. 

Schiller, cu intuiţia lui minunată, cu puterea de 
creaţie şi fantezia lui bogată a realizat o dramă cu 
fundal istoric şi a creat atmosfera alpină elveţiană, 
ca şi când ar fi trăit-o. Scriind se gândea însă mereu 
la poporul german. „Poporul e avid de asemenea 
subiecte, îi spunea lui Goethe. Mai ales acum se 
vorbeşte cu atât mai mult de libertatea elveţiană, cu 
cât ea a dispărut din lume.” 

Prin Wi/helm Tell Schiller se întorcea la ideea lui 


8 Charlotte, soţia sa, născută von Lengefeld, era nobilă. 

din tinerețe: lupta împotriva tiraniei care 
păcătuieşte împotriva ordinii naturale, umane şi 
divine. Uciderea guvernatorului era justificată nu 
numai politic - ca să elibereze ţara de tirani - dar şi 
omeneşte, căci acesta îl silise pe Tell să tragă cu 
săgeata în mărul pus pe capul propriului copil. 

Drama Wilhelm Tell i-a adus atâta popularitate, 
încât unii critici îl considerau ein grosser 
Volksdichter (Un mare poet popular). Aşa să fie 
oare? Goethe îl caracteriza astfel într-o convorbire 
cu secretarul său Eckermann; „Schiller, care, între 
noi fie zis, a fost mai aristocrat decât mine, care 
însă cântărea mai mult decât mine tot ce spunea, a 
avut fericirea bizară de a trece drept prietenul 
favorit al poporului”. Goethe avea dreptate: Schiller 
n-a făcut niciodată concesii gustului mediocru, pe 
care îl dispreţuia. Cu toate acestea, după cum am 
văzut, a avut mai mare popularitate decât Goethe. 
La aceasta au contribuit în primul rând stilul clar şi 
patosul, care nu e lipsit de gust; apoi dramele din 
tinereţe, cu entuziasmul lor, au contribuit în mare 
măsură la o preţuire generală. E drept însă că 
poporul s-a apropiat mai uşor de mentalitatea sa, 
decât de aceea, mai rece, olimpiană, a lui Goethe, 
dar adâncimea schilleriană de gândire, frumuseţea 
poetică formală, elevația artei sale puteau fi 
apreciate mai greu la adevărata lor valoare! 

În iulie 1804 a avut loc la Berlin prima 
reprezentaţie a lui Wilhelm Tell, la care poetul a fost 
sărbătorit cu atâta entuziasm, încât împăratul, aflat 
de faţă, i-a propus să se mute la Berlin. Poetul însă 
nu se putea despărţi de Weimar, de duce şi de 
Goethe. În Weimar se simţea acasă, iar situaţia 

materială i se îmbunătăţise. Nu lăsa pana din mână, 
deşi sănătatea-i era precară. 

La căsătoria prinţului moştenitor de Weimar cu 
principesa rusă Maria Pavlovna a scris Die 
Huldigung der Kunste (Omagiul artelor), cea mai 
frumoasă odă ocazională a literaturii germane. 

In martie 1805 a început să scrie tragedia 
Demetrius, cu subiect din istoria Rusiei, dar tot 
atunci boala a izbucnit violent. În pauzele dintre 
accese poetul găsea totuşi energie să lucreze cu o 
plăcere uimitoare, până ce, în cele din urmă, a 
capitulat. La 9 mai 1805, după amiază, la orele 5, s- 
a stins. Un monolog din Demetrius era încă proaspăt 
pe masa lui de lucru. 

In noaptea de 11 mai, pe când Goethe era greu 
bolnav, Schiller a fost dus la mormânt. O 
înmormântare modestă, aşa cum fusese o mare 
parte din viaţa lui. 

C.F. Meyer descrie astfel cortegiul funerar: 
„Câteva făclii abia luminând sărăcăcios, pe care 
furtuna ameninţa să le stingă în fiecare clipă. Un 
linţoliu fluturând. Sicriu obişnuit de brad, fără nici o 
coroană şi nimeni nu-l însoțea, ca şi când ar fi dus la 
groapă pe cine ştie ce răufăcător. Cioclii se grăbeau. 
Doar un necunoscut înfăşurat în mantia-i largă, 
călcând măreț, urma dricul. Era geniul omenirii.” 

Din fericire aceasta este o simplă descriere 
poetică, întrucât ultimii ani ai vieţii poetului au fost 
buni. Schiller era stimat de națiunea întreagă, mai 
toţi marii imperiului îi căutau prietenia, iar Karl 
August fusese generos cu el; grijile materiale nu-l 
mai apăsau. Numai boala îl amăra. Ultimii ani de 
înfrigurată muncă au fost şi cei mai întunecaţi de 

suferinţă. Părea, totuşi, că slăbiciunea trupească, pe 
măsură ce înainta, alunga tot mai mult ceea ce era 
omenesc în poet; chipu-i arăta o transfigurare care a 
rămas încremenită pe nobila sa mască. 

A fost mare poet, a fost - ceea ce e deseori rar - şi 
mare om. Nobleţea sufletească, setea lui de 
libertate le-a păstrat eroic dincolo de vicisitudinile 
scurtei sale vieţi. Soarta nu i-a fost prea darnică, ci 
dimpotrivă. Entuziasmu-i veşnic tânăr l-a ajutat să 
învingă toate lipsurile şi dezamăgirile. Dacă nu i se 
împlinea o îndreptăţită speranţă, făurea alta; dacă 
întâlnea mândria sau aroganţa celor fără inimă, îşi 
spunea, mângâindu-se: „Putem fi trataţi josnic, dar 
nu ne poate nimeni înjosi!” A crezut în el şi-n Artă. 
Era călăuzit de misiunea Artei în tot ce a creat. 
Spiritul a strunit trupu-i slăbit. Toţi - care l-au 
cunoscut - l-au iubit. Poetul H. Voss, mai tânăr ca el, 
dar care se bucura de prietenia sa, scria; „Ca poet, îl 
iubesc mult (pe Goethe); dar ca om, Schiller îmi este 
infinit mai drag, căci el m-a făcut om mai bun şi mai 
liber”. 

Schiller a vrut să devină preot. N-a izbutit. Şi nici 
n-ar fi fost, credem, un preot bun, căci dogmele 
religioase erau străine de preocupările lui. In 
această privinţă nota: „Care din religii are dogmele 
cele mai bune? Nici una din toate cele pe care mile 
numeşti. De ce nici una? Pentru că sunt... religios.” 

A fost, în schimb, preotul care a slujit cel mai bine 
altarul  Frumosului, al Binelui, al Libertăţii, al 
Umanității. Toate acestea îl fac actual... 

În anul 1825 sicriul său a fost aşezat în cavoul 
ducal, la stânga ducelui Karl August, în dreapta 
căruia îşi va găsi odihna, în 1802, şi prietenul său, 

Goethe. Acesta i-a dedicat un frumos document 
literar în 

Epilog zu Schillers Glocke, care sfârşeşte cu 
aceste versuri: 


„Indessen schritt sein Geist gewaltig fort 
Ins Ewige des Wahren, Guten, Schonen, 
Und hinter ihm, în wesenlosem Scheine, 
Lag, was uns Alle băndigt: das Gemeine. * 


Opera lui Schiller s-a născut într-o vreme de 
zguduiri şi de prăbuşiri istorice, care au salvat 
Europa de absolutism şi au creat premisele unui 
secol al democraţiei, al libertăţii şi demnităţii 
omului. 

În 1859 poporul german s-a adunat în jurul 
mormântului marelui poet Schiller, ca în jurul 
acestui simbol. În schimb finele secolului al XIX-lea 
s-a uitat dispreţuitor la el (Nietzsche). Abia mai 
târziu şi-a aflat iar adevărata preţuire; Georg Kaiser 
şi Bertholt Brecht îl socoteau dascălul lor întru 
libertate şi ură împotriva tiraniei. 

Astăzi s-a încheiat vremea când se discută pro şi 
contra în legătură cu evoluţia spirituală a lui Schiller, 
spre a i se fixa locul în universul sufletesc german. 
Opera sa a vrut să trezească tot ce e mai bun în om 
şi să-l înalte pe calea spre perfecţiune. Aceste două 
tendinţe le-a contopit într-o sinteză, unică în 
spiritualitatea germană. 


9 Şi acum sufletul lui se înalţă sus, în tărâmul veşnic al Adevărului, 
al Binelui şi al Frumosului, iar jos, în urma sa, a rămas - în negura 
aparenţelor - ceea ce ne înlănţuie pe toţi: Banalitatea. 

Rânduri despre Wallenstein 


Schiller a făcut studii istorice foarte amănunțite în 
legătură cu personalitatea şi viaţa lui Wallenstein. A 
cercetat istoria Războiului de 30 de ani, în care 
generalul Albrecht von Wallenstein a avut un rol 
considerabil, război asupra căruia poetul a scris, ca 
profesor universitar la Jena, tratatul de care am 
amintit; a făcut studii de astrologie, ca să-l poată 
înfăţişa pe cititorul în stele Seni, în prezicerile căruia 
Wallenstein credea, la început, orbeşte; a citit 
scrierile călugărului Abraham a Santa Clara, renumit 
predicator popular medieval, pentru a ni-l prezenta 
pe călugărul capucin din Tabăra lui Wallenstein; a 
vizitat apoi, din staţiunea balneară, unde-şi îngrijea 
sănătatea şubredă, localitatea şi fortăreaţa Eger, 
pentru a reda locul unde a fost ucis generalul, s-a 
familiarizat cu felul de organizare şi regulamentele 
armatei austriece etc. Nici un poet n-a pus vreodată 
atâta grijă şi zel în documentare. Întinderea 
subiectului fiind prea mare Goethe i-a propus, având 
în vedere şi reprezentarea dramei, să-l împartă în 
trei părţi, şi astfel s-au născut trilogia: Wallensteins 
Lager (Tabăra lui Wallenstein), Piccolomini (Cei doi 
Piccolomini) şi Wallensteins Tod (Moartea lui 
Wallenstein). Trilogia schilleriană nu trebuie însă 
asemănată cu trilogiile antice, în care fiecare parte 
era unitate de sine stătătoare şi care se putea 
reprezenta separat. La Schiller trilogia are acțiune 
unitară, o parte succedându-se după alta şi 
neputându-se reprezenta, cu deplină înțelegere, 
separat pe scenă, părțile tratând acelaşi subiect. 

Prima parte Wallensteins Lager ne redă atmosfera 

Războiului de 30 de ani, şi a fost reprezentată în 
anul 1798; celelalte două părţi, Piccolomini şi 
Wallensteins Tod, în anul următor. 

Cu Wallenstein, Schiller a scris cea dintâi dramă 
istorică, în stil mare, din literatura germană. 

Dar elaborarea trilogiei Wallenstein a cunoscut o 
lungă evoluţie. Încă la începutul anului 1791, în 
timpul preocupărilor sale legate de Războiul de 30 
de ani, poetul numea moartea generalului 
Wallenstein un „subiect foarte preţios pentru o 
tragedie istorică”. A avut clar în minte subiectul, 
deşi l-a purtat în suflet până în 1799, deci 8 ani. 

De ce nu s-a apucat îndată de lucru? Pe lângă 
boala care-l măcina, pe atunci îl preocupau alte 
lucrări, ca  Maltezii, studiile  istorico-filozofice, 
filozofia lui Kant şi Războiul de 30 de ani; apoi, după 
cum am văzut, Schiller voia să se documenteze 
serios, studiind împrejurările istorice şi politice ale 
epocii; topografia Boemiei de Merian, istoria 
aceleiaşi țări, scrisă de Pelzel, campania ducelui de 
Weimar, a lui Engelsuss, războiul suedezilor publicat 
de Chemnitz etc. 

Planul primelor trei acte l-a expus pe larg lui 
Goethe abia în februarie 1797. După o îndelungată 
chibzuinţă s-a hotărât să scrie un prolog, descriind 
soldăţesca Războiului de 30 de ani şi l-a intitulat 
Wallensteiner. Un an mai târziu i-a dat numele de 
Wallensteins Lager şi l-a îmbrăcat în versuri scurte, 
burleşti. 

Intenţiona, la început, să scrie lucrarea în proză; 
dar s-a lăsat influenţat de Wieland, care socotea 
ritmul drept condiţie indispensabilă a poeziei, şi de 
Humboldt, care spunea că scenele de dragoste 

dintre Max şi Thekla nu pot fi scrise în proză. 

Până în decembrie 1797 a scris patru acte din 
Piccolomini, pe care i le-a citit lui Goethe. Acesta i-a 
sugerat să-l introducă în Tabără pe călugărul 
capucin, cu predica sa, recomandându-i să-l 
citească pe Santa Clara. Tot el i-a propus împărţirea 
în trei părţi a dramei, a treia parte fiind tragedie. 

În noiembrie 1798 primele două părţi ale trilogiei 
erau aproape gata. Se oprise numai la scena 
astrologului Seni, căruia intenţiona să-i dea caracter 
comic. Tot Goethe a fost cel care l-a îndemnat să 
vadă altfel intrarea în scenă a astrologului. La 1 
ianuarie 1799 îi trimite lui Goethe Piccolomini, care 
a şi fost reprezentată la 30 ianuarie, în acelaşi an, 
de ziua naşterii ducesei, după ce, cu trei luni mai 
înainte, se reprezentase Wallensteins Lager. 

Schiller se grăbea: în februarie 1799 erau gata trei 
acte din Moartea lui Wallenstein, iar la 20 aprilie a 
avut loc cea dintâi reprezentaţie cu această a treia 
parte şi cea mai însemnată din trilogie. 

Sub influenţa lui Goethe şi a lui Korner poetul a 
făcut vreo trei prelucrări, până ce a izbutit să-i dea 
forma definitivă şi abia în februarie 1800 editorul 
Cotta a început tipărirea trilogiei. Tirajul a fost 
neaşteptat de mic: 3.500 exemplare, care s-au 
epuizat imediat, tipărindu-se o nouă ediţie. Schiller 
a apucat patru ediţii. 

Wallenstein nu este, ca alte personaje ale 
dramelor sale, un caracter care să exprime părerile 
şi dispoziţiile sufleteşti ale poetului, ci putem spune 
că, până la un punct, însuşirile lui Wallenstein sunt 
străine de caracterul lui Schiller. 

Poetul îşi schimbase părerile despre Artă: voia 

acum să reprezinte realist personajul. Wallenstein 
era tipul cel mai potrivit pentru acest scop. E 
adevărat că acest erou schillerian nu prezintă nici 
un moment remarcabil de măreție, dar loialitatea 
trăsăturilor sale ni-l arată ca o puternică 
personalitate. N-are noblețe sufletească, ci, 
dimpotrivă, unele momente reprobabile; este, 
totuşi, o apariție însemnată, impunătoare. E plin de 
contraziceri (ca şi armata sa din Tabără), dar aceste 
contraziceri se contopesc într-un tot, care-l prezintă 
drept mare comandant de oşti. Păcătuieşte, prin 
trădare, cum păcătuiesc şi alţi eroi ai lui Schiller: 
Karl Moor şi Fiesco, dar în alte proporţii. 

Schiller ni l-a înfăţişat pe Wallenstein nu ca pe un 
caracter format, ci ca pe unul în formare, în 
devenire, aşa cum spune Nietzsche: „Der Deutsche 
ist nicht; er wird” („Germanul nu şi-a sfârşit evoluţia, 
ci e în continuă dezvoltare”). Generalul Wallenstein 
fusese jignit în dieta de la Regensburg, dar, când 
împăratul a avut nevoie de el, l-a încărcat cu onoruri 
şi i-a acordat puteri discreţionare. Wallenstein n-a 
uitat jignirea, şi în suflet i-au încolţit ura şi dorul de 
răzbunare. După ce s-a despărţit de Viena, n-a mai 
avut alt punct de sprijin sufletesc decât credinţa în 
astre, de care atârna cu demonică ataşare. 

Tragedia  schilleriană se desfăşoară, de aici 
înainte, sub semnul soartei, al ambiţiei, al mândriei 
jignite, voind să acţioneze şi totuşi ezitând, în 
trădare şi necredinţă, în atmosferă de ameninţare, 
în care se petrec grozăviile Războiului de 30 de ani. 
Puterea lui e primejdioasă, dacă se lasă ademenit 
de ea. 

Carlyle, scriind despre Wallenstein, a remarcat 

foarte bine că fiecare soldat din Tabără oglindeşte 
mentalitatea unităţii din care face parte. Astfel 
dragonul irlandez, care acţionează numai îndemnat 
de propriul folos, este oglinda colonelului Buttler; 
primul  cuirasier din regimentul Pappenheim - 
unitatea de elită a vieţii militare de atunci - este 
icoana lui Max Piccolomini, figura ideală din 
Wallenstein;  trompetul, devotat trup şi suflet 
generalului, îl reprezintă pe Terzky, croatul, pe 
Isolani, iar  archebuzierul, rămas credincios 
împăratului, pe Tiefembach etc. Cel mai ciudat tip e 
Vagmistrul, care e caricatura lui Wallenstein, pe 
care îl imită în chip ridicol. 

Dar această armată pestriță, oricât ar cuprinde în 
ea elemente disparate ca pregătire şi interese care 
s-au adunat sub steagul lui Wallenstein, este, 
deocamdată, strâns unită în jurul comandantului. 
Când se răspândeşte vestea că Împăratul vrea să-i 
slăbească armata, împărțind-o, această armată 
declară solemn generalului că va rămâne cu el şi 
nici o putere n-o poate despărți. 

Prima parte Wallensteins Lager se încheie cu un 
sprinten „cântec al călăreţilor”. 

Varietatea caracterelor, mişcarea din această 
agitată armată, toate îţi fac impresia că ai de-a face 
cu ceva haotic, şi totuşi există o unitate, o coeziune, 
care-i ține pe toţi legaţi: personalitatea 
generalisimului. Tot ce se petrece în această tabără 
în fond se învârteşte în jurul „lui” şi fiecare se mişcă 
mânat numai de voinţa puternică a comandantului. 

Din predica călugărului capucin bănuim şi 
opoziţia, care începe să se ridice împotriva 
atotputerniciei generalului. Când în partea doua, 

Piccolomini, apare în tabăra din Pilsen consilierul 
imperial Questenberg, trimisul împăratului, ca să-i 
aducă lui Wallenstein porunca acestuia, soldăţesca 
pestriță, care bea, joacă zaruri şi cântă - nu se mai 
vede, nici aude. Acest trimis se afla în mijlocul 
generalilor, devotați  orbeşte lui Wallenstein, 
duşman Vienei. Questenberg se simte izolat, înțeles 
numai de Octavio, care, aparent, ţine cu generalul, 
în ascuns însă primeşte lupta cu acesta, pentru 
împărat şi pentru... sine, căci râvneşte comanda şi 
titlul de prinţ, precum şi pentru dorinţa de a-l scoate 
pe Max (fiul său, care o iubeşte pe Thekla) din 
mrejele lui Wallenstein. 

Putere şi onoare: acestea sunt lozincile lui 
Wallenstein! Va sta în faţa împăratului singur, 
admirat şi temut totuşi. Puterea, de care dispune, îl 
va duce la nesocotinţă. Puterile misterioase ale 
destinului, puteri în care credea orbeşte la început, 
sunt în el. Toate: armata, familia, prietenii trebuie 
să-i fie la îndemână pentru realizarea ţelului 
urmărit. In acest ţel nu trebuie să vedem însă numai 
egoism. Nu! Wallenstein vrea să aducă pacea, 
libertatea, vrea, oricât ar părea de paradoxal, să 
ajute imperiul, să-l ridice, să sfârşească o dată cu 
fanatismul religios, care l-a sfâşiat timp de 30 de 
ani. 

Egoismul lui Wallenstein constă, credem, în faptul 
ca el vrea să realizeze nobilul ţel al unirii 
germanilor, dezbinaţi în stătuleţe învrăjbite, „numai” 
prin el, imperiul să-i mulţumească „numai” lui. Dar 
legătura cu suedezii? Aceştia vor fi simple 
instrumente ale ambiţiei sale. Îi va plăti, în cele din 
urmă, ca pe oricare mercenari. Că a devenit, prin 


~ 33 ~ 


Wallenstein Vol.1 
aceasta, trădător faţă de împărat, da, e adevărat; 
dar nu şi faţă de imperiu! Trădarea se datorează 
mândriei jignite şi poftei sale de răzbunare. Aici 
trebuie căutată pricina căderii, şi nu în evenimentele 
externe. 

Aparenţa este, fireşte, că tocmai aceste 
evenimente externe l-au silit la acţiunea de trădare: 
dar, în această privinţă, Schiller a dat numai o 
înfăţişare exterioară convingerilor interne. Criticul 
Jakob Minor, în introducerea sa la Wallenstein, scrie 
că „de fapt căderea lui nu se datoreşte forţelor 
străine, ci lui însuşi”. E încrederea absolută de sine. 
Aceasta îi aduce căderea. Nu cade pentru că se 
încrede în stele, ci pentru că e orb şi faţă de 
profeţiile sumbre ale astrologului său, Seni, care-i 
spune: 


„O, vino, vino-n grabă şi priveşte 

Cu ochii proprii, să te-ncredinţezi! 

Un semn grozav se-arată-n casa vieții; 
De-aproape te pândeşte un duşman, 
Un diavol e în dosul stelei tale!” 


La acestea, el, încrezător acum, nu în stele, ci în 
infailibilitatea sa, îi răspunde: 


„Baptiste, du-te şi te culcă, dragă! 
De-atare semne nu mă înspăimânt!” 


Nimic, nici astrologia, nici visul cu presimţiri 
sinistre al cumnatei sale, Contesa Terzky, nici teama 
cameristului său credincios, nici stăruinţele lui Max - 
nimic nu-i mai zdruncină siguranţa de sine. 

Singura figură ideală e Max, care nu vrea să 
creadă în trădare şi urăşte falsitatea tatălui său. Pe 
Wallenstein îl admira ca pe cel mai mare geniu 
militar şi voia să-şi clarifice legăturile cu el: 


„O legătură limpede, curată, 
Rămâne încă între el şi mine. 

Şi mai-nainte de sfârşitul zilei 
Vreau să se hotărască dacă eu 
Mă lepăd de prieten sau de tată!” 


Acestea sunt şi cuvintele cu care se încheie partea 
a doua a trilogiei. 

Pentru idila Thekla-Max, Schiller a fost criticat, 
obiectându-i-se că strică unitatea acţiunii şi că ar fi 
fost influenţat de moda tragediei franceze, în care 
neapărat trebuia să încapă şi o acţiune de dragoste. 
| se face, credem, o nedreptate poetului. „Această 
idilă e contraponderea necesară faţă de mărimea 
copleşitoare a lui Wallenstein”, scrie, cu dreptate, 
prof. Arthur Kutscher în introducerea sa la 
Wallenstein. 

Acest contrast e într-adevăr necesar. Poetul însuşi 
a caracterizat dragostea lor „partea cea mai 
importantă a acţiunii, din punct de vedere poetic”. 

În arhitectura trilogiei această idilă reprezintă 
Frumosul, ca simbol, în mediul acesta frământat de 
ambiţii. Piccolominii, fără scenele de iubire dintre 
cei doi, ar fi fost o piesă goală, rece. Scenele 
acestea sunt oaza verde în pustiul ambițiilor deşarte 
şi, murind - unul, luptând eroic, Thekla la 
mormântul iubitului ei -, cei doi devin adevărații 
eroi, adevărații învingători. Max e imperativul 


~ 35 — 


Wallenstein Vol.1 
categoric kantian, cum fusese Rudeger, în Cântecul 
Nibelungilor. El n-a existat istoric; e creaţia poetului. 
În el recunoaştem într-adevăr pe Schiller, căci e 
conflictul său favorit: lupta dintre datorie şi 
înclinările inimii. La scenele acestea, mărturiseşte 
poetul, a lucrat cel mai mult şi, adăugăm, a pus cea 
mai multă inimă. Ele au pornit dintr-o necesitate 
sufletească a poetului, care şi aici, ca în Räuber, 
Maria Stuart şi în celelalte drame ale sale, a simţit 
nevoia unor momente de destindere, de linişte, de 
odihnă. 

A fost, pentru mine, una din deziluziile tinereţii, 
când, după citirea lui Wallenstein, am aflat că Max şi 
Thekla, istoric, n-au existat. 

Partea a treia, Wallenstein Tod, duce la catastrofă. 
Jocul lui Wallenstein cu gândul de a deveni regele 
Boemiei, de a se alia cu suedezii, devine acum 
acţiune serioasă. Generalul simte că nu mai poate 
da înapoi, căci a mers prea departe. Atât de mult s-a 
încurcat în plasa pe care singur şi-a ţesut-o. 

îndemnat de colonelul suedez Wrangel şi de 
ambiţioasa  cumnată a sa, Contesa  Terzky, 
şovăitorul Wallenstein se hotărăşte. Zadarnic 
încearcă Max să-l abată de la drumul trădării: 
Wallenstein merge ca un somnambul, orbește, spre 
pierzare. 

Octavio îl atrage de partea sa şi pe colonelul 
Buttler, care fusese omul cel mai apropiat de 
Wallenstein. Regimente întregi îl părăsesc pe 
comandantul suprem; el merge însă pe acelaşi 
drum, cu nestrămutată şi încăpăţânată hotărâre. Se 
simte chiar uşurat, căci trecuse peste perioada 
chinuitoare a şovăielii. Dar Wallenstein şi-a pierdut 

influenţa asupra armatei. Se retrage, de aceea, cu 
puţinii credincioşi, în fortăreaţa Eger. Aici aude că 
Max a căzut în lupta împotriva suedezilor şi Thekla 
moare la mormântul lui. Buttler pregăteşte pieirea 
generalului. Îl străpung cu  suliţele căpitanii 
Deveroux şi MacDonald. 

Contesa Terzky se otrăveşte. Sfârşitul: Octavio e 
numit prinţ. Tot trădarea a învins; dar cea cu 
aparenţă de lealitate. 

Evenimentele istorice sunt fidel redate. Dacă, 
formal, opera Wallenstein este numită trilogie, prin 
faptul împărţirii ei în trei părţi, din punctul de vedere 
al acţiunii însă, cele dintâi două părţi sunt numai 
introduceri la tragedia Wallensteins Tod. Opera 
schilleriană, repetăm, nu e trilogie în sensul antic 
sau shakespearean. Wallenstein, scrie acelaşi istoric 
şi critic literar J. Minor în prefața sa la Schiller (Cotta, 
vol. V), are, după un prolog de un act, două drame 
de mai multe acte. Piesa a doua nu poate exista fără 
cea dintâi şi invers. Totul este o unitate, care numai 
din cauza volumului enorm al cuprinsului a fost 
împărţită artificial. 

Sfârşitul trilogiei e măreț. Eroul marii trădări a 
căzut; dar poetul nu vrea triumful celeilalte trădări, 
a lui Octavio. Moralmente, poetul îl nimiceşte pe 
Octavio în câteva cuvinte. E vorba de scrisoarea 
împăratului către „Prinţul Piccolomini”. Titlul este 
preţul trădării. Cu această deşartă înălţare îi 
plăteşte împăratul pierderea onoarei, pierderea 
unicului fiu. 

Trilogia se încheie astfel dramatic şi palpitant. 
Poetul a izbutit să realizeze ceea ce el însuşi cerea 
de la confraţi; să ridice arta lor până la sublim, s-o 

facă demnă de înălţimea subiectului ales. Să 
încheiem parafrazând cuvintele lui Schiller din Maria 
Stuart: „O, Doamne, din această operă vorbeşte o 
inimă!” 

Virgil Tempeanu 


Tabel cronologic 


1759 (noiembrie 10) - S-a născut Fr. Schiller, la 
Marbach. 

1773 - Urmează „Academia militară”, şcoală 
înfiinţată de ducele Karl Eugen la Wurttemberg 
pentru fiii ofiţerilor săi. Poetul este deci nevoit, ca 
fiu de ofiţer, să urmeze această „Academie” studiind 
medicina. 

1775 - Absolvă „Academia” şi e numit medic 
militar în Wurttemberg. 

1780 - Scrie poezii tinereşti, ca Ode către Laura. 

1781 - Apare prima sa lucrare Die Räuber (Hotii), 
pe care o începuse chiar în timpul şcolarităţii. 

1782 - Prima reprezentaţie cu Die Räuber, la 
Mannheim, unde Schiller se refugiază în ianuarie 
acelaşi an. 

1783 - Apare a doua dramă Fiesco, tragedie 
republicană, ţinând de perioada „Sturm und Drang” 
ca şi Die Räuber. 

1784 - Termină tragedia burgheză Kabale und 
Liebe (Intrigă şi iubire). O plănuise încă la Stuttgart, 
în cele 14 zile de arest, pentru că a plecat la 
Mannheim fără învoire. E a treia operă aparţinând 

perioadei „Sturm und Drang”. Schiller e numit poet 
al teatrului din Mannheim. La 11 ianuarie are loc 
reprezentarea dramei Fiesco, iar la 15 aprilie se 
reprezintă Kabale und Liebe. Lucrează la drama Don 
Carlos. 

1785 - Pleacă la Leipzig. Începe o perioadă nouă 
în viaţa lui Schiller, în urma prieteniei cu Chr. 
Körner. Scoate revista Thalia. 

1787 - Termină Don Carlos, părăsind, cu această 
dramă, curentul literar „Sturm und Drang”. Ducele 
Karl August de Weimar îi conferă titlul de consilier. 

Începe o perioadă de preocupări ştiinţifice (istorie 
şi filozofie), 1785-1794. Pleacă la Dresda, după 
prietenul său Körner. Pictorul Anton Graff îi face cel 
mai izbutit portret (aflat în „Körner Museum” din 
Dresda). În iunie apare Don Carlos. Schiller face 
prima vizită la Weimar. Cunoştinţă cu Herdor şi 
Wieland; frecventează familia von Lengefeld, cu fiica 
căreia, Charlotte, se va căsători. 

1788 - Lucrează la Geschichte des Abfalls der 
Niederlande (Istoria revoltei Ţărilor de Jos). |! 
cunoaşte pe Goethe, fără să se împrietenească însă. 
Cu Geschichte des dreissigjâhrigen Krieges (Istoria 
Războiului de 30 de ani) îşi încheie activitatea sa de 
istoric. 

1789 - E numit profesor de Istorie universală la 
Universitatea din Jena. La 26 mai ţine prelegerea 
inaugurală cu titlul: Ce este şi în ce scop studiem 
istoria universală, aclamată de studenţi. 

1790 - Se căsătoreşte, la Jena, cu Charlotte von 
Lengefeld. Scrie /storia Războiului de 30 de ani, care 
va apărea în 1792. 

1793 - Serioase studii filozofice sub influenţa lui 

Kant. Apar: Uber Anmut und Würde (Despre grație şi 
demnitate) şi Uber das Erhabene (Despre sublim). 

1794 - Apar: Briefe über die ästhetische Erziehung 
des Menschen (Scrisori despre educaţia estetică a 
omului) şi Uber naive und sentimentalische 
Dichtung (Despre poezia naivă şi cea sentimentală). 
Leagă prietenie cu Goethe. Apare revista Die Horen. 
Sculptorul Johann Danecker îi modelează bustul (se 
află în Muzeul din Stuttgart). 

1795 - Anul în care Schiller se reîntoarce la 
poezie. Scoate, împreună cu Goethe, revista critică 
Die Xenien. 

1796 - Apare Musenalmanach, în care Schiller 
publică poezii filozofice ca Der Spaziergang 
(Plimbarea), Ideal und Leben (Ideal şi viață), Das 
Gluck (Norocul) etc. 

1793 - „Anul baladelor”, în care, împreună cu 
Goethe, publică renumitele sale balade şi romanțe: 
Der Handschuh (Mănuşa), Der Ring des Polykrates 
(Inelul lui Polycrate), Ritter Toggemburg (Cavalerul 
Toggemburg), Die Biirgschaft (Chezăşia), Der Kampf 
mit dem Drachen (Lupta cu balaurul) etc. 

1799 - Schiller se mută la Weimar, unde începe o 
prodigioasă activitate. Prietenia cu Goethe devine 
trainică şi cu efecte fericite asupra activităţii 
amândurora. Astfel termină Wallenstein, şi de aici 
înainte va apărea aproape în fiecare an o piesă 
originală. Traduce pentru teatrul pe care îl conducea 
Goethe piese străine ca: Macbeth de Shakespeare, 
Turandot de Gozzi, Fedra de Racine etc. 

1800 - Termină Maria Stuart, care se joacă cu 
mare succes. 

1801 - Tragedia romantică Jungfrau von Orleans 

(Fecioara din Orleans). O reprezintă în Leipzig, unde 
poetul este ovaţionat. 

1802 - Se mută în casa proprie din Weimar. Scrie 
Die Glocke. Editorul Gotta îi tipăreşte Wallenstein. 
Poetul este înnobilat de împăratul Franz, la 
propunerea marelui duce Karl August de Weimar. 

1803 - O nouă dramă: Die Braut von Messina, 
tragedie cu coruri. Vara şi-o petrece în staţiunea 
climaterică Lauchstăt pentru îngrijirea sănătăţii, 
care devine tot mai şubredă. 

1804 - Se încheie, de fapt, cariera dramatică a lui 
Schiller, cu Wilhelm Tell. Cu aceasta se întoarce 
poetul iar la drama obiectiv-istorică, la ideea 
libertăţii cu care a început (Die Räuber) şi pentru 
care luptase în tinereţe, încheind astfel un ciclu 
dramatic la sfârşitul vieţii. În mai vizitează Berlinul, 
unde, în iulie, i se reprezintă Wilhelm Tell. Împăratul 
îi propune să se mute la Berlin; dar acest plan cade. 
Scrie oda ocazională Die Huldigung der Künste 
(Omagiul artelor), la căsătoria prinţului moştenitor 
de Weimar cu prinţesa Maria Pavlovna. Din acest an 
datează portretul său făcut de Gottfried Schadow 
(se află la National-Galerie din Berlin). 

1805 - În martie se reprezintă, la Weimar, 
traducerea sa din Racine, Fedra. Moare lucrând la 
drama cu subiect din istoria Rusiei, Demetrius, la 9 
mai, după amiază la orele 5 şi e înmormântat în 
noaptea de 11 mai. 

1825 - Sicriul său este aşezat în cavoul ducal, la 
stânga sicriului ducelui Karl August; iar în 1832 
sicriul lui Goethe, la dreapta ducelui. 

Virgil Tempeanu 

Scurt istoric al războiului de 30 de ani (1618- 
1648) şi al rolului generalului Wallenstein 


Sângerosul război, în aparenţă religios, care a 
pustiit Germania răscolind-o 30 de ani, a izbucnit în 
Boemia, unde, din ordinul împăratului au fost 
dărâmate bisericile protestante, abia ridicate în 
orăşelele Braunau şi Kloslergrau, deşi confesiunea 
protestantă era legal recunoscută. 

Protestanţii s-au răsculat în anul 1618, au pus 
mâna pe conducerea oraşelor şi i-au alungat pe 
catolici. Urcarea împăratului Ferdinand al Il-lea, 
fanatic catolic, pe tronul Germaniei a înrăutățit 
situaţia. 

Împărații din dinastia Habsburg duceau o politică 
de întronare a unei autorităţi centrale şi absolute în 
Germania. Fiind catolici se sprijineau în acest scop 
pe Biserică, iar iezuiţii, în lupta lor împotriva 
protestanților, izbutiseră să readucă la catolicism 

Bavaria şi unele regiuni renane. 

Contrareforma, sprijinită de împărat, era 
combătută însă violent de principii protestanți 
germani, care, ca să se apere, au încheiat Uniunea 
evanghelică. La rândul lor, catolicii s-au unit în Liga 
catolică. Aceste două organizaţii politico-religioase 
zdruncinau, prin antagonismul lor, situaţia politică 
din imperiu. 

Germania avea adversari şi în afară: în primul 
rând pe francezi, care nu vedeau cu ochi buni 
politica  centralistă şi absolutistă habsburgică, 
întrucât se temeau de o Germanie unită şi puternică 
(mai ales că şi Spania era pe atunci de temut). Apoi 
nici statele din nordul Germaniei, îndeosebi 
Danemarca şi Suedia, nu erau favorabile unei 
Germanii unite (Suedia se vedea stânjenită în 
planurile ei de dominație asupra Mării Baltice). 

În 1618, răsculându-se protestanții cehi, nu-l mai 
recunosc drept rege al lor pe Ferdinand al II-lea, ci 
pe prinţul-elector al Palatinatului, căci acesta era 
conducătorul Uniunii evanghelice. 

Principii din Liga catolică îl ajută pe împărat şi-i 
bat pe cehi la Muntele Alb (1620), lângă Praga, 
Boemia devenind prin aceasta o provincie 
habsburgică. 

Ferdinand al II-lea vrând să-l pedepsească pe 
principele elector al Palatinatului, pentru că 
acceptase să fie regele Cehiei, trimite trupe 
împotriva lui, pustiind întreg Palatinatul şi 
alungându-l pe elector, punând în locu-i un prinţ 
catolic. 

Protestanţii cer atunci ajutor din afară, şi războiul 
se transformă într-un conflict internaţional. Astfel 

Gabriel Bethlen, principele protestant al 
Transilvaniei, care râvnea la tronul Ungariei, se 
uneşte cu cehii împotriva lui Ferdinand al II-lea, iar 
regele Danemarcei, protestant şi el, pătrunde cu 
armata în Germania. Împăratul, atacat din două 
părţi, află ajutor la Wallenstein, nobil de origine 
cehă, care, după înfrângerea răscoalei din Praga şi 
confiscarea averii protestanților (1618-1620), 
devenise foarte bogat. El îşi alcătuieşte armata pe 
cheltuială proprie şi o pune la dispoziţia împăratului, 
împăratul îi acordă puteri  discreţionare, şi 
Wallenstein, iscusit general, înfrânge armata daneză 
cât şi pe aceea a Uniunii evanghelice, silindu-le să 
se retragă din teritoriile cucerite de ei, de exemplu 
din Bavaria, care a rămas până azi catolică. Se 
încheie pacea din 1629. 

Acum Ferdinand are mână liberă să-şi realizeze 
planurile sale de a alcătui un imperiu centralizat şi 
de a instaura monarhia absolută în Germania. Tot în 
acest scop îi sileşte pe protestanți, cu scopul de a-i 
slăbi economiceşte, să înapoieze Bisericii Catolice 
bunurile confiscate în urma Reformei lui Luther. Dar 
succesele lui Ferdinand nu erau pe placul Franţei. 
Cardinalul Richelieu, conducătorul de fapt al ţării, 
intervine pe lângă Gustav Adolf, regele Suediei, 
ajutându-l şi băneşte, ca acesta să ia armele 
împotriva lui Ferdinand al Il-lea. Suedezii intră în 
anul 1630 în Germania, cărora li se alătură şi 
principii Saxoniei şi de Brandemburg, şi înving 
trupele catolice, mergând victorioşi până în sudul 
Germaniei. Wallenstein este biruit la Lutzen, în 
Saxonia (1632); dar în această bătălie cade chiar 
regele Gustav Adolf. Prin moartea sa eroică 

protestanții pierd un mare sprijinitor şi puterea lor 
slăbeşte. 

Franţa însă veghea şi, pentru a preveni o întărire a 
împăratului Ferdinand, se hotărăşte să intervină 
direct. 

Ferdinand însă, temându-se de puterea şi 
ambițiile lui Wallenstein, în loc să-l câştige, pune la 
cale uciderea lui, la Eger, în 1634, unde se 
retrăsese, după ce împăratul îi luase comanda. Prin 
asasinarea lui Wallenstein, împăratul pierde pe cel 
mai valoros general. Franţa intră în luptă în 1635 şi 
armatele ei se ciocnesc cu cele germane pe Rin şi în 
Bavaria. 

La început francezii sunt bătuţi, dar le sar în ajutor 
suedezii, olandezii şi principii protestanți germani. 
Conduse de generalii Condé şi Turenne, armatele 
franceze le înving pe cele imperiale, intrând în 
Bavaria, de unde ameninţă Viena. Împăratul este 
nevoit să ceară pace, tratativele având loc în două 
oraşe din Westfalia, Munster şi Osnabruck. 

Pacea se încheie în anul 1648 şi ea restabileşte 
libertatea religioasă, dar consfinţeşte şi înfrângerea 
politicii de unificare a Germaniei sub puterea 
absolută a împăratului (acum Ferdinand al III-lea), 

Principii, mai ales cei de Brandemburg şi de 
Saxonia, devin puternici şi aproape independenţi, 
având dreptul să întreţină relaţii diplomatice directe 
cu alte state. 

Elveţia şi Ţările de Jos se desprind din imperiu, 
Franţa primeşte Alsacia (fără oraşul Strassburg). 

Pacea westfalică a fixat hotarele politice ale 
Europei care, în general, au rămas astfel până la 
finele secolului al XVIII-lea, iar fărâmițarea 

Germaniei va dura până în secolul al XIX-lea. 
Războiul de 30 de ani, care stă la baza trilogiei lui 
Schiller, Wallenstein, va avea ca urmare şi o 
mişcare, în Franţa şi în Italia de sud, împotriva 
absolutismului feudal. 
Virgil Tempeanu 


Partea Întâi 


TABĂRA LUI WALLENSTEIN 
Wallenstein's Camp (Wallensteins Lager) 


Prolog 


(Rostit la redeschiderea teatrului din Weimar, în 
octombrie 1798) 


Din nou ne-atrage în această sală, 
Azi, jocul măştii grave şi glumeţe, 

Ce, prin urechea şi prin ochiul vostru, 
Adânc în suflet v-a pătruns adesea. 
Priviţi cum sala iar a-ntinerit, 
Cum arta, ca pe-un templu-nălţător, 
A împodobit-o! Şi un duh măreț, 
Din şiru-acestor nobile coloane, 
Rosteşte parcă vorbe-armonioase 
Ce umplu sufletul de noi avânturi 
Şi clipa de simţiri sărbătoreşti. 


E totuşi încă vechiul teatru, leagăn 
AIl multor forţe tinereşti şi meşter 
Talentelor în plină dezvoltare. 

Noi suntem încă veteranii, care, 

Cu sârguinţă şi elan fierbinte, 

In faţa voastră numai am crescut. 
Pe locu-acesta-a stat un nobil meşter 
Ce v-a-nălţat la culmea artei sale 

Şi v-a-ncântat prin geniu-i creator. 
O, fie ca înfăţişarea demnă 

A teatrului s-atragă-n rândul nostru 
Pe cei mai vrednici, iar acea nădejde 
- Pe care am nutrit-o mai de mult - 
Să se-mplinească-n chip strălucitor! 
O mare pildă ne stârneşte râvnă, 

Şi gândului dă zborul către culmi. 
Deci fie-această scenă înnoită 

O mărturie-a marelui talent! 

Căci unde-şi cearcă forţele mai bine 
Şi-mprospătează gloria străveche, 
Decât aici în faţa unui public 

Mişcat de fiecare vrajă-a artei, 

Cu simţul fin în stare-a prinde duhul 


~ 47 ~ 


Wallenstein Vol.1 
În apariţia-i fulgerătoare? 
În vreme ce a daltei plăsmuire 
Şi cântul bardului trăiesc milenii, 
Creaţia actorului va trece 
Pe lângă simţuri, grabnic, fără urme. 
Aici, cu el odată, moare vraja. 
Şi cum se stinge sunetu-n ureche, 
Aşa se stinge clipa creatoare 
A cărei faimă nu se poate scrie. 
O, arta-i grea, răsplata-i trecătoare! 
Actorului nu-i va-mpleti cununi 
Posteritatea, şi de-aceea el 
să fie lacom după viaţă; clipa 
Fiind a lui, s-o umple-n întregime, 
Şi să câştige cu tărie lumea, 
Din vremea lui pentru-a-şi putea clădi, 
Cu dragostea celor mai buni şi vrednici 
Un monument înălţător şi viu. 
Cel care-a mulţumit pe cei mai buni 
Din vremurile lui, acela-nseamnă 
Că-n toate vremurile a trăit. 


Începe astăzi pe această scenă, 
Sălaşul Thaliei, o eră nouă 

Ce-l face pe poet mai îndrăzneţ: 
Se leapădă de-un drum bătătorit 
Şi ţine să vă scoată din făgaşul 
Îngust al vieţii, pentru-a vă transpune 
Pe culmile măreţe ale artei 

Ce-i vrednică de clipa-nălţătoare 
A vremii-n care năzuim într-una. 
Căci numai o idee mare poate 
să clatine din temelii un suflet, 

În minţile cu gânduri marginile 
Şi înţelegerea e mărginită, 
lar omul izbuteşte să se-nalţe 
Odată cu-aspiraţiile-i mari. 


Şi-acum, când veacul grav e pe sfârşite, 
Când chiar şi adevăru-i poezie, 

Când genii mari se luptă să atingă 

Un ţel ales şi când în joc se află 

Măreţe lucruri ale omenirii 

- Şi dominaţia, şi libertatea - 

Cuvine-se şi artei să încerce, 

Pe scena magică, un zbor mai-nalt 

- Ba, astăzi, chiar şi trebuie - căci altfel, 
O face de ruşine scena vieţii. 


Vedem cum azi se sfarmă forma veche 
Ce, cu un veac şi jumătate-n urmă, 
Dăduse ţărilor din Europa 

O mult dorită pace, rodul scump 

Plătit cu treizeci ani de trist război. 

Din nou poetului îngăduiţi-i 

să vă arate, plin de fantezie, 
Acele-ntunecate vremi de-atunci, 

Dar să priviţi prezentul mai senini, 

Şi viitorul cu nădejdi mai mari. 


Acum poetul vrea să vă transpună 
În mijlocul acelui crunt război. 
Trecură şaisprezece ani de jaf, 

De pustiire şi de lipsuri. Lumea, 
Ca într-o mlaştină-a durerii, fierbe, 
Şi raza păcii nu se-ntrezăreşte. 

Imperiu-i ca un loc de zbenguială 
A armelor, oraşele-s pustii. 
Ruină-i Magdeburg-ul, orice artă 
Şi meşteşugurile-s la pământ. 
Nimic nu mai înseamnă cetăţeanul, 
Oşteanu-i totul; iar necuviinţa, 
Nepedepsită,-şi bate joc de datini. 
Şi pe pământul pustiit vin cete 
Barbare,-n lung război sălbăticite. 


Pe-acest tablou al unor vremi sinistre 
Se desenează lucruri îndrăzneţe 
Şi-un geniu temerar. Voi îl cunoaşteţi: 
E zeul taberei, făuritorul 

Oştirilor neînfricate, zbirul 

Oricărei ţări, iar pentru împărat 

Şi stâlp, şi groază, fiu aventuros 
Al orbului noroc, acela care, 

De-al vremilor hatâruri înălţat, 
Atins-a iute cea mai-naltă treaptă 
A gloriei, dar, nesătul, râvnind 
Mereu şi mai departe, cade jertfa 
Ambiţiilor lui nestăpânite. 
Imaginea acestui om de geniu 

- De unii îndrăgit, urât de alţii - 

E în istorie neconturată. 

Dar, ochilor şi inimilor voastre, 
Acum, ca om să vi-l arate arta, 

Ce totul mărgineşte şi încheagă 

Şi dă-napoi naturii orice culme. 

Ea vede omul în strâmtoarea vieţii 
Şi mare parte-a vinei lui o pune 
Pe seama aştrilor nenorocoşi. 

El nu apare azi pe-această scenă 
Şi, totuşi, între cetele-ndrăzneţe, 
Pe care geniu-i le însufleţeşte, 

A lui imagine veţi întâlni; 

Aceasta, până când sfioasa muză 
Va îndrăzni să vi-l înfăţişeze 

Pe viu; căci numai setea de putere 
l-ademeneşte inima. În lagăr 
Se-arată numai ale lui păcate. 


lertaţi-l pe poet că nu vă duce 
Degrabă pân’ la ţinta acţiunii, 

Ci îndrăzneşte numai să v-arate 
Imaginea eroului măreț 

Doar printr-o-nşiruire de tablouri! 
Doresc ca jocul azi să cucerească 
Urechile şi inimile voastre 

Prin sunetele neobişnuite 

Ce vă vor duce în acele vremuri, 
Pe-o scenă de război, străină vouă, 
Pe care în curând eroul nostru 
Cu fapte o va umple. 


Azi, când muza, 

A dansului zeiţă şi-a cântării, 
Sfioasă-şi cere dreptul din străbuni 
S-aducă versul iar, n-o dojeniţi! 
Cuvine-se să-i mulţumiţi, căci ea 
Vă-nfăţişează tristul adevăr 

În vesela împărăţie-a artei, 
Destramă cu ştiinţă-nşelăciunea, 
Pe care mai-nainte o crease 

Şi, astfel, nu trădează adevărul. 
Severă-i viaţa, arta e voioasă. 


Personajele 


Gornistul, Sergentul, din regimentul de carabinieri 
al lui Terzky 

Tiraliori. 

Doi Vânători, călăreţi din ceata lui Holk 

Dragoni, din regimentul lui Buttler 

Archebuzieri din regimentul lui Tiefembach 

Cuirasieri dintr-un regiment valon 

Cuirasieri dintr-un regiment de lombarzi 

Croați 

Ulani 

Recrutul 

Cetăţeanul 

Țăranul 

Fiul ţăranului 

Capucinul 

Instructorul militar 

Vivandiera 

O femeie de serviciu 

Copii de trupă 

Oboişti 

În fata oraşului Pilsen din Boemia. 


Scena | 


Cortul unei vivandiere, în faţa căruia se găseşte o 
dugheană de mărunţişuri şi vechituri. Soldaţi de 
toate culorile şi sub toate drapelele se înghesuie 
claie peste grămadă. Toate mesele sunt ocupate. 

Croaţi şi ulani pregătesc ceva pe grătar, vivandiera 
le toarnă vin, câţiva copii de trupă aruncă zarurile 
pe o tobă, iar alţii, în cort, cântă. 


Un țăran şi fiul său. 


Fiul: 

Tătucă,-ţi spun: nu isprăvim cu bine! 

să ne ferim de-această ostăşime! 

Sunt oameni prea-ndărătnici, ia priveşte! 
Să nu păţim ceva, Doamne fereşte! 
Țăranul: 

Ei, aş! Or fi-ndrăzneţi, de bună seamă, 
Dar n-au să ne mănânce, n-avea teamă! 
la uite, vezi? Venit-au alţii noi 

De către Saal şi Main. Acest convoi 
Adus-a lucruri scumpe, cu grămada. 
De-om fi şireţi, va fi a noastră prada. 

Un căpitan, de altu-njunghiat, 

Aceste două zaruri mi-a lăsat. 

Sunt pline de noroc; cerca-voi dară, 
Acum, puterea lor de-odinioară. 
Băieţilor ne-om arăta zănatici, 

Ei sunt risipitori şi zărpălatici. 

Le place mult să fie lăudaţi 

Şi-aruncă lesne banii căpătaţi. 

Cu baniţa ne storc avutul - noi 

Cu linguriţa îl vom lua-napoi. 

Lovind cu spadele, necruţători, 

Noi îi vom încolţi viclenitori. 

(Din cort se aud cântări şi izbucniri de bucurie.) 
l-auzi cum chiuie? Doamne fereşte! 

Pe toate pielea noastră le plăteşte, 

Căci hoardele se lăfăiesc de-un an 
In grajdurile bietului ţăran. 
Acum pe câmpurile înverzite 
Nu mai găseşti nici pană, nici copite. 
Cât vezi cu ochii, ţarina-i pustie. 
De foame şi de-atâta sărăcie, 
Ne-aduc în stare hoardele tirane 
Mai să ne roadem propriile ciolane. 
Nici când saxonu-a bântuit prin ţară 
N-am îndurat o viaţă-atât de-amară. 
Şi, cică, sunt oşteni împărăteşti! 
Fiul: 
les mulţi din cuhne; de la ei chiteşti 
C-avem ce lua? Nu sunt prea arătoşi. 
Țăranul: 
Sunt, dintre toţi, cei mai răutăcioşi? 
Se umflă-n pene şi se cred prea tari, 
De parcă-ar fi din neamurile mari. 
Puşcaşi sunt de-ai lui Terzky. Astor cete 
Boemia li-e baştină, băiete! 
Cu un ţăran n-ar sta la băutură. 
Dar văd şi tiraliori. Stau la căldură 
În jurul focului, în stânga,-i vezi? 
Ei mi se pare că sunt tirolezi. 
Hai, vino Emmerich, căci ne-am găsit 
O bună pasăre de jumulit! 
Ei se îmbracă bine, au bănet 
Şi bucuroşi se-aşează la zaifet. 
(Se duc la corturi.) 


Scena Il 


Cei dinainte, vagmistrul, gornistul şi un ulan. 

Gornistul: 

Ce vrea netotul? Şterge-o, stârpitură! 
Țăranul: 

Maria voastră, o îmbucătură 

Şi-un strop de vin, căci azi am flămânzit! 
Gornistul: 

Pe ăştia eu aşa i-am pomenit: 

Să bea şi să se-ndoape! 

Ulanul (îi întinde un pahar de vin): 
Eşti flămând? 

Na, câine, bea! 

(II duce pe țăran la cort; ceilalți vin în faţă.) 
Vagmistrul: 

Azi, solda, cu ce gând 

Ne-au îndoit? Socoţi că în zadar? 
Pentru-a ne ţine de petreceri doar? 
Gornistul: 

Nu ştii că azi Ducesa vine-ncoace 

Cu fiica-i, principesa? 

Vagmistrul: 

Eh, se face 

De ochii lumii. Ţinta lor, văd bine, 

E ca oştirile din ţări străine 

Să fie-aici, la Pilsen, ghiftuite 

Şi astfel - dintru început momite - 
Cu noi să-njghebe trainică unire. 
Gornistul: 

Da, da! lar e ceva în pregătire. 
Vagmistrul: 

lar domnii generali ce-au comandat... 
Gornistul: 

Nu mi se pare-a fi ceva curat. 

Vagmistrul: 
S-au năpustit cu toţi-aici, grămadă... 
Gornistul: 
Că doar n-or fi venit la noi să şadă... 
Aşa... că le-ar fi dragă plictiseala. 
Vagmistrul: 
Nu ai băgat de seamă forfoteala 
Şi-atâtea şoapte-ntruna... 
Gornistul: 
Bine zici! 
Vagmistrul: 
Şi cum, de ieri, cutreieră pe-aici 
Bătrânul din Viena c-un şirag 
De aur după gât? Pun rămăşag 
Că asta e cu tâlc! 
Gornistul: 
lar vreo iscoadă! 
Pe duce-l cată. 
Vagmistrul: 
Nu vor să se-ncreadă 
În noi! Da, da! Nu ai băgat de seamă? 
De chipu-ascuns al ducelui li-e teamă, 
Îl văd prea sus, şi-acum a lui urcare 
Îi supără, şi cată să-l doboare. 
Gornistul: 
Noi îl vom ţine şi de-acu-nainte. 
O, de-ar avea aceleaşi simţăminte, 
Ca noi, şi ceilalţi! 
Vagmistrul: 
Oastea cârmuită 
De Terzky - în lagăr cea mai neclintită - 
Şi oastea noastră fi-vor cu priinţă 
Doar lui, căci el crescutu-ne-a-n credinţă. 

Toţi căpitanii,-n grad de el urcați, 
Lui trup şi suflet fi-vor devotați. 


Scena IlI 
Cei dinainte, tiraliorul, gornistul, croatul. 


Tiraliorul: 

De unde ai furat aşa mărgele? 

Nu-ţi folosesc! Să facem învoială: 

Aceste terţerole-ţi dau pe ele, 

Croatul: 

Nu, nu! Tu vrei să-mi tragi o păcăleală. 

Tiraliorul: 

Ei aş! Îţi dau şi-o şapcă albăstrie: 

Acum o câştigai la loterie. 

Croatul (întinde mărgelele în dreptul soarelui ca să 
sclipească): 

Granat curat şi chiar mărgăritare! 

la uite ce frumos sclipesc în soare! 

Tiraliorul (ia mărgelele şi le priveşte): 

Îţi dau, sclipind atât de minunat, 

Şi-acest bidon! 

Gornistul: 

Să vezi cum pe croat, 

Tiraliorul îl va înşela! 

Tiraliorule, juma-juma 

Şi îmi voi ţine gura! 

Croatul (şi-a pus şapca pe cap): 

Da, îmi place! 

Tiraliorul (face semn Gornistului): 

lar dânşii-s martori. Doar un schimb vom face. 

Scena IV 


Cei dinainte, sergentul. 


Sergentul (apropiindu-se de vagmistru): 
Ei, frate carabinier, ce zici? 

O să ne ţină multă vreme-aici? 

In vreme ce noi stăm la căldurică, 

Pe câmp roiesc duşmanii fără frică. 
Vagmistrul: 

Ce, eşti grăbit? Acuma nu se poate, 
Căci drumurile încă-s desfundate. 
Sergentul: 

Eu, nu! Aici mă simt chiar de minune; 
Dar a sosit un vestitor ce spune 

Că Regensburgu-ar fi căzut acum. 
Gornistul: 

Deci în curînd o să pornim la drum. 
Vagmistrul: 

Cum? Pentr-un bavarez nesuferit 

Şi mult urât de duce, s-alergăm 

Să-i ocrotim noi ţara? Ţi-ai găsit! 
Sergentul: 

Din gura dumitale multe-aflăm. 


Scena V 


Cei dinainte, doi vânători, apoi Vivandiera, copiii 
de trupă, un instructor militar, o femeie de serviciu. 


Primul vânător: 
Văd lume tare veselă pe-aici! 
Gornistul: 

Dar cine sunt cei arătoşi, voinici, 
În uniformă verde îmbrăcaţi? 
Vagmistrul: 
Sunt de-ai lui Holk, toţi vânători cercaţi. 
Ei nu din târgul Lipsca-au cumpărat 
Galoanele de-argint; le-au meritat. 
Vivandiera (aduce vin): 
Bine-aţi venit! 
Primul vânător: 
la uită-te, drăcie! 
Chiar Augusta din Blasewitz să fie? 
Vivandiera: 
Vezi bine, da! Şi dumneata „musiu” 
Nu eşti din ltzehoe, precum ştiu, 
Chiar Petru, zis cel lung, acel băiat 
Care-ntr-o noapte,-n Gluckstadt, a păpat 
Ai tatălui său bani, cu trupa-ntreagă? 
Primul vânător. 
Schimbând cu puşca pana. 
Vivandiera: 
Atunci ne leagă 
Un vechi prieteşug. 
Primul vânător: 
În astă ţară, 
Boemia, ne întâlnim deci iară. 
Vivandiera: 
Azi icea, mâine colo,-ntr-un noroc; 
Aşa precum te clatină războiul 
Şi cum te mătură din loc în loc. 
De-atunci, umblai prin lume de tot soiul. 
Primul vânător: 
Da, se şi vede! Da. Îţi dau crezare! 
Vivandiera: 

Am drumuit cu ale mele care 
De mărfuri, când pe Mansfeld noi l-am pus 
Pe goană, pân’ la Timişoara, sus. 
Făcut-am lângă Stralsund un popas. 
Acolo am trecut prin greu impas, 
Dând faliment. La Mantua, apoi, 
Cu Feria venit-am înapoi, 
Făcând o preumblare pân’ la Gent 
Cu spaniolii dintr-un regiment. 
Norocul mi-l voi încerca acum 
Aci,-n Boemia, şi sper s-adun 
Toţi banii de la cei ce-mi sunt datori. 
Să văd de-mi dă şi Friedland ajutor. 
Acolo cortul meu îl poţi privi. 
Primul vânător: 
Cum văd, aici de toate poţi găsi! 
Dar unde l-ai lăsat pe scoţianul 
Cu care te plimbai?... 
Vivandiera: 
Ah, hoţomanul! 
M-a tras pe sfoară, - a şters-o frumuşel. 
Tot ce-am agonisit a luat cu el, 
Lăsându-mi doar pe ţâncu-acesta-n seamă! 
Copilul de trupă (vine sărind): 
De tata îi vorbeşti acuma, mamă? 
Primul vânător: 
Îi dă-mpăratul hrană şi-ngrijire, 
Căci trebuie să crească-a lui oştire. 
Instructorul militar (vine): 
La şcoala de campanie porniţi! 
Hai, marş băieţi! 
Primul vânător. 
Şi ei sunt îngroziţi 

De încăperile înguste, iată! 
Femeia de serviciu (vine): 
Mătuşă, vor să plece! 
Vivandiera: 
Vin îndată! 
Primul vânător: 
Aha! Dar cine e hăituşca mică? 
Vivandiera: 
E-a sorei mele. 
Primul vânător. 
Deci o nepoţică? 
(Vivandiera pleacă.) 
Al doilea vânător (reține fata): 
Rămâi cu noi, copilă preafrumoasă! 
Femeia de serviciu: 
Am muşterii de ospătat la masă. 
(Se desface din mâinile lui şi pleacă.) 
Primul vânător: 
Ispititoare fetişcană,-mi place! 
lar mătuşica ei iubită... drace! 
Câţi domni n-au vrut să-ncânte păpuşica, 
Zadarnic însă şi-au tocit pingica! 
Cum trece vremea! Omul multe-nvaţă 
Prin lume! Câte-am să mai văd în viaţă! 
(Către vagmistru şi gornist.) 
Prieteni, mult noroc şi fericire! 
Ne daţi şi nouă astăzi găzduire? 


Scena VI 
Vânătorii, vagmistrul, gornistul. 


Vagmistrul: 

Da, cum să nu,-ncăpem toţi, negreşit! 
Aci,-n Boemia, bine-aţi venit! 
Primul vânător: 
Se vede că o duceţi de minune! 
Noi la duşman am dat de-amărăciune 
Şi-am dus-o tare greu pe-acel ţinut. 
Gornistul: 
Aşa cum arătaţi, de necrezut! 
Vagmistrul: 
Da! Ştiu că nu prea sunteţi lăudaţi 
De cei din Meissen şi din Saal! 
Al doilea vânător: 
Lăsaţi! 
Dar ce! Croatul altfel s-a purtat? 
În urma lui nimic n-a mai lăsat. 
Noi am sosit acolo, din păcate, 
Când prăzile au fost pe terminate. 
Gornistul: 
Priviţi la guler, ce dantelărie, 
Ce albituri, ce pene-n pălărie! 
Vă prinde pantalonul uimitor! 
Îţi pare totu-atât de mişcător! 
Ei, bată-vă norocul - Aşa găteală 
S-avem pe noi cândva, nici pomeneală! 
Vagmistrul: 
În schimb, suntem din trupa de onoare 
A ducelui. Respectul e mai mare. 
Primul vânător: 
Adică pentru noi, ai vrea să spui, 
Că e mai mic? Noi nu suntem ai lui? 
Vagmistrul: 
Sunteţi ca un grăunte-ntr-o grămadă. 
Primul vânător: 

Şi voi, făcuţi cumva din vreo plămadă 
Aleasă? Haina doar ne osebeşte, 
Şi eu în haina mea mă simt domneşte. 
Vagmistrul: 
Vă plâng de milă, căci vă duceţi traiul 
Acolo,-ntre ţărani, departe. Graiul 
Ales şi o deprindere semeaţă, 
Numai în preajma ducelui se-nvaţă. 
Primul vânător: 
Se vede bine, după-apucături, 
Ce-aţi prins din multele-i învățături: 
Ştiţi să tuşiţi şi să scuipaţi ca el! 
Dar nu prea văd cum tot cu-acelaşi zel 
Aţi învăţat ceva din geniul lui, 
Din marele lui spirit, vreau să spui! 
Aşa ceva nu întâlnim la voi! 
Al doilea vânător: 
Pe dracii toţi! Oriunde-ntrebi de noi, 
„Cumpliţii vânători” suntem numiţi, 
Ai ducelui, şi dacă vreţi să ştiţi 
Deloc nu-i facem numele de-ocară! 
Pătrundem îndrăzneţi prin orice ţară, 
Vrăjmaşă sau prietenă, şi, crunţi, 
O ţinem drept, prin holde, văi şi munţi. 
Când Holk, cu cornul lui vestit ne sună, 
Toţi, într-o clipă,-n juru-i se adună 
Ca focul care cade pe o casă 
Când totul doarme-n noaptea-ntunecoasă! 
N-ajută-mpotrivire, furişare; 
Adio disciplină, ascultare! 
Ne cad fetiţe-n braţe cu de-a sila - 
Acum războiul nu cunoaşte mila. 
Nu vi le spun să fac pe încrezutul! 

În Baireuth, sau în Voigtland, în ţinutul 
Westfaliei, oriunde, întrebaţi 
De vânătorii noştri ne-nfricaţi! 
Vorbi-vor peste multe veacuri toţi, 
Vor povesti copii şi strănepoţi 
De bravul nostru Holk şi ceata lui! 
Vagmistrul: 
Ei, ca să vezi! Grozave lucruri spui! 
Ospeţe, chefuri, deci! Dar pe-un soldat, 
Acestea-l fac? Nu cugetul curat, 
Măsura, isteţimea,-nţelepciunea, 
Nu ochiul ager şi repeziciunea? 
Primul vânător. 
Pe un soldat îl face libertatea! 
La dracu! Stau cu voi la flecăreală. 
De ce am lepădat degrabă cartea, 
De ce-am fugit de buche şi de şcoală? 
să aflu-n lagăr caznă, silnicie, 
Pereţii strâmţi dintr-o canţelărie? 
Vreau să trăiesc uşor, în libertate, 
Şi zi de zi să văd o noutate; 
Vreau clipei să mă-ncredinţez şi-apoi 
să nu privesc-nainte, nici-napoi! 
Eu mi-am pus pielea pentru împărat, 
Să nu mai port vreo grijă, ca soldat. 
Băgaţi-mă în lupta cea mai grea, 
În Rinul iute,-adânc, şi veţi vedea 
Că n-am să mă codesc, nu stau pe gânduri, 
Chiar dac-ar fi să piară rânduri, rânduri! 
Dar dacă-i vorba să mă stânjenească 
Vreunul cu-altceva, să mă scutească! 
Vagmistrul: 
De n-ai şi alte pofte,-afla-vei chiar, 

Aşa ceva şi sub acest pieptar. 
Primul vânător: 
De-ai şti ce caznă-am îndurat, ce chin, 
La Gustav suedezul, om hain, 
Năpastă-a lumii! Loc de-nchinăciune 
Făcea din lagăr: seara rugăciune, 
Aşijderea în zori, la deşteptare. 
Şi dacă uneori, din întâmplare, 
Ne-nveseleam, din şea chiar, la iuţeală, 
Ne da jos şi ne lua în tărbăceală. 
Vagmistrul: 
Ei, da, ştiu! El credea în Dumnezeu. 
Primul vânător: 
Cu fetele am dus-o foarte greu. 
Pe lângă lagăr nici nu le lăsa, 
Şi când umblai cu una, te silea 
Să mergi cu ea-n biserică pe dată. 
N-am mai răbdat şi m-am cărat din ceată. 
Vagmistrul: 
Acum, şi-acolo toate s-au schimbat. 
Primul vânător. 
La cei din Ligă-apoi m-am angajat. 
Tocmai atunci se pregăteau să poarte 
O luptă-n Magdeburg. Aveam deci parte 
De altceva! Acolo-aveam de toate: 
Beţii, joc, cântec, fete, libertate. 
Cu iscusinţă Tilly-a comandat. 
Cu sine aspru-a fost, dar pe-un soldat 
De multe îl ierta. Lozinca lui 
- Când n-ar fi dat din pungă nimănui - 
Era: „de a trăi”. Dar ce folos, 
Că nu i-a fost norocul credincios! 
De când cu ghinionu-afurisit 

Din Leipzig, totul s-a împotmolit. 
Nu ne-a mai mers! Oriunde ne duceam, 
La orişicare uşă ciocăneam, 
Nu ni se deschidea pe nicăierea. 
De plecăciuni, nici vorbă! - Am mers pe-aiurea, 
Ici-colo ne-am târât ca niciodată, 
Pierduserăm cinstirea de-altădată. 
Atunci, dac-am văzut că nu-i de-a bună, 
Trecut-am la saxoni; am luat arvună, 
Crezând că-mi voi găsi la ei norocul. 
Vagmistrul: 
Soseai la ţanc! Îţi nimeriseşi locul, 
Boemia o bună pradă-a fost. 
Primul vânător: 
Şi la saxoni mi-a mers destul de prost, 
O straşnică supunere cereau 
Şi ca duşmani nu ne îngăduiau 
să ne purtăm. Stăteam ca santinele 
Păzind ale-mpăratului castele. 
Şi câte mofturi, câtă sclifoseală!... 
Purtam războiu-n glumă,-n plictiseală, 
Cu inima eram pe jumătate; 
Nu vream să ne stricăm cu alte state. 
Într-un cuvânt, nici vorbă de onoare! 
Aveam de gând, împins de nerăbdare, 
Să fug din cercu-acela prea închis 
Acasă iar, la masa mea de scris. 
Dar Wallenstein atunci chiar da de ştire 
Pe toate străzile că în oştire 
Primeşte noi soldaţi. 
Vagmistrul: 
Dar tu ce zici? 
Mult timp te va putea răbda aici? 

Primul vânător: 
la lasă gluma! Eu, pe cinstea mea! 
Cât timp acela ne va comanda 
Nu mă gândesc să plec. Căci oare cine 
O duce-n altă parte-aşa de bine? 
Aici merg toate după legiuiri 
Războinice şi mari orânduiri. 
lar duhul, care-ntreaga oaste-adună, 
Ne-nsufleţeşte şi, ca o furtună, 
li mână chiar pe cei mai slabi soldaţi. 
Aici păşesc cu paşi neînfricaţi, 
Trec peste cetăţeni cutezător, 
Cum trece Friediand peste-un domnitor. 
Aicea doar de spadă te cutremuri, 
Aşa cum totul ea-nsemna pe vremuri; 
Învinuit eşti numai de-o greşeală: 
Când calci porunca fără chibzuială. 
Tot ce nu ţi-e oprit faci cum voieşti, 
Nu te întreabă nimeni ce gândeşti. 
Doar două lucruri sunt: ce se cuvine 
Oştirii şi ce nu. Cât despre mine 
Slujesc doar steagu! 
Vagmistrul: 
Acum îmi placi nespus! 
Vorbeşti chiar ca un friedlandez supus. 
Primul vânător: 
El azi comanda-n mâna lui o ţine 
Nu ca pe o putere care-i vine 
De la-mpărat. De slujba-mpărătească 
Nu prea-i aminte să se ostenească. 
Ce-a dobândit el pentru împărat? 
Ce mari câştiguri? Cât i-a ajutat, 
Cu marea sa putere de titan, 

Să-i ocrotească ţara de duşman? 
El vru să facă un imperiu-anume 
Doar din soldaţi. S-aprindă-ntreaga lume 
În care, cu a oştilor bravură, 
Orice să îndrăznească. 
Gornistul: 
Taci din gură! 
Cum poţi să rişti cu-asemenea cuvinte? 
Primul vânător: 
Pot spune tot ce-mi trece-acum prin minte! 
Chiar generalul ne îngăduieşte. 
„Cuvântu-i slobod”, el aşa grăieşte! 
Vagmistrul: 
L-am auzit şi eu, e-adevărat! 
Eram de faţă,-a spus-o răspicat 
De multe ori. Da! Vorba-i e ştiută: 
„Cuvântu-i slobod”, „Fapta este mută”, 
„Supunerea e oarbă”. Da, ţin minte! 
Primul vânător: 
Eu nu ştiu dacă-s ale lui, defel! 
Dar toate merg precum o spune el. 
Al doilea vânător: 
Norocul ce-n războaie-l urmăreşte 
Pe-al nostru Wallenstein, nu-l părăseşte! 
De pildă Tilly-a supravieţuit 
Măririi lui. De-acum eu, neclintit, 
Sub steagul ducelui merg credincios 
Şi-n gând mi-am pus să fiu victorios, 
Căci friedlandezul prinde-al său noroc 
Pe care-l vom sili să stea în loc! 
Sub crezul lui, slujind ca luptător, 
Vei sta sub braţul lui ocrotitor! 
Puterea-i este fără-asemănare! 

Doar ştie toată lumea că el are 
Un drac în solda lui. 
Vagmistrul: 
E-adevărat, 
Nu poate fi rănit! Când am purtat 
La Lutzen bătălia-ngrozitoare, 
Cu sânge rece se plimba călare 
Prin foc duşman. Văzut-am că-n zadar 
Intrat-au gloanţe-n cizmă şi pieptar, 
Şi pălăria-i ciuruiau, dar ele 
Nu s-au putut atinge de-a lui piele, 
O apără-alifia din tartar. 
Primul vânător. 
Nu-i de mirare! Poartă un pieptar 
Făcut din piele de ialan, pe unde 
Nu poate glontele nicicând pătrunde. 
Vagmistrul: 
Nu, vânătorule, vorbă să fie! 
Din iarba fiarelor e-o alifie 
Pe care el se zice că o poartă, 
Deoarece-i vrăjită; este fiartă 
Cu farmece. 
Gornistul: 
Nu e ceva curat!! 
Vagmistrul: 
Se spune că citeşte ne-ncetat 
În stele viitoru-ndepărtat. 
Dar eu ştiu bine tot ce se petrece; 
Un omuleţ cărunt în noapte trece, 
De obicei, prin uşa încuiată; 
A fost somat de paznici, nu odată. 
Mereu, când a intrat acest moşneag, 
Doar lucruri mari ieşit-au în vileag. 

Al doilea vânător: 
Da, da! El diavolului s-a vândut! 
De-aceea ducem noi un trai plăcut. 


Scena VII 
Cei dinainte, un recrut, un cetăţean, un dragon. 


Recrutul (iese din cort; poartă pe cap un coif şi în 
mână o sticlă): 

Pe tata să-l saluţi şi pe-ai săi fraţi! 

Rămân soldat, nu mă mai aşteptaţi! 

Primul vânător. 

Văd unul nou! 

Cetăţeanul: 

O, Franz, nu te gândeşti? 

Deschide-ţi ochii, ai să te căieşti! 

Recrutul (cântă): 

Cu tobe, fluierând, 

In sunet de război 

Hoinari pe căi umblând 

Pe-ntregul glob, puhoi, 

Ne avântăm călare 

Cu spada-n cingătoare! 

Pornim, pornim acum 

Neînfricaţi la drum, 

Vioi, prin orice ţară, 

Ca pasărea ce zboară, 

În voie, prin păduri 

Sub cerul de azur! 

Urmez al friedlandezului drapel! 

Al doilea vânător: 

Ce brav ostaş, uitaţi-vă la el! 

(ÎI salută.) 
Cetăţeanul: 
Lăsaţi-l, rogu-vă, e de neam bun! 
Al doilea vânător: 
Ei, şi? Ce, noi am fost găsiţi în drum? 
Cetăţeanul: 
El are bani, avere multă-acasă. 
la pipăiţi, ce-mbrăcăminte-aleasă! 
Gornistul: 
Cea mai aleasă-i haina-mpărătească! 
Cetăţeanul: 
Chiar şi o fabrică-o să moştenească! 
Al doilea vânător: 
Norocul stă-n a omului voinţă! 
Cetăţeanul: 
Bunică-sa îi dă în folosinţă 
O prăvălie! 
Primul vânător: 
Eh! Urâtă treabă 
Să stai să vinzi şireturi pe-o tarabă! 
Cetăţeanul: 
lar de la naşul său o crâşmă ţine, 
Şi-n pivniţă, treizeci butoaie pline. 
Gornistul: 
Le bea cu camarazii lui pe toate. 
Al doilea vânător: 
Ascultă,-n cort să stai cu mine, frate! 
Cetăţeanul: 
Logodnica şi-o lasă-ndurerată! 
Primul vânător: 
Grozav! El inimă de fier arată. 
Cetăţeanul: 
Bunica-i, tristă, va muri plângând. 

Al doilea vânător: 

Va mogşteni-o, astfel, mai curând! 

Vagmistrul (păşind patetic şi punând mâna pe 
coiful recrutului): 

să ştii că foarte bine-ai cugetat! 

Un om cu totul nou ai îmbrăcat. 

Cu platoşă şi coif vii în armie 

În rând cu oameni plini de vrednicie. 

Acum să intre-n tine-un suflet mare! 

Primul vânător: 

Şi vezi să nu pui banii la păstrare! 

Vagmistrul: 

Tu eşti pe cale să pluteşti pe nava 

Fortunei; şi deschis pământul sta-va! 

Acela care nu-i cutezător, 

Nu poate-avea nădejdi de viitor. 

Un cetăţean de rând, în jurul lui, 

Se-nvârte leneş ca un cal ce-l pui 

S-alerge pe-un arman de treierat; 

Dar dacă este vorba de soldat, 

Din el orice se va putea alege, 

Căci pe pământ războiu-acum e lege. 

la uită-te aici, pe-acest veston! 

Eu port al împăratului baston. 

Ocârmuirea lumii a-nceput 

Prin el. Şi regele, doar e ştiut, 

Un sceptru ţine-n mână stând pe tron. 

Nu e şi-acela numai un baston? 

Chiar caporal de-ajunge cineva, 

Pe scara spre putere poate sta; 

Şi pân-acolo greu n-are să-ţi fie! 

Primul vânător: 

Numai să ştie a citi şi-a serie! 

Vagmistrul: 
De pildă,-ascultă ce s-a petrecut 
Chiar de curând; eu însumi am văzut. 
Armata de dragoni e comandată 
De Buttler, aşa-l cheamă. - Ei bine, iată: 
Acum treizeci de ani cu mine-a stat 
În tabără pe Rin, fiind soldat. 
lar azi - de vitejie dând dovadă 
E Buttler, generalul de brigadă. 
El a uimit cu faima şi-a lui fire 
Războinică, întreaga omenire. 
Eu am rămas ascuns, necunoscut, 
Cu toate meritele ce-am avut! 
Dar chiar şi friedlandezu,-al nostru duce, 
Stăpânu-ăl mare, care ne conduce 
Şi face-acum ce vrea, întâi de toate 
A fost un nobil fără-nsemnătate. 
Dar pentru că lui Marte s-a-nchinat, 
Zeul războiului, el şi-a creat 
O glorie care-i atât de mare, 
Încât - după-mpărat - e cel mai tare. 
O ştie cerul ce-i mai este dat, 
(Şiret.) 
Căci zilele doar nu s-au terminat! 
Primul vânător: 
Da, el de tânăr încă a-nceput, 
Şi azi e mare, cum n-ai fi crezut! 
În Altdorf, el, fiind student, odată, 
lertaţi-mi vorba, a făcut-o lată; 
Căci sluga şi-a bătut atât de tare, 
Încât era aproape s-o omoare. 
Cei mari din Nuremberg au hotărât 
Să-l bage-n carceră numaidecât. 

Fusese,-abia, clădirea terminată 

Şi trebuia, vezi bine, botezată 

Cu numele acelui vinovat 

Ce primu-n carceră ar fi intrat. 

Dar Wallenstein ştiind ce-l aştepta; 

Cătă la câinele ce-l însoțea - 

Şi ce vă-nchipuiţi că-i dă prin minte? 

Îndeamnă javra să i-o ia-nainte 

Şi astfel închisoarea cu pricina, 

Se cheamă-aşa cum s-a chemat jivina. 

Asemenea ispravă ne arată 

Ce-nseamnă un bărbat dintr-o bucată. 

Din faptele-i măreţe din trecut, 

Mai mult această farsă mi-a plăcut! 

(Fata a servit intre timp; al doilea vânător 
glumeşte cu ea.) 

Dragonul (intervine): 

Astâmpără-te, camarade! 

Al doilea vânător: 

Cum? 

La dracu! Că doar n-o să-mi stai în drum! 

Dragonul: 

Să-ţi intre bine-n cap: a mea-i drăguţa! 

Primul vânător: 

El vrea să fie doar a lui puicuţa! 

Dragonule, ce, eşti într-o ureche? 

Al doilea vânător: 

În lagăr vrea ceva fără pereche. 

Un chip frumos de fată-i dar obştesc, 

Cum e lumina soarelui ceresc. 

(O sărută.) 

Dragonul: 

Eu nu îngădui, îţi mai spun odată! 

(O trage deoparte.) 
Primul vânător: 
Fiţi veseli! Cei din Praga vin îndată. 
Al doilea vânător: 
Vrei ceartă? Fie! 
Vagmistrul: 
Fără-ncăierare! 
Aici e slobodă o sărutare! 


Scena VIII 


Câţiva băieţi vin cântând un vals, la început mai 
rar şi apoi din ce în ce mai iute. Primul vânător 
dansează cu fata, vivandiera cu recrutul. Fata îi 
scapă din mâini, vânătorul aleargă după ea şi se 
opreşte în braţele capucinului care tocmai intrase. 


Capucinul: 

Hop, hopa-ţupa! U-iu-iu!... Ei, da! 

Şi eu vreau să am parte a zburda! 
Văd chef, nu glumă,-aici! Vă merge-n plin! 
Dar asta-i o armată de creştini? 

Ce suntem noi? Antibaptişti? Ori turci? 
Frumos e ziua Domnului s-o spurci? 
Pe-Atotputernicul batjocoriţi, 

Întruna, ca şi când vă-nchipuiţi 

Că l-ar fi apucat paralizia 

Şi n-ar putea s-arunce-n voi urgia! 
Acum e vreme de benchetuială, 

De mari ospăţuri şi de ţopăială! 

„Quid hic statis tiosi?”" Vă-ntrebaţi? 
De ce aici, ca nişte trântori, staţi? 


10 De ce pierdeţi vremea aici degeaba? (lat.). 

La Dunăre războiu-a izbucnit, 
Bavaria acum s-a prăbuşit, 
Sub duşmani Regensburg-ul se găseşte, 
lar oastea noastră stă şi trândăveşte 
Aci,-n Boemia, cu nepăsare! 
Îşi umflă burta-ntruna cu mâncare! 
În loc de luptă,-i dă cu băutura, 
În loc de-a-i merge spada,-i merge gura! 
Cu fete zburdă, taie bouleanul. 
În loc să-l taie pe-Oxenstiern, duşmanul! 
Creştinătatea,-acum, la drept vorbind, 
Pe cap cenuşă-şi pune jeluind. 
Soldatu-şi umple punga cu parale! 
Sunt timpuri de mizerie, de jale! 
Pe cer minuni şi semne s-au ivit; 
Atotputernicu-a dezvăluit 
O mantie-a războiului întinsă 
Pe nori, stând roşie ca focu,-ncinsă. 
El scoate pe a cerului fereastră 
Cometa. Ca pe-o vargă-asupra noastră 
O-ndreaptă, prevestind nenorocirea. 
O vale-a plângerii e omenirea! 
Corabia bisericii se frânge, 
Căci ea pluteşte-n valuri mari de sânge! 
lar a romanilor împărăție, 
Mă iartă, Doamne,-ar trebui să fie 
Numită pacostea romană! Rinul 
Îşi poartă în talazuri azi veninul. 
Bisericile-s cuiburi jefuite; 
Episcopiile sunt pustiite 
Şi schituri, şi abaţii, şi chilii 
Sunt găuri de tâlhari; numai hoţii! 
lar landurile au ajuns cu toate 

Lăcaşuri jalnice şi desfrânate! 
Dar care-i pricina? Ei bine,-aflaţi 
Că numai voi, voi sunteţi vinovaţi! 
Nenorocirile vin astăzi toate 
Din ale voastre vicii şi păcate 
Şi din cruzimi, din viaţa dezmăţată 
Pe care toţi o duceţi în armată! 
Păcatul e magnetul care-n ţară 
Atrage fierul spadei din afară. 
După o nedreptate-urmează chin, 
Cum de la ceapă lacrimile-ţi vin; 
Aşa cum şi în alfabet oricând 
Urmează vai-ul după ufla rând. 
„Ubi erit victoriae spes 
Si offenditur Deus?” 
Cum vrei să-nvingi când nu mai vii la predici, 
La liturghii în sfintele biserici, 
Prin cârciumi stând numai la băutură? 
Ştim că femeia din Sfânta Scriptură, 
A dat de banul care l-a pierdut; 
lar Saul - de măgarul dispărut, 
Pe care tatăl i l-a dăruit. 
Tot astfel losif fraţii şi-a găsit. 
Dar cine caută-ntre voi credinţă 
În Dumnezeu şi bună-cuviinţă, 
Ruşine, teamă - nu le va afla, 
Cu mii de torţe chiar de-ar lumina! 
Precum în Evanghelie citim, 
La marele predicator, noi ştim 
Că în pustietate au venit 
Chiar şi soldaţii de s-au pocăit 
Şi, ascultându-l, ei s-au botezat... 


11 Unde va fi speranţa victoriei, dacă Dumnezeu este jignit? (lat.). 

„Quid faciamus nos?” l-au întrebat, 
Ca să putem ajunge-n paradis? - 
„Noi ce să facem?” lară el le-a zis 
„Et ait illis. Neminem concutiatis"” - 
„Să nu loviti pe nimeni, nu furati! ” 
„Neque calumniam faciatis” - 
„ȘI nici să clevetiti sau să-nşelați!” 
„Contenti estote” -„Să vă multumiti” - 
„Stipendiis vestris” - „Cu solda ce-o primiți!” 
Inlăturaţi tot ceea ce e rău, 
Căci scris e: numele lui Dumnezeu 
Nicicând nu trebui’ să-l batjocoreșşti! 
Dar unde poţi acum să întâlneşti 
Şi unde-auzi mai multă blasfemie 
Ca în a friedlandezului armie? 
De-ar fi să bată clopotele-n ţară 
La fiecare vorbă de ocară 
Ce se descarcă din a voastră gură, 
Ca tunetul, ca o fulgerătură, 
Curând clopotniţele-ar pustii, 
Nici un paracliser n-ai mai găsi! 
lar dacă pentru orişice dorinţă 
Urâtă, plină de necuwviinţă, 
Ce stă în gura voastră nespălată, 
S-ar prăpădi de fiecare dată 
Câte un fir de păr pe scăfârlie, 
Voi peste noapte-aţi căpăta chelie, 
Chiar dacă v-ar fi părul înţesat 
Ca al lui Absalom! A fost soldat 
Şi losua; iar David, cum se ştie 
L-a-nvins pe Goliat. Dar unde scrie 
C-ar fi avut în marile armate 
Asemenea guri rele şi spurcate? 

De s-ar învrednici a voastră gură 
Ca să rostească,-n loc de-njurătură, 
O vorbă bună, una creştinească, 
Mai mult ea doar n-o să se obosească! 
Dar cupa plină n-ar putea vărsa 
Decât aceea ce-ai turnat în ea! 
Şi-apoi mai scrie-n Sfintele Scripturi 
Porunca ce îţi spune: „Să nu furi!” 
Pe asta,-ntocmai, voi o respectaţi, 
Când chiar în văzul tuturor căraţi! 
Nici banu-ascuns în ladă, încuiat, 
Şi nici viţelu-n pântece purtat 
N-au loc ferit de voi cei hrăpăreţi, 
De ale voastre gheare de ereţi 
Şi de apucăturile murdare! 
Voi chiar găinile sunteţi în stare 
Să le furaţi cu-ntreg cuibarul lor! 
Ce spune marele predicator? 
„Contenti estote” - „Să te multumesti 
Cu pâinea de cazarmă ce-o primeşti!” 
Dar cum n-ar fi slugarnicul hapsân, 
Când răul vine chiar de la stăpân! 
Aşa cum este capul, tot aşa 
Picioarele! Cunoaşte cineva 
Cui i se-nchină el? Credinţa lui? 
Primul vânător: 
Părinte, vezi, gândeşte-te ce spui! 
Pe noi eşti slobod să ne terfeleşti! 
Pe duce, însă, să nu îndrăzneşti! 
Capucinul: 
„Ne custodias gregem meam!"!* 


12 Nu păzi turma mea! (lat.). 

El e un fel de-Achab” şi Jerobeam'“, 
Căci converteşte lumea, o îndreaptă 
De la învăţătura ei cea dreaptă 
Spre idolii păgâni! El asta vrea! 
Gornistul şi recrutul: 
Să nu mai spui vreodată-aşa ceva! 
Capucinul: 
Un astfel de Bramarbas cum e el, 
Un mâncător de fier şi de oţel, 
Vrea toate fortărețele să-i cadă! 
Priveşte-oraşul Stralsund ca pe-o pradă 
Şi cu-a lui gură rea s-a lăudat 
Că-i va cădea chiar dac-ar fi legat 
De bolta cerului înlănţuit. 
Zadarnic praf de puşcă-a risipit! 
Gornistul: 
N-astupă nimeni blestemata-i gură? 
Capucinul: 
Un vrăjitor păgân, o creatură 
Asemenea lui Saul şi la fel 
Ca lehu”, Holofern'*, acuma el 
Se leapădă, ca Petru, de credinţă! 
Deci iată pentru ce-i cu neputinţă, 
De ce acum el nu mai e în stare 
Să-audă a cocoşului cântare! 
vânătorii: 
la seama, popă; o păţeşti cu noi! 
Capucinul: 


13 Rege al israeliților (cca 917-897 î.Hr.), care a pus să-l ucidă pe 
Naboth, ca să-i ia via. 

14 Rege al israeliților (cca 930-900 î.Hr.). 

15 lehu (843-815 î.Hr.), general israelitean, care a omorât mulţi 
rivali ca să ajungă rege. 

16 Generalul lui Nabucodonosor, ucis de Judita la porţile Bethuliei. 

Întocmai ca Irod, şiret vulpoi... 

Gornistul şi amândoi vânătorii (îmbrâncinau-l): 

Să taci, altminteri moartea te pândeşte! 

Croații (intervin): 

N-ai teamă, popă! Stai, te linişteşte! 

Zi tot ce pe de rost ai învăţat! 

Capucinul (tipând şi mai tare): 

Un Nabucodonosor îngâmfat 

Şi al păcatelor stăpân bezmetic! 

Asemenea mucegăit eretic, 

Se cheamă Wallenstein şi pentru noi, 

El care poartă nume de pietroi!” - 

E ca un bolovan ce-l întâlneşti 

În calea ta, de care te loveşti, 

De care te împiedici supărat! 

Şi câtă vreme-al nostru împărat 

Îl lasă pe-acest Friedland să ne joace 

Pe placul lui, nu va fi-n ţară pace! 

(Pe ultimele cuvinte rostite cu ton ridicat, el bate 
în retragere. Croatii il apără de ceilalți soldați care 
năvălesc asupra lui.) 


Scena IX 
Cei dinainte, fără capucin. 


Primul vânător (către vagmistru): 
Dar ce-a vrut să-nţeleagă popa oare 
Vorbind de a cocoşului cântare, 

Pe care nu o poate asculta, 

Al nostru căpitan? A spus-o,-aşa... 
Să-şi bată joc? E vorba de-o jignire? 


17 Aluzie la numele lui Wallenstein: Wall - meterez, Stein - piatră. 

Vagmistrul: 
Cuvintele îşi au un tâlc. Din fire, 
Al nostru duce este o făptură 
Ciudată. Niciodată nu îndură 
S-audă miorlăitul de pisică; 
lar când cocoşul cântă,-l prinde-o frică. 
Primul vânător: 
Aşa cum îl cuprinde şi pe leu! 
Vagmistrul: 
În preajma lui va trebui mereu 
Să se păstreze o linişte deplină 
- Consemnul toţi străjerii ştiu să-l ţină - 
Căci el gândeşte lucruri tare-adânci. 
Voci (în cort; învălmăşeală): 
Dă-i! Puneţi mâna pe mişel! Dă-i brânci! 
Vocea ţăranului: 
Săriţi! Vai, ajutor! Vă înduraţi! 
Alte voci: 
Staţi, împăcaţi-vă! Hai, încetaţi! 
Primul vânător: 
Al dracului să fiu de nu se bat! 
Al doilea vânător: 
Mă duc să văd. 
(Fuge în cort.) 
Vivandiera (iese din cort): 
Tâlhari! Un blestemat! 
Gornistul: 
Ce te-a neliniştit? Ce-i, jupâneasă? 
Vivandiera: 
Pungaş! Apucătură ticăloasă! 
Să se întâmple chiar în cort la mine, 
Şi astfel să mă facă de ruşine 
'Naintea tuturor? 

Vagmistrul: 
Ce s-a-ntâmplat? 
Vivandiera: 
Ce să se-ntâmple? Ei au înhăţat 
Pe un ţăran din sat care-a venit 
Cu două zaruri ce le-a măsluit. 
Gornistul: 
L-aduc aici pe-acel împieliţat 
Cu fiu cu tot! 


Scena X 
Soldaţii il aduc pe ţăran. 


Primul vânător: 

Să fie spânzurat! 

Tiraliorii şi dragonii: 

Să-l ducem la călău! La ştreang cu el! 
Vagmistrul: 

Chiar s-a şi dat poruncă de-acest fel! 
Vivandiera: 

ÎI văd dus peste-o oră la pieire. 
Vagmistrul: 

O ticăloasă îndeletnicire 

Aduce numai o răsplată rea! 

Primul archebuzier (către al doilea archebuzier): 
Din pricină că duc o viaţă grea. 

La disperare, nu mai pot să-ndure 

Şi, sărăciţi, se văd siliţi să fure. 
Gornistul: 

Cum? Aperi pe un câine jigărit? 

să nu te pună dracu! - Ai auzit? 
Primul archebuzier: 

Dar şi ţăranu-i om, şi nu se face!... 
Primul vânător (către gornist): 
Sunt de-ai lui Tieffembach, lasă-i în pace! 
Bieţi croitori şi papugii uitaţi 
În garnizoană,-n Brieg, netulburaţi! 
De unde poate şti această droaie 
Cum se obişnuieşte prin războaie? 


Scena XI 
Cei dinainte, cuirasieril. 


Primul cuirasier: 

Tăcere! Ce-i? Ce s-a-ntâmplat cu el? 
Primul tiralior: 

La joc, ne-a tras pe sfoară-acest mişel. 
Primul cuirasier: 

Şi nu cumva eşti tu cel înşelat? 
Primul tiralior: 

Ba da, chiar eu, şi lefter m-a lăsat! 
Primul cuirasier: 

Cum? Tu, oştean din friedlandeza-oştire, 
Ingăduieşti atâta înjosire, 

Să-ţi cerci norocul cu un ţărănoi? 
Numaidecât s-o şteargă dintre noi! 
(Țăranul scapă, ceilalți se adună.) 
Primul archebuzier: 

Văd că purcede hotărât, tăios 

Şi scurt, nu spuse vorbe de prisos. 
Aşa şi merită aceşti netrebnici! 
Cine-i? Nu-i ceh! 

Vivandiera:, 

Valon, din cei mai vrednici 

De tot respectul; sunt cuirasieri 
De-ai lui Pappenheim. 
Primul dragon (intervine): 
Cu-ale lor puteri, 
Când Pappenheim la Lützen a căzut, 
Ei singuri comandant şi l-au făcut 
Pe tânărul Piccolomini care 
Şi azi comanda-n mâna lui o are. 
Primul archebuzier: 
Ei singuri? Cum de s-au încumetat? 
Primul dragon: 
E un regiment privilegiat. 
În toate luptele, cele mai crunte, 
Întotdeauna el a fost în frunte. 
Îşi are propria lui legiuire; 
Îl îndrăgeşte cu deosebire 
Chiar Wallenstein. 
Primul cuirasier (către celălalt): 
De netăgăduit? 
Şi-această veste cine-a răspândit? 
Al doilea cuirasier: 
Din gura colonelului o ştim. 
Primul cuirasier: 
La dracu! Câinii lor doar n-o să fim! 
Primul vânător: 
Ce-au ăştia de sunt tare otrăviţi? 
Al doilea vânător: 
Dar, domnilor, cam despre ce vorbiţi? 
Ceva ce şi pe noi să ne privească? 
Primul cuirasier: 
Pe nimeni, n-are să-l înveselească! 
(Soldații fac cerc în jurul lor.) 
Se-aude că vom fi împrumutaţi, 

Curând, Olandei, opt mii de soldaţi; 
Cuirasieri de-ai noştri, vânători, 
Precum şi călăreţi tiraliori. 
Vivandiera: 
Cum? lar să colindăm? Din Flandra noi 
Abia ieri ne-am înapoiat. 
Al doilea cuirasier (către dragoni): 
Şi voi, 
Din trupele lui Buttler, veţi pleca! 
Primul cuirasier: 
Noi, mai ales, valonii! 
Vivandiera: 
- Ar însemna 
să meargă trupele cele mai bune! 
Primul cuirasier: 
Vom însoţi - aşa precum se spune - 
Pe ăla din Milano,-acum, în grabă! 
Primul vânător. 
Cum, cum? Chiar pe infant? Ciudată treabă! 
Al doilea vânător: 
Aha, pe popă? Dracu se va duce! 
Primul cuirasier: 
Adică noi să-l părăsim pe duce, 
Care-ngrijeşte bine pe oştean, 
Pentru-a-nsoţi pe-un spaniol duşman, 
Pe un zgârcit? Nu, asta niciodată! 
Mai bine dezerta-vom din armată. 
Gornistul: 
La dracu! - Acolo ce să căutăm? 
Noi sângele-n războaie ni-l vărsăm 
Doar pentru împărat, nu pentru-aceşti 
Infanţi cu pălării spanioleşti! 
Al doilea vânător: 

Noi doar pe chezăşia şi cuvântul 
Lui Wallenstein făcut-am legământul; 
De dragul lui doar. Ferdinand putea 
S-aştepte mult şi bine-aşa ceva. 
Primul dragon: 
Nu Wallenstein al nostru-a fost în stare 
să facă din noi oameni de onoare? 
să ne-nsoţească deci al lui noroc! 
Vagmistrul: 
la ascultaţi-mă puţin! Deloc 
Nu folosesc cuvintele deşarte. 
Eu văd mai mult ca voi, văd mai departe 
Ne-ntind o cursă mârşavă, băieţi! 
Primul vânător: 
Ascultaţi ordinul de zi! Tăceţi! 
Vagmistrul: 
Mătuşă, umple-mi un pahar cu vin 
Din Melneck, gâtul să mi-l ud puţin 
Şi-apoi am să vă spun tot ce gândesc! 
Vivandiera (îi umple paharul): 
Da, domnule vagmistru! Socotesc 
Că nu ne-aşteaptă lucru neplăcut! 
Mai adineauri tare m-am temut. 
Vagmistrul: 
De bună seamă că e foarte bine 
- Aşa şi trebuie - ca orişicine 
De câte ori voieşte să gândească 
Şi lungul nasului să şi-l cunoască. 
Dar, vorba ducelui: se mai cuvine 
Să chibzuieşti problema-n întregime. 
Noi suntem din a ducelui oştire. 
De la ţăran primim adăpostire, 
El, vrând-nevrând, de noi se îngrijeşte 

Şi ciorba caldă-adesea ne-o găteşte; 
lar când convoiu-i gata de plecare, 
Ţăranu-nhamă la atâtea care 
Cu lucruri, taurii şi caii lui 
Şi nu se poate plânge nimănui. 
Când un căprar, din alt ţinut plecat, 
Cu şapte oameni vine într-un sat, 
Poruncă dă precum îi este vrerea, 
Căci lui acolo-i stă în mâini puterea. 
Mulțimea - s-o ia dracu! - nu ne vrea. 
Mai bucuroasă-ar fi dac-ar vedea 
Pe tartorul infernului, decât 
Pieptarul nostru galben după gât. 
Ei sunt cu mult mai mulţi aici în ţară. 
Dar pentru ce nu ne aruncă-afară, 
Căci au şi ei ciomege câte vrei! 
De ce noi să ne batem joc de ei? 
Pentru că suntem oastea cea grozavă 
Cu rânduiala cea mai de ispravă! 
Primul vânător: 
Da, da! Puterea zace-n unitate! 
Şi asta ducele-a ştiut-o, poate, 
Când cu opt ani în urmă a format 
Armata mare pentru împărat. 
Ei numai treisprezece mii au vrut 
Să aibă-n oastea lor, la început. 
Dar Wallenstein le-a zis: „Nu sunt în stare 
Atâtor oameni să le dau mâncare; 
Dar dacă şaizeci de mii voi strânge, 
Ştiu bine că de foame nu s-or plânge!” 
Deci iată cum şi noi am alergat 
La duce, când soldaţi a recrutat! 
Vagmistrul: 


~ 88 — 


Friedrich Schiller 
Să zicem că din degetele mele 
Eu aş tăia pe unul dintre ele, 
Pe cel mai mic, de-aici, din mâna dreaptă. 
Ce vă închipuiţi că mă aşteaptă? 
Un singur deget credeţi c-am pierdut? 
La dracu! Mâna-ntreagă a căzut, 
Căci nu mai pot să fac nimic cu ea! 
Aflaţi că tot aşa se va-ntâmpla 
Cu cei opt mii, pe care dumnealor 
Îi cer să-i ducă-n Flandra,-n ajutor! 
Opt mii înseamnă degetul cel mic 
Al oastei. Dar veţi spune: „Nu-i nimic 
Ce mare lucru dac-au să trimeată 
A cincea parte numai din armată?” 
Vă înşelaţi! Căci eu vă spun, luaţi seama: 
Se duce dracului respectul, teama! 
Țăranul iar se va umfla în pene; 
La curte încrunta-vor din sprâncene 
Cei mari, şi iar măsura ne vor ţine 
Şi pentru hrana ce ni se cuvine, 
Şi pentru încartiruire. Noi 
Vom da iar de poveri şi de nevoi! 
Curând ne vom trezi c-un timp avan, 
Când ni-l vor lua chiar şi pe căpitan 
- Căci e privit la curte cu mânie - 
Şi-atunci cădea-vor toate, pe vecie. 
Căci cine pentru noi mereu stă gata 
să ne ajute să primim toţi plata? 
Şi cine-a arătat cu prisosinţă 
Că are mână tare, iscusinţă, 
Pricepere, ingeniozitate 
De a uni mulţimi împrăştiate? 
De pildă, tu, dragon, de unde eşti, 

Din care patrie călătoreşti? 
Primul dragon: 
Eu tocmai din Hibernia plecai. 
Vagmistrul (către cei doi cuirasieri): 
Tu eşti valon, te ştiu. Tu, după grai, 
Te tragi din neam romanic negreşit! 
Primul cuirasier: 
Eu niciodată nu am izbutit 
să aflu cine sunt! De mititel 
Am fost răpit. 
Vagmistrul: 
Nici tu nu eşti defel 
Din sătuleţele apropiate! 
Primul archebuzier: 
Nu! Sunt din Buchan, o localitate 
De lângă lacul Feder. 
Vagmistrul: 
Tu, vecine! 
Al doilea archebuzier: 
Sunt din Elveţia. 
Vagmistrul (către al doilea vânător): 
Cât despre tine? 
Al doilea vânător: 
Părinţii lângă Wismar mi-am lăsat. 
Vagmistrul (arată pe gornist): 
lar el şi eu din Eger am plecat. 
Şi totuşi cine ar putea să ştie 
Că noi, de viscol şi de vijelie, 
Am fost împinşi din sud şi miazănoapte? 
Nu arătăm la fel, prin gânduri, fapte, 
De parc-am fi făcuţi dintr-o plămadă? 
Nu stăm cu duşmanul pieptiş, grămadă, 
Toţi strânşi uniţi? Nu ne-ncleştăm noi toti, 

Intocmai cum la moară-acele roţi 
Se-mbină şi se învârtesc deodată, 
La un semnal, ori la porunca dată? 
Dar cine-a izbutit atât de bine 
Pe noi să ne-nfrăţească, să ne-mbine, 
Incât să nu ne mai deosebim? 
Doar Wallenstein! 
Primul vânător: 
Da, da, ne potrivim! 
La asta, vezi, nu m-am gândit nicicând. 
Primul cuirasier: 
Da! Lui îi dau dreptate. Au de gând 
să stingă orice suflu de război. 
Le-ar fi pe plac să-mpingă la nevoi 
Pe un soldat, la trai asupritor, 
Şi-n urmă ei să facă orice vor! 
Aceasta-i uneltire, luaţi aminte! 
Vivandiera: 
Cum? Chiar o uneltire? Doamne sfinte! 
Atuncea domnii nu-mi mai pot plăti! 
Vagmistrul: 
Fireşte! Totul se va prăbuşi! 
Mulţi comandanţi vestiți au vrut s-ajungă, 
Şi zdravăn au plătit din a lor pungă 
Să-şi înzestreze trupa. Erau siguri 
Că astfel vor avea şi mari câştiguri. 
Dar dacă ducele-o să cadă,-aflaţi, 
Se vor trezi cu toţii ruinaţi! 
Vivandiera: 
Blestem, blestem! O, Doamne! Din armată 
O jumătate este însemnată 
In catastiful meu cu-atâţia bani! 
Şi numai de la graful Isolani, 

Ca platnic cel mai rău, am de primit 
Două sute de taleri! 
Primul cuirasier: 
V-aţi gândit 
Ce facem în această-mprejurare? 
Doar într-un fel putem avea scăpare: 
Cu toţii să urmăm acelaşi drum, 
să fim uniţi până la unu-acum; 
Aşa, feriţi vom fi de neplăceri, 
Şi nu ne va păsa de curieri, 
Şi de nici o poruncă ce ne vine! 
Noi în Boemia ne-nfigem bine 
Şi nu plecăm! Nici vorbă de plecare! 
Soldatul luptă pentru-a lui onoare! 
Al doilea vânător: 
Nu vrem numai aşa... să ne târască 
Prin ţară cum vor ei!... Să îndrăznească! 
Primul archebuzier: 
Dar, domnilor, mai multă chibzuinţă! 
E vorba de-a-mpăratului voinţă 
Şi de-o poruncă-a lui ce ni s-a dat! 
Gornistul: 
Şi ce ne pasă nouă de-mpărat! 
Primul archebuzier: 
Să nu te mai aud vorbind aşa! 
Gornistul: 
Şi totuşi e aşa cum spun! 
Primul vânător: 
Da, da! 
Aici doar friedlandezul porunceşte. 
Aşa aud, şi-aşa ştiu eu. 
Vagmistrul: 
Fireşte! 

Cu împăratul are semnătură, 
Prin care, cu puteri fără măsură, 
El poartă un război, încheie pace, 
Te spânzură, osânda ţi-o desface; 
El poate confisca chiar şi averi, 
Să îi ridice-n grad pe ofiţeri, 
Pe generali. Într-un cuvânt el are 
Atâtea atribuţii de onoare. 
Pe astea Wallenstein le-a căpătat 
În scris, negru pe alb, de la-mpărat. 
Primul archebuzier: 
Ştim că-i puternic, plin de-nţelepciune 
Dar pân' la urmă tot se va supune, 
Căci, ca şi noi, el, faţă de-mpărat, 
Rămâne-o slugă. 
Vagmistrul: 
Nu-i adevărat! 
Nu e ca noi! Tu n-ai aflat prea bine! 
E principe cu libertăţi depline, 
Ca bavarezul. Când am stat de pază 
La Brandeis, ochii-mi au putut să vază 
Cum împăratul a îngăduit 
Să-şi ţină Friedland capu-acoperit. 
Primul archebuzier: 
Dar asta-n Mecklemburg s-a întâmplat, 
Ţinut dat lui zălog de împărat. 
Primul vânător: 
De faţă cu-mpăratu,-acoperit? 
Ciudat! Ceva ce n-am mai auzit! 
Vagmistrul (bagă mâna în buzunar): 
Nu vreţi cuvântului să-i daţi crezare? 
(Arată o monedă.) 
Ei bine,-atunci priviţi moneda! Oare 

Efigia de-aci a cui să fie? 
Vivandiera: 
la dă-mi-o să privesc! Cum? Ei, drăcie! 
E Wallenstein! 
Vagmistrul: 
Ei, vă mai îndoiţi? 
Nu e un prinţ, aşa cum voi îi ştiţi 
Pe toţi ceilalţi? Monezi nu bate oare 
Întocmai ca şi Ferdinand? Nu are 
O ţară-a lui, pe care-o cârmuieşte? 
EI, domnilor, „alteţă” se numeşte! 
Aşa că, după cum vedeţi, el poate 
Avea soldaţii lui. 
Primul archebuzier: 
Acestea toate, 
Lui Wallenstein nu le tăgăduim! 
Dar noi pe împărat azi îl slujim, 
Căci cine îl plăteşte pe soldat? 
Doar împăratul! 
Gornistul: 
Nu-i adevărat! 
Şi uite, chiar aci, în faţa ta, 
O spun deschis, că nu-i deloc aşa! 
Acela care n-a plătit soldatul, 
Nu-i altul decât tocmai împăratul! 
Nu el zadarnic ne făgăduieşte, 
De zece luni, că solda ne-o plăteşte? 
Primul archebuzier: 
Ei, aş! De soldă nici o îndoială. 
Primul cuirasier: 
Tăcere! N-avem timp de hărţuială. 
Să ne sfădim noi, dacă îl avem 
Stăpân pe împărat? Fiindcă vrem 

Să fim soldaţii lui până la urmă 
Cinstiţi şi de onoare, nu o turmă; 
De-aceea ne împotrivim! Nici gând 
Să ne lăsăm ici-colo duşi, oricând 
Mutaţi de-acei linguşitori slugarnici, 
De-acei curteni, de popii lor făţarnici! 
la spune-mi! Oare nu tot împăratul 
Va fi cel câştigat, dacă soldatul 
Va ţine să-şi păstreze-a lui onoare? 
Căci cine altu-l face-atât de mare, 
Stăpân atotputernic, pe-mpărat? 
Nu chiar războinicul neînfricat? 
Şi cine-i ţine lui pe-acest pământ 
Puterea-n lume, marele cuvânt, 
De care tremură creştinătatea? 
Linguşitorii din vecinătatea 
Mariei sale, cei ce prin răsfăţuri 
Au parte de hatâruri, dau ospăţuri 
În săli de aur, fără griji, nevoi, 
Aceia să se-nhame-n jug, nu noi! 
Din a-mpăratului prosperitate, 
Din marea strălucire-a lui, din toate, 
Nu ni se dă nimic, decât dureri, 
Decât necazuri, trudă şi poveri! 
Cu ce rămânem? Numai cu credinţa 
Din sufletele noastre: biruinţa! 
Al doilea vânător: 
Cei mai temuti tirani şi împărați 
Ţinut-au seamă de ai lor soldaţi 
Şi fost-au chiar cu mult mai înţelepţi. 
De toate-şi băteau joc, dar au fost drepţi 
Cu un soldat, pe braţe l-au purtat! 
Primul cuirasier: 

Soldatul trebuie neapărat 
să fie-ntruna vrednic de onoare! 
Cel care nu e nobil în purtare, 
Mai bine s-ar lăsa de meserie! 
Când viaţa-mi risc voios în bătălie, 
Mai trebuie să am necontenit 
Ceva de preţ, căci altfel sunt silit 
Eu singur să mă las înjunghiat, 
Să mă dispreţuiesc, ca un croat. 
vânătorii: 
Onoarea-i mai presus de viaţa toată! 
Primul cuirasier: 
Doar spada nu e plug, şi nici lopată! 
Ar fi nebun cel care-ar vrea în viaţă 
Cu ea să are! Pentru noi, verdeață, 
Semănături, recolte nu răsar. 
Soldatul, fără ţară, ca fugar, 
Prin lume e silit să pribegească 
Şi n-are voie să se încălzească 
La propriul lui cămin; trecând călare 
Pe lângă a oraşelor splendoare, 
Pe lângă lunci întinse, înverzite 
Şi vesele, din satele-ntâlnite. 
Culesul viilor, din depărtare, 
În marş el trebuie să le privească. 
Soldatul - spune-ţi voi - cum să trăiască? 
De care bunuri vreţi să aibă parte 
De nu va şti virtutea să şi-o poarte? 
În viaţă trebuie să ai ceva 
Ce e al tău, căci altfel vei cădea 
În starea omului, îngrozitoare, 
Silit să pârjolească, să omoare! 
Primul archebuzier: 

La dracu! Traiul ăsta-i foarte greu! 
Primul cuirasier: 
Şi totuşi, nu l-aş da pe altul! Eu, 
Prin lumea largă am călătorit 
Şi multe am văzut şi-am auzit, 
În Spania monarhică-am lucrat; 
Prin Napoli, Veneţia-am umblat! 
Nu mi-a surâs norocul nicăieri. 
Văzut-am negustori şi cavaleri, 
Destui meseriaşi şi iezuiţi 
Şi-atâţia cu veşminte-mpodobiţi! 
Nici unul într-atât nu mă atrase 
Cât haina mea şi-aceste cuirase! 
Primul archebuzier: 
A, nu! Eu asta n-aş putea să spun! 
Primul cuirasier: 
De vrei s-agoniseşti ceva, un bun 
În viaţă, n-ai decât! Mergi şi munceşte! 
Sau dacă unul dintre noi râvneşte 
La demnități, onoruri, cine-l ţine? 
În faţa aurului să se-nchine! 
Sau dacă cineva vrea să trăiască 
Sub binecuvântarea părintească, 
Să-şi vadă-n jur copii, nepoți, soţie, 
Să se apuce de o meserie! 
Eu nu am chef de astea; nu-mi stă-n fire 
Să duc chiar o asemeni vieţuire. 
Vreau liber să trăiesc, la fel să mor! 
Nu vreau să fiu cuiva moştenitor 
Şi nici să fur! De sus, din şea, călare, 
Vreau gloata s-o privesc cu nepăsare! 
Primul vânător: 
Ei, bravo! - Aşa se-ntâmplă şi cu mine! 

Primul archebuzier: 
Da, fără îndoială-ar fi mai bine 
Doar peste capul altora să treci! 
Primul cuirasier: 
Sunt vremuri grele, camarazi, şi deci 
Nici spada nu mai stă cum sta mereu 
Alături de balanţă! Totuşi eu 
- Să nu-mi ia nimeni înde rău gândirea - 
Spre spadă pururi mi-aţintesc privirea. 
În luptă, doar, sunt om ca orişicare, 
Nu vreau să mi se urce în spinare 
Şi să mă joace-aşa cum vrea mulţimea! 
Primul archebuzier: 
Dar cine-i vinovat că țărănimea 
Ajuns-a de ruşine azi, nu noi? 
Căci jalea blestematului război 
De şaisprezece ani întruna ţine! 
Primul cuirasier: 
Pe Dumnezeu nu-l laudă oricine! 
Pe unul soarele îl stânjeneşte, 
lar pe un altul îl înveseleşte; 
Ori secetă vor unii, alţii ploi. 
Acolo unde tu vezi doar nevoi, 
Mizerie şi numai trudnicie, 
Acolo poate că în viaţă mie 
Îmi străluceşte ziua însorită! 
Țăranul duce-o viaţă chinuită, 
Şi dacă toate merg pe punga lui, 
Îmi pare rău, dar altă cale nu-i! 
Nu pot schimba nimic, n-am ce să fac! 
Aici e-aidoma ca la atac: 
În nechezatul calului pornesc 
Şi-oricine-n drum mi-ar sta, nu mă opresc! 

Chiar frate, chiar copilul meu să fie, 
Chiar dacă inima el mi-o sfâşie, 
Eu peste trupul lui trec mai departe, 
Căci nu am voie să îl dau deoparte! 
Primul vânător: 
Ei, na! Mai stă să-ntrebe cineva 
De-un altul! 
Primul cuirasier: 
Dacă întâmplarea vrea 
Să ne surâdă azi norocul nouă, 
Să-l ţinem strâns cu mâinile-amândouă, 
Acum, cât totul se mai poate face, 
Căci peste noapte se încheie pace, 
O pace care va sfârşi cu toate! 
Din frâu soldatul bidiviul scoate, 
Ţăranu-i pune hamul de dârvală 
Şi au să intre toate,-ntr-o clipeală, 
În vechile făgaşuri de-altădată. 
În ţară-acum mai suntem deocamdată 
Şi mai avem putere-n faţa lor! 
De le-om îngădui, aşa cum vor, 
Să ne răsfire,-oriunde să ne mâne, 
Mai scumpă au să vândă-a noastră pâne. 
Primul vânător: 
Nu, asta nu se va-ntâmpla! Veniti, 
Şi pân’ la unul toţi să stăm uniţi! 
Al doilea vânător: 
Să hotărâm, da! Ascultaţi ce zic! 
Primul  archebuzier (scoate o pungă; către 
vivandieră): 
Ce-am de plătit eu, cuscră? 
Vivandiera: 
Mai nimic! 

(Face socoteala.) 
Gornistul: 
Chiar foarte bine faceţi că plecaţi, 
Căci, stând aici, tot cheful ni-l stricaţi! 
(Archebuzierii pleacă.) 
Primul cuirasier: 
Păcat de ei, că sunt băieţi viteji! 
Primul vânător: 
Dar judecă de parcă-ar fi burgheji! 
Al doilea vânător: 
Acuma suntem singuri. S-auzim! 
Cum facem, planul să-l zădărnicim? 
Gornistul: 
Scurt! Pur şi simplu-acolo nu plecăm! 
Primul cuirasier: 
la staţi, puţin! Să nu ne-ntărâtăm, 
Căci disciplina trebuie păstrată! 
Mai bine merge fiecare-ndată 
La trupa lui, şi-n vorbe cumpănit, 
Va spune oamenilor lămurit: 
„Prea mult, să nu ne-ndepărtăm niciunde!” 
Pentru valonii mei, eu voi răspunde! 
Toţi cugetă ca mine! 
Vagmistrul: 
Pedestraşii, 
Din trupele lui Terzky, călăraşii, 
Ca noi votează, fiecare-n parte! 
Al doilea cuirasier: 
Lombardul, de valon nu se desparte! 
(Trece alături de primul cuirasier. ) 
Primul vânător: 
Ca vânător, cea mai de preţ avere 
Mi-e libertatea! 

Al doilea vânător: 
- Alături de putere 
Stă libertatea! Eu şi mai departe 
Sub Wallenstein trăi-voi, pân’ la moarte! 
Primul tiralior: 
Lotringia-nsoţeşte marea masă, 
Căci ea e veselă şi curajoasă. 
Dragonul: 
Irlanda-i lângă astrul norocos! 
Al doilea tiralior: 
La fel şi tirolezul! Credincios, 
Doar pe stăpânul ţării îl slujeşte! 
Primul cuirasier: 
Deci fiecare trupă întocmeşte 
O jalbă,-apoi trecută pe curat, 
În care să se-arate răspicat: 
Că noi vrem să rămânem laolaltă, 
Că nici un vicleşug, nici o unealtă, 
Nici o putere, nimeni nu e-n stare 
Să ne despartă de acela care 
Ne e ca un adevărat părinte! 
Apoi dăm jalba, cu-astfel de cuvinte, 
Lui Piccolomini, cum se cuvine! 
(Cel tânăr, să ne înţelegem bine!) 
În treburi din acestea-i priceput. 
Şi de la Wallenstein, doar e ştiut, 
El poate tot ce vrea să dobândească; 
Şi-apoi, chiar şi la curtea-mpărătească, 
La regele-mpărat, mai ştim că are, 
Şi astăzi trecere destul de mare. 
Al doilea vânător: 
Rămâne hotărât! Veniţi! Cuvântul 
Toţi să ni-l dăm, să facem legământul! 

Piccolomini, fiul, negreşit, 

Va fi al nostru împuternicit! 

Gornistul, dragonii, primul vânător, al doilea 
cuirasier, tiraliorii: 

Piccolomini, fiul, negreşit, 

Va fi al nostru împuternicit! 

(Vor să plece.) 

Vagmistrul: 

Staţi! Mai întâi, înc-un pahar cu vin! 

Trăiască Max Piccolomini! Închin 

În sănătatea excelenţei sale! 

Vivandiera (aduce o sticlă): 

Pe sticla asta nu vă iau parale! 

Ispravă bună! - O dau cu bucurie. 

Primii cuirasieri. 

Trăiască toţi ostaşii din armie! 

vânătorii: 

Ţăranii să dea hrana pe vecie! 

Dragonii şi tiraliorii. 

Oştirea friedlandeză să-nflorească! 

Gornistul şi vagmistrul: 

Şi-al nostru Wallenstein s-o cârmuiască! 

Al doilea cuirasier (cântă): 

Călări camarazi, în goană toţi vom porni 

Să luptăm în război, în libertate! 

Acolo vitejia ni se va cântări, 

Vom vedea fiecare ce poate. 

Soldatu-n bătălii de nimeni nu e ocrotit, 

El va fi prin curaj şi prin fapte prețuit. 

(Soldații din fundul scenei s-au apropiat, auzind 
cântecul, şi cu toții formează un cor.) 

Corul: 

Soldatu-n bătălii de nimeni nu e ocrotit, 

El va fi prin curaj şi prin fapte prețuit. 

Dragonii: 

În lume astăzi libertatea n-o mai întâlneşti - 

Doar stăpâni, numai slugi în robire. 

Domneşte minciuna - viclenia o găseşti - 

Peste neamul cel laş din omenire! 

Căci cine poate să privească moartea-n faţa lui? 

Un soldat! Numai el liber e cum altul nu-i! 

Corul: 

Căci cine poate să privească moartea-n faţa lui? 

Un soldat! Numai el liber e cum altul nu-i! 

Primul vânător. 

Îşi leapădă-ale vieţii neajunsuri, supărări! 

N-are griji, de nimic nu se sfieşte! 

Soldaţii îndrăzneţi înfruntă soarta călări; 

Astăzi, ori mai târziu, te loveşte! 

Şi dacă mâine ea ne va lovi, să căutăm 

- Din ce-avem mai frumos - toţi acum să mai 
gustăm! 

Corul: 

Şi dacă mâine ea ne va lovi, să căutăm 

- Din ce-avem mai frumos - toţi acum să mai 
gustăm! 

Vagmistrul: 

Soldatului norocu-i cade vesel din cer 

După el nu aleargă, nu trudeşte! 

lobagul însă caută-n pământ din răsputeri 

Căci aici, la comori nădăjduieşte! 

Şi toată viaţa cu lopata el va da-n pământ 

Până când - într-o zi - va săpa şi-al lui mormânt. 

Corul: 

Şi toată viaţa cu lopata el va da-n pământ 

Până când - într-o zi - va săpa şi-al lui mormânt. 


~ 103 ~ 


Wallenstein Vol.1 

Primul vânător: 

În lume călăreţul, ca şi calul său vioi, 

Sunt temuţi oaspeţi, cruzi, pe oriunde. 

Sclipeşte tot castelul şi ospăţul e în toi 

În castel, nepoftiţi, vor pătrunde. 

El fetei nu-i dă aur, n-are vreme de peţit! 

Viforos va veni şi-astfel el va fi-ndrăgit! 

Al doilea cuirasier: 

De ce se întristează fata, plânge fără rost? 

Nu-i nimic! Trece orice suferinţă! 

Soldatu-n lume n-are-un loc al lui, un adăpost, 

Dragostea n-o păstrează cu credinţă. 

Pe el destinu-l mână tot mereu, cât mai grăbit! 

Nicăieri un soldat nu poposeşte liniştit! 

Corul: 

Pe el destinu-l mână tot mereu, cât mai grăbit! 

Nicăieri un soldat nu poposeşte liniştit! 

Primul vânător (îi ia de mână pe cei doi, mai 
apropiați de el. Ceilalţi îl imită. Toţi cei care au 
vorbit fac un semicerc): 

Cu pieptul deschis, la luptă mergi bucuros, 

Căci acum tinereţea vuieşte, 

Şi viaţa clocoteşte! Camarade, fii voios, 

Până când sufletul se sfârşeşte! 

Acela care viaţa nu e-n stare-a şi-o risca, 

Niciodată acela, viaţa n-o va câştiga! 

Corul: 

Acela care viaţa nu e-n stare-a şi-o risca, 

Niciodată acela, viaţa n-o va câştiga! 

(Cortina cade înainte de a se termina corul.) 


CEI DOI PICCOLOMINI 
The Piccolomini (Die Piccolomini) 

În cinci acte 
Personajele 


Wallenstein, duce de Friedland, generalisim 
împărătesc în Războiul de 30 de ani 

Octavio Piccolomini, general-locotenent 

Max Piccolomini, fiul lui, colonel într-un regiment 
de cuirasieri 

Contele Terzky, cumnatul lui Wallenstein, şeful 
mai multor regimente 

Illo, mareşal, confidentul lui Wallenstein 

Isolani, generalul croaților 

Buttler, comandantul unui regiment de dragoni 

Tiefenbach, Don Maradas, Götz, Colalto, generali 
aflaţi sub comanda lui Wallenstein 

Neumann, căpitan de cavalerie, adjutantul lui 
Terzky 

Questenberg, consilier de război, trimisul 
împăratului 

Baptista Seni, astrolog 

Ducesa de Friedland, soţia lui Wallenstein 

Thekla, principesă de Friedland, fiica lor 

Contesa Terzky, sora ducesei 

Un cornet 

Pivnicerul contelui Terzky 

Paji şi servitori ai ducelui de Friedland 

Servitori şi oboişti ai contelui Terzky 

Mai mulţi ofițeri şi generali 


Actul Întâi 

O sală veche gotică, în primăria din Pilsen, 
împodobită cu drapele şi alte obiecte de război. 


Scena I 
Illo, cu Buttler şi Isolani. 


Illo: 

Târziu, dar ați venit! Fireşte, drumul 
Prea lung vă iartă-ntârzierea, conte! 
Isolani: 

Dar nu venim aici cu mâna goală! 
Trecând prin Donauwörth, am iscodit 
Un lung convoi de şase sute care, 
Ducând chiar suedezilor merinde. 
Croaţii mei pe ele pus-au mâna 
Şi-acum le-aduc aici. 

Illo: 

Sosesc la vreme! 

Vor ospăta măreaţa adunare. 
Buttler: 

Dar văd că pe aici e multă viață. 
Isolani: 

Da, da! Şi iată: peste tot soldaţi. 
(Priveşte în jurul său.) 

Chiar şi bisericile văd că-s pline, 

Ba încă şi aici, la primărie, 

V-aţi aşezat destul de bine,-mi place! 
Soldatul se descurcă-aşa cum poate. 
Illo: 

Venit-au şefii-a treizeci regimente. 
Veţi întâlni pe Terzky, Tiefembach, 
Colalto, Gotz, Maradas, Hinnersam, 

Piccolominii - tatăl şi feciorul - 
Şi încă foarte mulţi prieteni vechi. 
Doar Gallas n-a venit şi Altringer. 
Buttler: 
Pe Gallas voi să nu-l mai aşteptaţi! 
Illo (surprins): 
Cum, ştiţi? 
Isolani (îl întrerupe): 
E Max Piccolomini-aici? 
Duceţi-mă la el! O, parcă-l văd, 
Acum vreo zece ani, când ne luptam 
La Dessau cu Mansfeld! De pe un pod 
Sări cu calu-i negru-n apa Elbei 
Şi, înfruntând năprasnicele valuri, 
Pe tatăl său îl scapă de primejdii. 
Pe-atunci abia-ncepuse-a-i creşte barba, 
lar astăzi, al războiului erou, 
Aud că-i un bărbat în toată firea. 
Illo: 
ÎI veţi putea vedea chiar astăzi, conte! 
Trimis e în Carintia s-aducă 
Pe principesa Friedland şi-a ei fiică. 
Sosi-vor în această dimineaţă. 
Buttler: 
Cum, ducele-şi aduce-aici soția 
Şi fiica? Multă lume cheamă-n lagăr. 
Isolani: 
Cu-atât mai bine! Eu mă pregătisem 
Să nu aud de altceva decât 
De marşuri, baterii şi năvăliri. 
Când colo, ducele se îngrijeşte 
Să ne încânte cu ceva mai mult, 
Mai drăgălaş şi mai fermecător. 

Illo (care a stat pe gânduri, către Buttler pe care-l 
ia deoparte): 
Cum aţi aflat că nu mai vine Gallas? 
Buttler (cu înțeles): 
Cerca să mă oprească lângă el. 
Illo (cu căldură): 
Şi ai rămas statornic? 
(Îi strânge mâna.) 
Bravo, Buttler! 
Buttler: 
Puteam eu ducelui să nu-i rămân 
Îndatorat, când, de curând... 
Illo: 
Da, văd: 
General de brigadă! Te felicit! 
Isolani: 
Da, da! Acum e general, şi unde? 
La regimentul dăruit de duce, 
În care a pornit-o ca soldat. 
Atare pildă, fără îndoială, 
Dă mult avânt oştirii-ntregi, văzând 
Cum este cu putinţă să ajungă 
Aşa departe un ostaş de frunte. 
Buttler: 
Mă simt cam stânjenit, căci nu ştiu dacă 
Pot să primesc felicitări. Lipseşte 
A împăratului îngăduire. 
Isolani: 
Curaj! Doar braţul ce i-a dat puterea 
E-atât de tare,-ncât îl va păstra 
Chiar dacă s-ar împotrivi-mpăratul 
Şi-ai lui miniştri. 
Illo: 

Unde am ajunge 
De-am fi prea şovăielnici? Împăratul 
Nimica nu ne dă. În duce-avem 
Nădejde. Toate de la el ne vin. 
Isolani (către lllo): 
A! Dragul meu coleg, ţi-am povestit? 
Ei bine, ducele se îngrijeşte 
De creditorii mei: vrea să-i plătească 
Şi să mă scoată, deci, basma curată. 
Vrea să mă facă om mai de ispravă. 
Şi asta se întâmplă-a treia oară. 
Cu sufletu-i regesc mă scapă astfel 
De la pieire şi-mi redă onoarea. 
Illo: 
De-ar fi mereu doar după voia lui!... 
A dat soldaţilor pământ, unelte... 
Dar cei de la Viena-l ţin legat 
De mâini şi de picioare şi îi taie 
Aripile când gata-i să-şi ia zborul. 
Şi Questenberg e nemaipomenit! 
Soseşte-aici cu alte noi cerinţe. 
Buttler: 
E-adevărat, şi eu am auzit 
De noile cerinţe-mpărăteşti! 
Dar ducele se va împotrivi 
Şi cred că nu va-ngădui nimic. 
Illo: 
Se leapădă de slujbă, mai curând, 
Decât să i se calce dreptul său. 
Buttler (speriat): 
Cum? Aţi aflat ceva? Mă-nspăimântaţi! 
Isolani (totodată): 
Am fi cu toţii ruinaţi! 

Illo: 
Sfârşiţi! 
Ce văd? Soseşte tocmai „omul nostru”! 
Da, e cu generalul Piccolomini! 
Buttler: 
Mă tem că întâlnirea va sfârşi 
C-o despărţire tare neplăcută. 


Scena IlI 
Cei dinainte, Octavio, Piccolomini, Questenberg. 


Octavio (din depărtare): 

Cum? Şi alţi oaspeţi? Domnule ministru, 
Veţi recunoaşte că era nevoie 
De-asemenea război jeluitor 
Pentru-a se aduna-ntr-un singur lagăr 
Mari chipuri, glorioase, de eroi. 
Questenberg: 

Cei care în război văd numai răul, 
să nu pătrundă-n lagăr friedlandez. 
Văzând înaltul duh al rânduielii 

- Prin care însuşi el se poate ţine, 
O lume pustiind - şi apărându-mi 
Intreaga măreţie-alcătuită, 

Era să uit prăpădul din războaie. 
Octavio: 

Dar iată-aici doi falnici luptători, 
Ce-ncheie al eroilor şirag 

Cu vrednicie: contele Isolan 

Şi colonelul Buttler. Vă stă-n faţă 
Convoiul ostăşesc în întregime. 

(li prezintă pe Isolani şi pe Buttler.) 

Aici tăria, ici repeziciunea! 
Questenberyg: 
lar între ei - povata înţeleaptă. 
Octavio (prezentându-l celorlalti pe Questenberg): 
Acestui oaspe vrednic, Questenberg, 
- Consilier al curţii, şambelan, 
Sol al poruncilor împărăteşti, 
Patron soldaţilor şi-ocrotitor - 
| se cuvine prețuirea noastră. 
(Tăcere generală.) 
Illo (se apropie de Questenberg): 
Nu-ntâia oară, domnule ministru, 
Ne faceţi cinstea să veniţi în lagăr! 
Questenberg: 
Am mai văzut odată-aceste steaguri. 
Illo: 
Şi vă mai amintiţi în care loc? 
La Znaim era,-n Moravia. Veneaţi, 
În numele-mpăratului, la duce 
să-l imploraţi să ia comanda oastei. 
Questenberg: 
Cum? Să-l implor? Domnule general, 
Să ştiţi că nici însărcinarea mea, 
Nici zelul meu n-au mers aşa departe. 
Illo: 
Atuncea - dacă vreți - pentru-a-l sili. 
Mi-aduc aminte că la fluviul Lech, 
Fusese-nvins stimatul conte Tilly, 
Şi astfel duşmanul avea drum liber 
Să intre în Bavaria uşor. 
Nimic nu-l mai împiedica s-ajungă 
În inima Austriei. Atunci, 
Domnia voastră v-aţi înfăţişat, 

Cu Werdemberg, la ducele de Friedland. 
Veneaţi să-l copleșiți cu rugăminţi 
Şi totodată să-l ameninţaţi 
Cu a-mpăratului dizgraţiere, 
De nu se-ndură de a ţării jale. 
Isolani (ataşându-se şi el): 
Da, da! Uşor de înţeles acum 
De ce-n însărcinarea dumneavoastră, 
Cu care astăzi aţi venit la noi, 
Vă place s-o uitaţi pe cea trecută. 
Questenberyg: 
De ce! Căci nu e nici o osebire. 
Pe vremea-aceea-n joc era Boemia 
Pe care trebuia s-o scap de duşmani; 
Azi am însărcinarea să o scap 
De-apărătorii ei şi de prieteni. 
Illo: 
Frumoasă-nsărcinare, ce să spun! 
Deci după ce cu prețul vieții noastre 
Am luat Boemia de la saxoni, 
Drept mulţumire ne-alungaţi din ţară! 
Questenberg: 
De nu vrem numai o nenorocire 
Cu alta s-o schimbăm, sărmanul stat 
Va trebui scăpat, la fel, de biciul 
Prietenilor şi-al duşmanilor. 
Illo: 
De ce? C-a fost un an îmbelşugat. 
Ţăranii au destul şi pot să dea. 
Questenberg: 
Desigur, dacă vă gândiţi la turme 
Şi la păşuni, domnule general! 
Isolani: 

Războiul ştie-a se hrăni pe sine. 
Şi dacă pier destui ţărani, în schimb, 
Mai mulţi soldaţi câştigă împăratul. 


Questenberyg: 

Şi pierde-acelaşi număr de supuşi. 
Isolani: 

Ei, şi? Noi nu suntem supuşii lui? 
Questenberyg: 


Cu mici deosebiri, domnule conte! 

Sunt unii care ştiu să umple punga 

Muncind din greu, cu multă vrednicie, 

lar alţii care ştiu doar s-o golească. 

Azi spada pe-mpărat l-a sărăcit, 

Şi numai plugu-i dă din nou puteri. 

Buttler: 

N-ar fi sărac, dacă din vlaga țării 

Nu ar mai suge-atâtea lipitori. 

Isolani (se postează în fata lui examinându-i 
costumul): 

Nu stăm prea rău. Tot aurul, văd bine, 

Nu s-a vărsat în vistieria țării. 

Questenberg: 

O, slavă Domnului! Am mai ferit 

De mâinile croaților ceva. 

Illo: 

Priviţi pe Martinitz şi-acel Slavata 

Înzorzonaţi cu haruri de-mpărat, 

Stârnind revolta cehilor cinstiţi! 

Se îmbuibează fără ruşinare 

Cu prada oamenilor surghiuniţi. 

Se lăfăiesc în putregaiul ţării 

Sădind nenorocire peste tot. 

Prin lux împărătesc, nu ştiu aceştia 

Decât să-şi bată joc de jalea ţării. 
Pe ei, şi pe toţi cei de teapa lor, 
Să-i puneţi să plătească cheltuiala 
Războiului nimicitor, pe care 
Aceştia numai pusu-l-au la cale. 
Buttler: 
Şi tocmai paraziţii-acestei ţări, 
Acei ce-l linguşesc pe împărat, 
Cătând, flămânzi, să-nşface tot câştigul, 
Aceştia vin acum să şteargă solda 
Şi să măsoare raţia de pâine 
Soldatului ce-nfruntă pe duşman! 
Isolani: 
Îmi voi aduce-aminte-o viaţă-ntreagă 
Cum la Viena,-acum vreo şapte ani, 
Venit pentru-a zori remonta oastei, 
M-au tot purtat mereu, din loc în loc, 
Şi ore-ntregi am fost lăsat atunci 
S-aştept printre linguşitori şi trântori, 
Ca şi când eu le-aş fi cerşit pomană, 
În fine! Mi-au trimis un capucin, 
Care-am crezut că mă va spovedi. 
Când colo, culmea! El era acela 
Cu care trebuia să mă-nţeleg 
Asupra cailor de călărie. 
Dar credeţi că făcurăm vreo ispravă? 
Aşa cum am venit, aşa plecai. 
Şi, totuşi, ce nu am putut să capăt 
În patruzeci de zile, la Viena, 
Aflaţi că de la duce-am dobândit 
Cu multă uşurinţă, în trei zile. 
Questenberg: 
Da, ştiu! Mi-a arătat socotitorul! 

Avem şi astăzi încă de plătit. 
Illo: 
Războiul e un meşteşug barbar, 
N-o scoţi la capăt cu mijloace blânde, 
Nu poţi oriunde folosi cruţarea! 
De-ar fi să se gândească la Viena, 
Care din şaptezeci şi şapte rele 
E cea mai potrivită de ales, 
Aştepţi să se gândească mult şi bine! 
„Hai, nu sta! Scoate una din grămadă! 
Întâmple-se orice! C-aşa-i mai bine!” 
În viaţă, oamenii, de obicei, 
Cu bine se pricep să o cârpească; 
O mai scurtează, o mai înnădesc 
O scot ei într-un fel la căpătâi. 
Şi, uneori, mai iute te descurci 
Când doar o cale ai - chiar neplăcută - 
Decât mai multe şi să stai s-alegi. 
Questenberg: 
Aşa-i, căci ducele chiar ne scuteşte 
Să mai alegem! 
Illo: 
El, ca un părinte, 
Se îngrijeşte de-ale noastre trupe. 
Ce gânduri are împăratul, ştim. 
Questenberg: 
El pentru fiecare tagmă are 
Aceeaşi inimă şi, deci, nu poate 
Jertfi de dragul uneia pe alta. 
Isolani: 
A! Care va să zică împăratul 
Ne-aruncă fiarelor pe noi, ca pradă, 
Pentru-a-şi păstra oiţele lui scumpe! 

Questenberg (sarcastic): 
O comparaţie, stimate conte, 
Pe care n-o fac eu, ci dumneavoastră. 
Illo: 
Dar dac-am fi precum ne cred la curte, 
A fost un risc din partea dumneavoastră 
Atunci când libertatea ni s-a dat! 
Questenberg (serios): 
Nu vi s-a dat, ci singuri ați luat-o! 
Deci trebuie să fie pusă-n frâu! 
Illo: 
Ei bine,-atunci să fie pregătiți, 
Căci vor găsi aici un cal sălbatic. 


Questenberg: 

Un călăreț destoinic l-îmblânzeşte. 
Illo: 

El rabdă doar pe cel ce l-a-mblânzit. 
Questenberg: 


Când e-mblânzit, şi de-un copil ascultă. 

Illo: 

Ei, da, da! Ştiu!... S-a şi găsit copilul! 

Questenberg: 

Pe dumneavoastră vă priveşte numai 

Indatorirea, nu şi cine este. 

Buttler (care până acum a stat deoparte cu 
Piccolomini, dar cu vădit interes la conversație, se 
apropie): 

Cunoaşteţi bine, domnule ministru, 

Că în Germania, pentru-mpărat, 

Se află o armată uriaşă: 

Sunt treizeci mii soldaţi aci-n regat - 

Silezia, cam şaisprezece mii, 

La fluviul Weser, lângă Rin şi Main 


~ 116 ~ 


Friedrich Schiller 
Sunt zece regimente,-n Suabia şase, 
lar în Bavaria ţin piept cu svezii, 
Cum ştiţi, cam treisprezece regimente, 
Nemaivorbind de cele ce păzesc 
Întăriturile de la hotare. 
Ei bine,-aflaţi, că toate-aceste trupe, 
De comandanții friedlandezi ascultă. 
lar comandanții au aceeaşi şcoală, 
Acelaşi lapte i-a hrănit pe toţi, 
Aceeaşi inimă i-nsufleţeşte. 
De-acest pământ ei sunt străini cu totul, 
Doar slujba le e patria şi vatra. 
Nu zelul pentru patrie îi mână 
- Fiind străini, de altfel ca şi mine - 
Şi nici pentru-mpărat nu vin aici 
(Mulţi dezertând chiar, de prin alte părţi!) 
Ei poartă lupta peste tot la fel, 
Şi nu ţin seama dacă stă pe steag 
Emblema „Leul”, „Crinul” sau „Doi vulturi”. 
Pe toţi îi mână cu un frâu puternic 
Doar unul singur care, deopotrivă, 
Prin dragoste şi teamă îi uneşte, 
De parcă numai un popor ar fi. 
Şi-ntocmai cum scânteia unui trăsnet 
Străbate paratrăsnetu-ntr-o clipă, 
Tot astfel şi porunca lui străbate, 
Pornind din postul cel mai depărtat, 
Trecând prin marele şi micul Belt, 
Pe malurile mării, printre dune, 
De-a lungul Etsch-ului cu câmpul rodnic 
Şi pân’ la straja care stă-n ghereta 
Din faţa burgului împărătesc. 
Questenberg: 

Şi care este, mai pe scurt, temeiul 
Acestei propovăduite predici? 
Buttler: 
Că dragostea, credinţa şi respectul 
Pe care ducelui i le purtăm, 
Cu nici un preţ noi nu le-om închina 
Celui trimis de curtea vieneză! 
Să ne-amintim cum a ajuns comanda 
În mâna ducelui odinioară. 
Primit-a oare de la împărat 
Un corp de trupe instruite gata? 
Oştirea nu era alcătuită; 
Abia atunci urma să ia fiinţă 
Şi numai friedlandezul a-ntocmit-o. 
Deci el n-a luat-o de la împărat, 
Ci împăratu-a luat-o de la duce! 
Şi nu de la-mpărat primit-am noi 
Pe Wallenstein ca duce! Nu, deloc! 
Nu! Lucrurile stau cu totul altfel! 
Abia în urmă, de la Wallenstein, 
Primit-am, ca stăpân, pe împărat. 
Şi dacă nu-l aveam pe Wallenstein, 
Noi nu ne-am fi legat de-aceste steaguri! 
Octavio (intervine): 
Să nu uitaţi că vă găsiţi în lagăr, 
Printre războinici, domnule ministru! 
Pe un ostaş îl face libertatea, 
Îl face îndrăzneala. - Ar mai putea 
Să fie luptător neînfricat, 
De nu ar fi şi îndrăzneţ în vorbe? 
(Arătând pe Buttler.) 
Ştim că-ndrăzneala-acestui ofiţer 
- Ce numai ţinta şi-a greşit acum - 

Scăpat-a Praga-n clipe grele, când 
Doar îndrăzneala mai putea s-o scape, 
Zdrobind răscoala unei garnizoane 
Pornită împotriva-mpărăţiei. 
(Se aude în depărtare muzică de război.) 
Illo: 
Se dă salutu’. - Acest semnal vesteşte 
Sosirea principesei. 
Octavio (către Questenberg): 
Aşadar 
Şi Max, feciorul meu, se-napoiază 
Căci din Carintia el o aduce. 
Isolani (către Illo): 
Să mergem să o-ntâmpinăm! 
Illo: 
Da, da! 
Să mergem! Haidem, colonele Buttler! 
(Către Octavio.) 
Va rog să nu uitaţi de întâlnirea 
Pe care o avem cu „domnu”-acesta. 
La duce, azi,-nainte de amiază! 

Scena Ill 


Octavio şi Questenberg rămân în urmă. 


Questenberg (dând semne de mirare): 
Ce mi-a fost dat să aflu, generale? 
Câtă-ndărătnicie fără frâu! 

Şi ce păreri! La fel gândesc cu toţii? 
Octavio: 

Aţi ascultat trei sferturi din oştire. 
Questenberyg: 

Trei sferturi spui? Atunci e vai de noi 

Unde-am putea găsi o altă oaste 
Care să ne-o păzească pe aceasta? 
Mă tem că vorbele acestui Illo, 
Ascund în ele gânduri mult mai rele. 
De altfel, chiar şi colonelul Buttler 
Văd că se-arată foarte mânios. 
Octavio: 
Nu e nimic! E-o fire simţitoare... 
Mândria lui jignită,-atâta tot. 
Pe Buttler încă nu îl dau pierdut. 
Voi şti s-alung din minte-i duhul rău. 
Questenberg (se plimbă neliniştit): 
Ei, nu, că asta-ntrece orice culme! 
Aşa ceva nu ne-am închipuit! 
Priveam aceste lucruri din Viena, 
Cu ochii unor slujitori orbiţi 
De strălucirea tronului. Pe el, 
Pe-atotputernicul cârmuitor, 
În propriu-i lagăr încă nu-l văzurăm. 
Aici se-arată lucrurile altfel! 
Nici că se pomeneşte de-mpărat! 
Aici e principele împăratul! 
Plimbându-ne prin tabără-mpreună, 
Înţelesei din ce în ce mai mult, 
Că şi nădejdile-mi se năruiesc. 
Octavio: 
Vedeţi acum cât de primejdioasă 
Mi-e sarcina ce de la curte-aduceţi? 
Ce rol ingrat am de jucat aici? 
O bănuială-a ducelui mă costă 
Nu numai libertatea, dar şi viaţa. 
Cât despre planu-i îndrăzneţ, fireşte, 
Zorit va fi. 


~ 120 ~ 


Friedrich Schiller 

Questenberyg: 
Dar unde ne-a stat mintea, 
Atunci când spada i-am încredinţat 
Şi când i-am dat putere-atât de multă! 
O astfel de ispită-a fost prea mare 
Pentru-a lui inimă atât de-ascunsă. 
Ce-i drept, şi-n mâna altuia mai bun 
Ea ar fi devenit primejdioasă. 
Să ştii că el se va împotrivi 
Poruncii împăratului, şi află 
Că poate să o facă, şi-o va face. 
A lui nepedepsită îndârjire, 
Va da pe faţă slăbiciunea noastră. 
Octavio: 
Vă-nchipuiţi că el de flori de măr 
Şi-aduce aici copila şi soţia, 
Acum când pregătim un nou război? 
Dar dacă ultimele chezăşii 
Ale credinţei lui aduce-aici 
Din ţările-mpăratului, nu-nseamnă 
Că în curând răscoala izbucneşte? 
Questenberg: 
Vai nouă! Cum vom ţine piept furtunii 
Ce ne ameninţă de peste tot? 
Duşmanul ţării-acum e la hotare, 
Stăpân pe Dunăre tot-naintând, 
In ţară răzmeriţa e aprinsă; 
Ţăranii înarmaţi fac greutăţi 
Şi celelalte tagme ale obştei; 
Şi tocmai când tot sprijinu-aşteptam 
De la oştire,-o văd ademenită, 
Sălbatică şi fără disciplină. 
S-a despărţit de stat, de împărat 

Şi, zăpăcită, de un zăpăcit, 
A devenit o groaznică unealtă 
În mâna unui om prea îndrăzneţ 
Pe care ea, orbeşte, îl ascultă! 
Octavio: 
Prea tare să nu deznădăjduim, 
Căci vorba-ntotdeauna, ştim prea bine, 
E mult mai îndrăzneață decât fapta; 
Şi mulţi din cei ce pentru-o clipă sunt 
- Cu zelul orb - în stare de orice, 
Deodată inima îşi vor schimba, 
Când crimelor pe nume se va spune. 
Afară de aceasta, nu suntem 
Lipsiţi de orice apărare. - Avem 
Pe Gallas şi pe contele Altringer. 
Ei ţin sub ascultare mica oaste 
Şi zilnic o-ntăresc. Nepregătiţi 
El nu ne va găsi, căci am iscoade 
Cu care l-am înconjurat, ştiţi bine, 
Şi aflu-ndată-orice mişcare-a lui! 
Ba şi mai mult, cu propria lui gură 
Mi se destăinuieşte. 
Questenberg: 
Nu-nţeleg 
Cum de nu simte lângă el duşmanul! 
Octavio: 
Şi totuşi să nu vă închipuiţi 
Că eu încrederea i-aş fi furat 
Prin linguşiri, minciuni, sau viclenie. 
Deşi prudenţa, cât şi datoria 
Faţă de ţară şi de împărat, 
Imi cer să-i ţin ascuns ce simt în suflet, 
Să ştiţi că niciodată-n faţa lui 

Eu nu m-am prefăcut, ca un făţarnic! 
Questenberyg: 
E, fără îndoială, voia soartei! 
Octavio: 
Nu-mi dau prea bine seama ce îl leagă 
De mine, cât şi de feciorul meu! 
E foarte mult atras de amândoi. 
Mereu prieteni, camarazi de arme, 
De mult obişnuiţi a fi-mpreună, 
Ne leagă aventuri de neuitat. 
Mi-aduc aminte, însă, de o zi 
Când îşi deschise sufletul deodată 
Şi îi crescu încrederea în mine. 
Era-naintea luptei de la Lutzen. 
Un vis urât m-a îndemnat să-l caut 
Şi să-i ofer un alt cal pentru luptă. 
Departe mult de corturile noastre 
Eu îl găsii dormind sub un copac. 
Trezindu-l şi spunându-i visul meu, 
Precum şi teama care mă cuprinse, 
El s-a uitat atât de lung la mine... 
Şi-apoi, mişcat adânc, m-a-mbrăţişat. 
Din ziua-aceea-ncrederea lui oarbă 
Mă însoţeşte-ntruna, pe oriunde. 
În schimb, încrederea mea-l ocoleşte. 
Questenberg: 
Dar, fiului i-aţi spus de taina voastră? 
Octavio: 
Nu! 
Questenberg: 
Cum? Şi nici să-l preveniţi nu vreţi, 
Să ştie în ce mână rea se află? 
Octavio: 

Pe fiul meu mai bine e să-l las 
În grija nevinovăţiei sale. 
Mereu deschisă, inima-i nu poate 
să se prefacă. Numai neştiinţa 
Îi mai păstrează libertatea minţii 
Ce-l leagănă pe duce-n ne-ndoială. 
Questenberyg: 
Eu, despre fiul dumneavoastră, Max, 
Veţi şti că am părerea cea mai bună. 
Dar dacă... totuşi, el... nu v-aţi gândit? 
Octavio: 
Tot riscul îl voi lua asupra mea. 
Tăceţi! Chiar el se-apropie de noi! 


Scena IV 
Max Piccolomini, Octavio, Questenberg. 


Max: 

O, iată-l! Tată, bine te-am găsit! 

(Se  imbrăţțişează; întorcându-se, îl vede pe 
Questenberg şi se retrage cu răceală.) 

Aveţi de lucru? Nu vreau să vă tulburi! 

Octavio: 

Ce-i, Max? Priveşte oaspetele nostru! 

Un vechi prieten merită cinstire, 

lar solul împăratului respect. 

Max (sec): 

Von Questenberg! Să fiți binevenit. 

Dacă v-aduc aicea gânduri bune! 

Questenberg (care i-a prins mâna): 

Nu-ţi trage mâna, conte Piccolomini! 

Ţi-o prind, nu numai în numele meu! 

Nu vreau s-arăt ceva de rând prin asta! 
(Ținând prinse mâinile ambilor Piccolomini.) 
Octavio şi Max Piccolomini! 
Ei bine, iată două nume mari, 
Ce prevestesc totala mântuire! 
Austriei nu-i va lipsi norocul, 
Cât timp vor străluci asupra oastei 
Aceste două astre ca un scut. 
Max: 
Nu faceţi teatru, domnule ministru, 
Căci n-aţi venit aici să lăudaţi! 
Eu ştiu c-aţi fost trimis să dojeniţi 
Şi să-nfruntaţi. Vreau, faţă de ceilalţi, 
Să nu am nici un fel de privilegiu. 
Octavio (către Max): 
Domnia sa soseşte de la curte, 
Acolo lumea nu e mulţumită, 
Aşa cum suntem noi aici, de duce. 
Max: 
Şi ce cusur, mă rog, i-au mai găsit? 
Că ştie cum să ia o hotărâre, 
Că nu mai vrea să-ntrebe şi pe alţii? 
Da! Foarte bine face, şi socot 
C-aşa se va purta şi-n viitor. 
Ce vreţi?! El nu-i făcut să se supună! 
Ar fi-mpotriva firii lui. Nu poate! 
În el sălăşluieşte-un suflet mare, 
De domnitor, şi, prin puterea lui, 
E chiar un domnitor. El pentru noi 
Este-o adevărată fericire! 
Căci rar se nasc aceia care ştiu 
Cu-nţelepciune să se cârmuiască! 
Ferice de poporul hărăzit 

Cu un asemenea om înţelept, 
Care-l călăuzeşte ca o stea 
Şi este ca un stâlp de neclintit, 
De care să te sprijini cu nădejde! 
Ei bine, noi l-avem! E Wallenstein. 
Şi dacă nu vă e plăcut la curte, 
Gândindu-vă, pesemne, la un altul, 
Oştirea are azi nevoie numai 
De Wallenstein. 
Questenberyg: 
Oştirea! Bine zici! 
Max: 
De l-aţi vedea cum ne însufleţeşte. 
Cum ne-ntăreşte şi ne dă avânt! 
Cum fiece putere-n mâna lui 
Îşi dobândeşte aripi zburătoare 
Şi cum asupra tuturor veghează, 
Ca fiecare să-şi primească locul 
Întocmai cum i se cuvine!... Da! 
Aşa-nţelege el să preţuiască 
Pe toţi cei înzestrați cu însuşiri, 
Questenberg: 
Desigur, nimeni nu-i tăgăduieşte 
Priceperea de a-şi cunoaşte omul 
Şi de a-l folosi cum se cuvine. 
Atâta doar că, stăpânind, el uită 
Să mai slujească. Uită, că, de fapt, 
El nu-i născut cu rangul ce-l deţine. 
Max: 
Nu e născut? Vă înşelaţi! Cu toate 
Puterile el este înzestrat. 
Şi pe deasupra cu acea tărie, 
Ce-i stă în fire, de a cuceri 

Chiar şi un sceptru de stăpânitor. 
Questenberyg: 
Atuncea tot ce noi mai însemnăm 
Atârnă doar de-a lui mărinimie! 
Max: 
Un om ales vrea o credinţă-aleasă. 
Incredeţi-vă, daţi-i libertatea, 
Căci ţinta ştie el să şi-o-ntocmească! 
Questenberg: 
Avem dovezi! 
Max: 
Aha! Din ăştia-mi sunt! 
Se îngrozesc cu-atâta uşurinţă 
De tot ce e covârşitor. Le place 
Doar drumul neted, fără povârnişuri. 
Octavio (către Questenberg): 
Lăsaţi-l nu vă mai împotriviţi! 
Cu el n-o isprăviţi aşa uşor! 
Max: 
Ei cheamă duhu-n clipe de primejdii, 
Dar se-ngrozesc îndată ce se-arată. 
Privesc cu ochiul unui om de rând 
Ce-i uimitor şi plin de măreție! 
In bătălie clipa se impune, 
lar comandantul trebuie să fie 
Cu ochiul ager, cu-nsuşiri alese. 
Pe cei ce-s înzestrați de la natură 
Cu tot ceea ce are ea mai bun, 
Nu-i vreţi să se călăuzească-aşa 
Cum porunceşte măreţia ei! 
În marile-i împrejurări urmezi 
Numai oracolul din pieptul tău; 
Atunci nu stai să cercetezi hârţoage, 

Să migăleşti hârtia putrezită 
A unei legi ce şi-a trecut sorocul! 
Octavio: 
Copilul meu, să nu nesocotim 
Acele vechi, înguste rânduieli! 
Sunt greutăţi cu totul osebite, 
Pe care omul, strâns de silnicia 
Şi vrerea celor care-l covârşeau, 
Le-a întocmit în legi; căci bunul plac 
A fost îngrozitor întotdeauna. 
Chiar când coteşte drumul rânduielii, 
să nu-ți închipui că şi el coteşte! 
Drept înainte merge numai drumul 
Obuzului şi trăsnetului groaznic, 
Tăind de-a dreptul calea cea mai scurtă 
Şi nimicind tot ce le stă în cale: 
Copile, oamenii călătoresc 
Pe drumuri binecuvântate. - Acestea 
Urmează mersul râurilor, care 
Cotesc în voie prin câmpii şi dealuri, 
Feresc ogoare, holde, vii - cinstesc 
Hotarele avutului - şi totuşi 
Cu vremea ele-şi vor atinge ţinta. 
Questenberg: 
Ascultă-l, deci, pe tatăl dumitale, 
Căci dânsul îţi vorbeşte şi ca om, 
Dar şi ca un erou totdeodată! 
Octavio: 
Prin tine, fiul meu, vorbeşte numai 
Copilul unei tabere de luptă! 
Tu ai crescut sub un război cumplit 
Ce ţine de vreo cincisprezece ani; 
Aşa că n-ai putut cunoaşte pacea. 

Sunt lucruri mult mai mari decât războiul. 
Chiar când îl porţi, el nu înseamnă totul. 
Isprăvi semeţe, dobândite silnic 
Minunea săvârşită într-o clipă, 
Sunt fapte trecătoare şi nu dau 
Nimic din tot ce-i paşnic, de temei. 
Soldaţii îşi clădesc, zoriţi, din pânză 
Uşoarele sălaşuri şi de-ndată 
Incepe suflul vieţii, forfoteala: 
Se-nviorează târgul; drumuri, fluvii 
Sunt toate pline de încărcături, 
Şi meşteşugurile sunt în toi. 
Dar într-o bună zi mulţimea pleacă; 
Vezi cum acele corturi se dărâmă 
Şi moarte, ca un cimitir, rămân 
Ogoarele şi holdele, fiind 
Călcate de-ale cailor copite. 
Recolta anului pierdută este. 
Max: 
Să facă pace împăratul, tată! 
Senin dau laurii stropiţi cu sânge 
În schimbul florilor de primăvară, 
Drept chezăşie-ntinsului ogor, 
Să-l pot vedea din nou înviorat! 
Octavio: 
Dar ce te-a-nsufleţit, aşa, deodată! 
Max: 
N-am cunoscut eu pacea niciodată? 
Ba da, am cunoscut-o, dragă tată! 
Eu tocmai de acolo vin acum. 
În drumul meu, am străbătut prin ţări 
Pe unde n-a pătruns deloc războiul. 
O, tată! Viaţa are-atâta farmec 

Necunoscut de noi; umblat-am numai 
De-a lungul malurilor ei pustii. 
Am rătăcit întocmai ca piraţii 
Într-o corabie posomorâtă; 
Răufăcători ce bântuie pe mare 
Şi care nu cunosc decât desfrâul 
Şi golful unde să-şi descarce prada. 
Dar tot ce-i scump, podoabele ascunse 
Prin văi, câmpii şi munţi - gonind sălbatic - 
Noi nu le-am întâlnit în drumul nostru. 
Octavio (devine atent): 
Şi ţi le-a arătat călătoria? 
Max: 
A fost răgazu-ntâi al vieţii mele. 
la spune-mi, tată: Care este țelul 
Şi unde e folosul muncii mele, 
Ce m-a trudit, răpindu-mi tinereţea, 
Lăsându-mi sufletul atât de gol 
Şi spiritul ne-nviorat pe care 
Nu l-a-nălţat nici o învăţătură? 
Atâta larmă-n tabără,-îmbulzeala, 
Al goarnei sunet, caii ce nechează, 
Mereu comanda, mânuirea armei, 
Acelaşi veşnic ceas prezent la slujbă. 
Ei bine, toate-acestea sunt lipsite 
De măreţia sufletului cald! 
Nu dau nimica inimii-nsetate! 
Sunt alte bucurii în lumea asta! 
Octavio: 
În drumu-acesta scurt, multe-nvăţaşi! 
Max: 
O, cât de minunată-i ziua-aceea 
Când, în sfârşit, soldatul se întoarce 

La viaţa scumpă, printre oameni paşnici! 
Cu câtă veselie-ntreg convoiul, 
Îşi desfăşoară mândrele drapele! 
Şi-mpodobindu-şi coifurile lor 
Cu frunzele-nverzite de pe ramuri, 
Soldaţii, fericiţi, pornesc spre casă. 
Acum, oraşele din calea lor 
Îşi vor deschide larg, de bunăvoie, 
Acele porţi pe care altădată 
Le aruncai în aer fără milă. 
Pe ziduri oameni paşnici stau grămadă 
Şi, primitori, trimit salutul lor. 
Prin turnuri clopote vor răsuna, 
Bătând vecernia înălţătoare 
A zilei sângeroase ce-a trecut. 
Mulţimea,-n strigăte de bucurie, 
Va alerga din sate şi oraşe 
Şi, arătându-şi dragostea fierbinte, 
Se va înghesui printre coloane. 
Vezi, colo, un moşneag strângând în braţe 
Feciorul drag ce se înapoiază 
Şi care, după-atâţia ani păşeşte, 
Ca un străin, în scumpa lui ogradă. 
lar pomii-aceia mici, cât o nuia, 
Pe care îi sădise la plecare, 
ÎI vor acoperi la-napoiere 
Cu ramurile lor atât de largi. 
Sfioasă îl va-ntâmpina fecioara 
Pe care o lăsase, la plecare, 
O copiliţă doar, la sânul doicii. 
O, câtă fericire-n clipa-aceasta, 
Când lui o uşă larg i se deschide 
Şi braţe gingaşe-l îmbrăţişează! 

Questenberg (mişcat): 
Zadarnic este să vorbeşti de-o vreme 
Atât de-ndepărtată! - Acum vorbeşte 
De ziua cea de azi sau cea de mâine! 
Max (întorcându-se violent către el): 
Şi cine e acel ce poartă vina? 
Nu sunteţi voi, toţi, cei de la Viena? 
Ca să fiu drept, domnule Questenberg, 
Când adineauri, v-am văzut aici, 
Mi s-a încins în inimă mânia. 
Căci pacea numai voi o-mpiedicaţi! 
Acela care o va cuceri 
E tot războinicul, nu sunteţi voi! 
Îi faceţi viaţa-amară, greutăţi 
La orice pas, îl ponegriţi pe duce! 
De ce? Că-l doare mai mult Europa, 
Decât acele câteva hectare 
La care-Austria se tot gândeşte 
Că le-ar putea avea sau că le-ar pierde? 
ÎI socotiți rebel sau, mai ştiu eu... 
Chiar şi mai groaznic, fiindcă pe saxoni 
Îi cruţă, căutând să dobândească 
Încrederea duşmanului; dar numai 
Aceasta este calea către pace. 
Căci dacă nu va înceta războiul, 
Atunci de unde vreţi să vină pacea? 
Puteţi pleca! Pe voi eu vă urăsc, 
Aşa cum tot ce-i bun ştiu să iubesc! 
Vă jur aici, că pentru Wallenstein 
Vărsa-voi cel din urmă strop de sânge, 
Mai înainte de-a fi voi în stare 
să triumfaţi asupra prăbuşirii lui! 
(Pleacă.) 

Scena V 
Questenberg, Octavio. 


Questenberg: Aşa stau lucrurile? Vai de noi! 
(Stăruitor şi nerăbdător. ) 

Prietene, cum? Îl lăsăm să plece 
Cu-asemenea părere-nşelătoare? 

Nu-l chemi îndată să-i deschidem ochii? 
Octavio (revenindu-şi din îingândurare): 
Mi i-a deschis el mie-abia acum, 

Şi văd mai mult decât m-ar bucura. 
Questenberg: 

Ce e? 

Octavio: 

Călătorie blestemată! 

Questenberg: 

Ei, cum aşa? Dar ce s-a întâmplat? 
Octavio: 

Veniţi! Eu trebuie numaidecât 

Să dau de urmele nenorocirii. 

Să pot vedea cu ochii mei. Veniţi! 

(Vrea să-l ducă cu el.) 

Questenberg: 

Dar unde vrei?... 

Octavio (grăbit): 

La ea! 

Questenberg: 

La... 

Octavio (corectându-se): 

Nu, la duce! 

Să mergem! O, la câte nu m-aştept! 

Văd plasa aruncată peste el 
Şi se va reîntoarce-un om schimbat. 
Questenberyg: 
Dar fa-mă să-nţeleg! 
Octavio: 
N-am prevăzut! 
Să fi împiedicat călătoria! 
De ce îi ascunsei acele lucruri? 
Aveaţi dreptate! Ar fi trebuit 
De-atunci să-i fi atras luarea-aminte. 
Acum văd bine că e prea târziu. 
Questenberg: 
Ce-i prea târziu? Amice, nu-ţi dai seama 
Că-mi tot vorbeşti întruna în enigme? 
Octavio (mai recules): 
E timpul să ne îndreptăm spre duce, 
Indată va primi audienţe. 
O, blestemată-acea călătorie! 
O, de trei ori să fie blestemată! 
(II duce cu sine, cortina cade.) 


Actul al Doilea 
Sala ducelui de Friedland 
Scena | 
Servitorii aşază scaunele şi covoarele. Mai apoi 
Seni, astrologul, îmbrăcat ca doctor italian, în negru, 
şi puțin fantastic, intră în mijlocul sălii, tinând în 


mână o baghetă albă, cu care schițează punctele 
cardinale. 

Primul servitor (plimbându-se cu o cădelniţă în 
mână): 
Dă zor! Termină-odată! Straja sună 
Onorul! De îndată se ivesc. 
Al doilea servitor: 
De ce-or fi-nlăturat odaia roşă, 
Cea cu balcon, atât de luminoasă? 
Primul servitor: 
Să-ţi spună Seni, astrologul nostru! 
Cică-ar fi sală fără de noroc. 
Al doilea servitor: 
Prostii! Cum o să cred aşa ceva? 
E-o sală ca şi toate celelalte. 
Doar locul n-are nici o-nsemnătate. 
Seni (grav): 
Băiete-n lume toiul are-o noimă, 
Şi, mai întâi, în rosturile noastre, 
De-nsemnătate-i ceasul, cât şi locul. 
Al treilea servitor: 
Nathanael, nu-ţi pune mintea cu-ăsta! 
Chiar şi stăpânu-i face lui pe voie. 
Seni (numărând scaunele): 
Ah, unsprezece! Număr blestemat. 
Douăsprezece scaune să fie, 
Căci zodiacu-atâtea semne are! 
În doisprezece se cuprind doi numeri: 
Un cinci şi-un şapte, numeri norocoşi. 
Al doilea servitor: 
Şi unsprezece pentru ce nu-ţi place? 
Seni: 
Deoarece semnifică păcatul. 
Poruncile din Decalog sunt zece. 
Al doilea servitor: 

Ce spui? Dar cinci de ce e număr sfânt? 
Seni: 
C-o parte bună şi cu una rea, 
Întocmai e şi cinci, întâiul număr, 
Făcut din două părţi: cu soţ şi fără. 
Primul servitor: 
Un aiurit! 
Al treilea servitor: 
la lasă-l să vorbească, 
Îmi place să-l ascult, căci vorba lui 
Trezeşte-n minte multe alte gânduri. 
Al doilea servitor: 
Sosesc! Plecaţi! Pe-aici, pe uşa asta! 
(Servitorii pleacă repede; Seni îi urmează încet.) 


scena ll 
Wallenstein, Ducesa. 


Wallenstein: 

Dar prin Viena ai trecut, ducesă? 
Reginei ungurilor te-arătaşi? 

Ducesa: 

Da. Şi reginei, şi împărătesei. 

Şi mâna m-au lăsat să le-o sărut. 
Wallenstein: 

Dar cum primit-au ştirea, când aflat-au 
Că îmi aduc şi fiica, şi soţia 

În tabără, acum, în plină iarnă? 
Ducesa: 

Le-am spus-o limpede, cum aţi dorit: 
Că vreţi ca soţului ei viitor 
S-o-nfăţişaţi pe Thekla drept mireasă, 

Mai înainte de campanie. 
Wallenstein: 
Au bănuit pe cine am ales? 
Ducesa: 
Deloc. Şi-au arătat numai dorinţa 
De-a nu fi un străin sau luteran. 
Wallenstein: 
Dar tu cum ai dori, Elisabeta? 
Ducesa: 
Ştiţi foarte bine că dorinţa voastră 
Întotdeauna-i şi dorinţa mea. 
Wallenstein (după o pauză): 
Dar cum a fost primirea ta la curte? 
(Ducesa pleacă ochii şi tace.) 
Aş vrea să nu-mi ascunzi nimic, ducesă! 
Să-mi spui întocmai tot ce s-a-ntâmplat! 
Ducesa: 
O, bunul meu stăpân, într-adevăr, 
Acolo lucrurile s-au schimbat; 
Nu, nu le-am mai găsit ca altădată! 
Wallenstein: 
Nu ţi s-a dat respectul cuvenit? 
Ducesa: 
De lucru-acesta nu mă plâng. Purtarea 
Le-a fost şi demnă, şi cuviincioasă. 
În schimb, eu n-am mai fost întâmpinată 
Cu bunătate şi prietenie, 
Ci numai cu formalităţi solemne. 
Oh, gingaşa cruţare n-arăta 
A graţie, ci mai curând a milă. 
A, nu! Soţia ducelui de Albrecht 
Şi fiica demnă-a contelui de Harrach. 
Nu trebuia primită-n felu-acesta! 

Wallenstein: 

Au dojenit purtarea mea de-acum? 

Ducesa: 

Era mai bine să fi dojenit-o, 

Căci sunt obişnuită să vă apăr 

Şi-a lor mânie să o potolesc. 

Acum nu de dojană a fost vorba! 

Ei s-au învăluit într-o tăcere 

Solemnă şi atât de-apăsătoare. 

Oh, de-astă dată, bunul meu stăpân, 

Nu-i vorba de-o mânie trecătoare, 

Sau ne-nţelegere obişnuită; 

Avem de-a face cu-o nenorocire 

De care nimenea nu ne mai scapă. 

Regina ungurilor altădată 

Obişnuia să-mi spună „mătuşică” 

lar la plecare mă îmbrăţişa. 

Wallenstein: 

Şi-acum ea nu te-a mai îmbrăţişat? 

Ducesa (işi şterge lacrimile, continuând după o 
pauză): 

Ba da! Dar numai după ce plecasem. 

Uitând, şi parcă-ndată amintindu-şi, 

Abia când m-am apropiat de uşă, 

Ea s-a grăbit să mă îmbrăţişeze. 

Dar gestul ei nu arăta iubirea, 

Ci mai curând amarnică durere. 

Wallenstein (ii ia mâna): 

Fii liniştită! Nu-i nimic, ducesă!... 

Dar cu von Eggemberg, cu Lichtenstein 

Şi cu ceilalţi prieteni - te-ai văzut? 

Ducesa (clatină din cap): 

Nu! Pe aceştia nu i-am întâlnit. 

Wallenstein: 
Dar pe ambasadorul spaniol, 
Pe-acela, care în mod obişnuit 
Rostea cuvinte calde pentru mine? 
Ducesa: 
De data-aceasta, pentru dumneavoastră... 
Aceluia îi amuţise graiul. 
Wallenstein: 
Deci sorii-aceştia ni s-au stins. De-acum 
Din propriul nostru foc vom lua lumină. 
Ducesa: 
Dar cum? Să fie oare-adevărat? 
O, bunul meu stăpân, aşa să fie? 
Aşa cum se şopteşte pe la curte, 
Cum însăşi ţara-ntreagă o rosteşte? 
Şi cum acel călugăr, Lamormain, 
A dat să se-nţeleagă? 
Wallenstein (repede): 
Lamormain? 
Ce spune? 
Ducesa: 
Că aţi întrecut măsura 
Puterii ce vi s-a încredinţat, 
Călcând poruncile împărăteşti. 
Şi spaniolii vă învinuiesc, 
Şi ducele Bavariei... vai, toţi! 
Se pregăteşte-o groaznică furtună, 
Cu mult mai groaznică decât aceea 
Care v-a prăbuşit la Regensburg. 
Spuneau că... Vai, nu pot rosti cuvântul! 
Wallenstein (incordat): 
Ei, ce? 
Ducesa: 

A doua voastră... 
Wallenstein: 
A doua, ce? 
Ducesa: 
Destituire ruşinoasă. 
Wallenstein (plimbându-se agitat prin odaie): 
Da? 
O, Doamne! Numai ei mă-mping să merg 
Cu sila împotriva vrerii mele! 
Ducesa (se lipeşte de el, rugându-l): 
O, dacă nu e prea târziu, stăpâne, 
Cercaţi a vă supune prin blândeţe 
Pentru-a înlătura nenorocirea! 
Cedaţi-i, că-i doar împăratul vostru 
Şi împăcaţi-i sufletul lui mândru! 
O, nu lăsaţi vicleana răutate 
să ponegrească gândul vostru bun 
Prin tălmăciri făţarnice şi ură! 
Nebiruita forţă a dreptăţii 
Cu care veţi întâmpina minciuna, 
Îi va dezonora pe bârfitori. 
Ne-au mai rămas puţini prieteni. Ştim! 
Norocul nostru, tot crescând, adus-a 
A oamenilor ură. Ce-am fi noi 
Lipsiţi şi de hatâru-mpărătesc? 


Scena Illi 


Contesa Terzky, care o duce de mână pe prințesa 
Thekla. 


Contesa: 
Vai surioară, despre-asemeni trebi 

Vorbiţi? Cum văd mai sunt şi neplăcute. 

Acum,-nainte de-a-şi vedea copila? 

Se cade-ntâia clipă - bucuriei. 

Priveşte-ţi fiica, tată Friedland, iată! 

Aceasta este scumpa ta copilă! 

(Thekla se apropie de el cu smerenie şi vrea să-i 
sărute mâna; dar el o ia în brațe şi rămâne câtva 
timp cu privirea pierdută la ea.) 

Wallenstein: 

Frumos mi-a răsărit steaua nădejdii! 

Da, da! O voi păstra drept chezăşie 

Unui noroc sortit a fi măreț! 

Ducesa: 

Era abia un copilaş plăpând 

Atunci când aţi plecat să înjghebaţi 

Oştirea mare pentru împărat. 

Din Pomerania când v-aţi întors, 

Fetiţa se găsea la mânăstire 

Şi a rămas acolo pân-acum. 

Wallenstein: 

Atâta cât ne-a fost de trebuinţă 

Să-i pregătim un viitor frumos, 

Împodobit cu tot ce-i mai ales, 

Cu tot ce-i mai măreț pe-acest pământ. 

Natura,-n liniştita mânăstire, 

l-a dat dumnezeiescul har copilei 

Şi o călăuzeşte,-mpodobită, 

Către strălucitorul ei destin, 

Precum şi către marea mea nădejde. 

Ducesa (către prințesă): 

Eu cred că nu l-ai fi recunoscut 

Pe tatăl tău, copilul nostru drag! 

Când tu-l văzuşi în cea din urmă dată, 

Aveai pe-atunci abia opt anişori. 
Thekla: 
Ba l-am recunoscut numaidecât. 
Să ştii că tata nu a-mbătrânit; 
Îmi stă-nainte neschimbat, în floare, 
Întocmai cum în suflet l-am păstrat, 
Wallenstein (către ducesă): 
E drăgălaşă! Câtă isteţime, 
Ce minte ageră! Ei, ca să vezi! 
Eu pe nedrept m-am supărat pe soartă 
Că nu-mi dăduse-un fiu, să-mi moştenească 
Şi numele, dar şi norocul meu!... 
Să-mi poată duce mai departe viaţa 
- Ce iute se sfârşeşte - printr-un mândru 
Şirag de principi. Fui nedrept cu soarta! 
Pe înflorita-i frunte de fecioară 
Vreau să depun coroana vieţii mele 
Trăită în năprasnice războaie. 
Şi nu mi-o voi mai socoti pierdută 
De voi putea coroana s-o-mpletesc 
Cu o podoabă şi mai strălucită: 
Podoaba unei steme de regină. 
(O tine în braţe. Intră Piccolomini.) 

Scena IV 


Max Piccolomini şi mai apoi contele Terzky. 


Ducesa: 

Dar iată că soseşte paladinul, 

Cel ce ne-a fost un scut ocrotitor! 
Wallenstein: 

Max, bun venit! Tu totdeauna-ai fost 
Aducător de bucurii frumoase. 

Ca steaua norocoasă-a dimineţii 
Aduci tu aurora vieţii mele. 
Max: 
Domnule general... 
Wallenstein: 
Întotdeauna 
Cel ce te răsplătea, prin mâna mea, 
Era-mpăratul. Dar, de data asta, 
Silit e fericitul tată Friedland 
Să se plătească de o datorie. 
Max: 
Dar te-ai grăbit să o plăteşti, alteţă! 
Abia sosii, abia-ţi predai în braţe 
Solia şi pe scumpa ta copilă, 
Şi sunt îndurerat că te-ai grăbit 
Să-mi dai acel convoi vânătoresc 
- Cel mai bogat din grajdurile tale - 
Ca o răsplată pentru osteneală. 
Da, da! Pentru-a mă răsplăti, desigur! 
A fost deci numai o însărcinare, 
Ci nu un privilegiu, pentru care 
Cu inima ferice m-am pripit 
S-alerg la tine pentru-a-ţi mulţumi! 
Abia acu-nţeleg! Plecarea mea 
N-ai vrut să-nsemne ce nădăjduiam: 
Cel mai frumos noroc al vieţii mele. 
(Intră Terzky şi predă nişte scrisori ducelui, care le 
desface repede.) 
Ducesa (către Max): 
Spui că îţi răsplăteşte osteneala? 
Ţi-arată astfel bucuria sa. 
Desigur dumitale-ţi şade bine 
Să porţi asemenea frumoase gânduri, 

Dar ducelui i se cuvine-a fi 

Măreţ şi princiar întotdeauna. 

Thekla: 

Atunci şi eu ar trebui, la fel, 

Să mă-ndoiesc de dragostea ce-mi poartă, 

Căci el m-a-mpodobit mai înainte 

De-a-mi fi vorbit cu inima de tată! 

Max: 

E-adevărat; el trebuie mereu 

Să fie darnic şi să fericească. 

(la mâna ducesei, vorbind cu căldură crescândă.) 

O, pentru câte nu îi mulţumesc 

Şi cât de mult înseamnă pentru mine 

Acest scump nume: Friedland! Vreau, pe viaţă, 

să fiu legat de numele acesta; 

Prin el să-mi înflorească tot norocul, 

Să-mi împlinesc nădejdile frumoase. 

Destinul mă va ţine prins de el, 

Înlănţuit ca într-un cerc vrăjit. 

Contesa (care între timp îl urmărise cu atenție pe 
duce, observă că scrisorile l-au pus pe gânduri): 

Şi-acum să mergem, căci cumnatul meu, 

Văd că doreşte să rămână singur! 

Wallenstein (se întoarce repede, se reculege şi-i 
vorbeşte vesel ducesei): 

Aşadar, înc-odată-ţi spun, ducesă, 

Bine-ai venit în tabără la noi! 

Vei fi stăpână în acest castel! 

Tu, Max, păstrează-ţi vechea-nsărcinare, 

Cât timp noi ne vom îngriji aici 

De câteva porunci împărăteşti! 

(Max Piccolomini oferă brațul ducesei. Contesa o 
conduce pe prințesă.) 


~ 144 ~ 


Friedrich Schiller 
Terzky (strigând după el): 
Max, nu uita să vii la întrunire! 


Scena V 
Wallenstein, Terzky. 


Wallenstein (foarte îngândurat; vorbind ca pentru 
sine): 

Ea foarte bine-a priceput. E-ntocmai, 

Precum se-arată în celelalte ştiri. 

Ei luat-au cea din urmă hotărâre. 

La curte mi-au şi pregătit urmaşul... 

E Ferdinand, e regele ungar, 

Feciorul scump al împăratului. 

Deci el va fi de-acum mântuitorul 

Şi steaua nouă care le răsare. 

Cu noi şi-nchipuie c-au terminat 

Şi ca pe-un răposat ne-au moştenit! 

Să nu pierd, prin urmare, nici o clipă! 

(Intorcându-se, îl vede pe Terzky, căruia îi dă una 
dintre scrisori. ) 

Nu-mi place! Gallas cere iertăciune, 

Şi contele de Altringer la fel. 

Terzky: 

Şi dacă vei mai pierde vremea mult, 

Te vor lăsa toţi, unul câte unul. 

Wallenstein: 

La defileurile tiroleze, 

Pe care Altringer le străjuieşte, 

Trimit pe cineva să ţină calea 

Oştirii spaniole din Milano. 

Deci Sesin, vechi mijlocitor, deunăzi 

Din nou s-a arătat. Ce veşti aduce 
Din partea contelui acela, Thurn? 
Terzky: 
Prin Sesin contele-ţi trimite vorbă 
C-a fost la cancelarul suedez, 
În Halberstadt, la locul de-ntrunire. 
Suedezul spune că s-a plictisit, 
Nimic nu vrea să mai aveţi de-a face. 
Wallenstein: 
Şi pentru ce? 
Terzky: 
Spunea că vorba ta 
Nu-i cu temei; că vrei să râzi de svezi 
Trecând pe-ascuns alături de saxoni 
Şi-apoi, mai la sfârşit, să scapi de ei 
Cu-o mică sumă dată la-ntâmplare. 
Wallenstein: 
Aşa? Şi nu cumva acesta crede 
Că îi voi da Germania drept pradă, 
Şi pân' la urmă pe pământul nostru 
Nici noi să nu mai fim stăpâni? 
Să plece! Ei trebuie să plece! Da! Să plece! 
De-asemenea vecini n-avem nevoie! 
Terzky: 
Dar lasă-le-acel petec de pământ, 
Că doar nu din avutul tău îl dai! 
Ce-ţi pasă cine-o să plătească jocul, 
De vreme ce chiar tu-l vei câştiga! 
Wallenstein: 
să plece! - Afară! Tu nu poţi pricepe! 
Nu vreau să se vorbească despre mine 
C-am despicat Germania-n bucăţi, 
Vânzând-o veneticului pe-ascuns, 

Doar pentru-a dobândi şi eu ceva 
Prin vicleşug. Eu vreau să mă cinstească 
Germania ca pe un scutalei 
Şi ca un vrednic principe să stau 
Alături de toţi principii din ţară. 
Nu vreau ca o putere din afară 
Să prindă rădăcini aici, la noi, 
Şi mai cu seamă goţii-nfometaţi, 
Care privesc cu pizmuire ţara 
Şi o pândesc ca fiarele de pradă! 
Mă voi sluji de ei în planul meu, 
Dar nu se vor alege cu nimic. 
Terzky: 
Dar cu saxonii ai să fii mai drept? 
Îşi pierd răbdarea, fiindcă tu nu mergi 
Decât pe căi întortocheate. Spune, 
Ce rost au prefăcătoriile-astea? 
Prietenii încep să se-ndoiască 
Şi nici nu ştiu cum să mai înţeleagă 
Aceste şovăiri din partea ta... 
Şi Oxenstirn şi contele de Arnheim... 
Rămân eu mincinosul pân’ la urmă, 
Căci toate nu se fac decât prin mine. 
Nu am măcar o semnătură-a ta. 
Wallenstein: 
Nu dau nimic în scris, tu ştii prea bine! 
Terzky: 
Atuncea după ce se poate şti 
Temeinicia gândurilor tale, 
De vreme ce cuvântul dat de tine 
Nu e urmat şi de o faptă? Spune! 
Duşmanul într-o bună zi va crede 
Că tratativele le-ai încheiat 

Doar pentru-a-ţi bate joc de el. 
Wallenstein (după o pauză, fixându-l pătrunzător): 
De unde ştii că nu mi-aş bate joc?! 
Că nu-mi bat joc chiar şi de voi?! 
De toţi! Tu nu mă poţi cunoaşte-atât de bine. 
Nu-mi amintesc să-mi fi deschis vreodată 
Această inimă în faţa ta. 
Cu mine împăratul s-a purtat 
Urât, şi, dac-aş vrea să mă răzbun, 
Eu i-aş putea pricinui mult rău. 
Îmi place să-mi cunosc puterea, Terzky! 
Şi dacă am s-o folosesc sau nu, 
Nici tu nu ai să ştii, nici ceilalţi! Nimeni! 
Terzky: 
Îţi place să te joci cu noi într-una! 


Scena VI 
Cei dinainte şi lllo. 


Wallenstein: 

Cum stai cu oamenii, sunt pregătiţi? 
Illo: 

Găsi-vei totu-aşa cum ai dorit! 

Ei s-au înfuriat când au aflat 
Pretenţiunile împărăteşti. 
Wallenstein: 

Dar Isolani,-n ce fel s-a rostit? 

Illo: 

De când i-ai achitat toți creditorii, 

Îţi este credincios cu trup şi suflet. 
Wallenstein: 

De Tiefembach şi Deodat, eşti sigur, 

Colalto ce gândeşte, cum se poartă? 
Illo: 
Ce fac Piccolominii, fac şi ei. 
Wallenstein: 
Aşa? Ce crezi, mă pot încrede-n ei? 
Illo: 
Doar dacă poţi fi sigur de cei doi: 
Octavio şi Max Piccolomini. 
Wallenstein: 
De ei, întocmai ca de mine însumi. 
Nu se despart de mine niciodată. 
Terzky: 
Eu aş dori să nu te-ncrezi prea mult 
In vulpea-aceea de Octavio! 
Wallenstein: 
Mă-nveţi tu oamenii cum să-i cunosc? 
În şaisprezece rânduri am pornit 
La lupte grele cu acest bătrân. 
De altfel i-am făcut şi horoscopul: 
Aceeaşi zodie ne-a zămislit. 
(Misterios. ) 
Natura deci îşi are tâlcul ei. 
Tu dă-mi chezăşuire pentru ceilalţi! 
Illo: 
Cu toții au o singură părere: 
Cu nici un preţ să nu predai comanda. 
Aflai că-ţi vor trimite o solie. 
Wallenstein: 
De vor să mă oblige-n faţa lor, 
Şi ei să se oblige-n faţa mea! 
Illo: 
Bine-nțeles! 
Wallenstein: 

Să-şi dea cuvântu-n scris, 
Cu jurământ, că toţi mă vor sluji 
Necondiţionat. 
Illo: 
Da, cum să nu! 
Terzky: 
Necondiţionat? Dar când e vorba 
De-Austria, nu-şi uită datoria, 
Şi-n slujba împăratului fiind, 
Găsi-vor pricină de îndoială. 
Wallenstein (clătinând din cap): 
Să-i am pe toți necondiționat! 
De îndoială nici nu vreau s-aud! 
Illo: 
la staţi, mă paşte-un gând: în astă seară 
Nu are loc ospăţul dat de Terzky? 
Terzky: 
Ba da! Şi sunt poftiţi toţi generalii. 
Illo (către Wallenstein): 
Vrei să-mi laşi mână liberă deseară? 
Iti voi aduce,-aşa cum tu doreşti, 
Cuvântul generalilor în scris. 
Wallenstein: 
Tu vino cu-ale lor iscălituri, 
Şi te priveşte cum le dobândeşti. 
Illo: 
Dar dacă ți le-aduc negru pe alb, 
Şi astfel ai să te încredinţezi 
Că şefii toţi te vor urma orbeşte, 
Eşti gata cu tărie să încerci 
Norocul, printr-o faptă inimoasă? 
Wallenstein: 
Tu vino cu iscălitura lor! 

Illo: 
Gândeşte-te ce faci! Tu n-ai să poţi 
Plini a împăratului dorinţă 
Şi n-ai să laşi oştirea să slăbească, 
Să-ncerce-a se uni cu spaniolii, 
Căci, altfel, pentru totdeauna,-nseamnă 
Să dai din mâna ta puterea, singur! 
Şi-apoi, mai e ceva! Tu n-ai să poţi 
De ale împăratului porunci 
Să-ţi baţi joc, să le ocoleşti întruna 
Şi lucrurile să tot zăboveşti, 
De nu eşti hotărât să se petreacă 
De tot ruptura între noi şi curte. 
Rosteşte-te,-ntr-un fel! Vrei să-i previi 
Prin fapte hotărâte, sau mai şovăi? 
Aştepţi să se adune greutăţi 
Şi vrei ca ele să atingă culmea? 
Wallenstein: 
Aşa se şi cuvine! - Abia atunci 
Voi face pasul meu hotărâtor! 
Illo: 
O, prinde clipa, până ce nu trece! 
În viață, foarte rar ţi se iveşte 
Prilejul unei clipe norocoase. 
Când iei o hotărâre îndrăzneață, 
Îţi trebuiesc şi-mprejurări ferice, 
Căci firele norocului se-arată 
Doar unul câte unul răsfirate, 
Şi-abia când se vor strânge la un loc 
ÎI vor alcătui în întregime; 
Întocmai cum se-adună-n punctul vieţii 
O floare care-i gata să-şi dea fructul. 
Priveşte lucrurile-n jurul tău! 


~ 151 — 


Wallenstein Vol.1 
Se strâng mânate parcă de-un destin. 
Aici venit-au cei mai bravi ostaşi; 
Aşteaptă numai un semnal de-al tău - 
Să nu-i laşi să se-mprăştie din nou! 
Uniţi, cum sunt acum, a doua oară 
N-ai să-i mai strângi, cât vom purta războiul! 
Un flux puternic de pe mal urneşte 
Corabia cea grea. Când ei se-avântă 
În valurile mari ale mulţimii, 
Curajul creşte. Îi ai sub mână încă! 
Războiul îi va-mprăştia-n curând, 
lar spiritul de obşte ce-i leagă 
Se va împrăştia şi el ici, colo, 
În griji şi-n interese proprii lor. 
Soldatul care azi de sine uită, 
Mânat de groaznicul şuvoi al luptei, 
Se va dezmetici-n singurătate 
Şi se va îndrepta spre drumul vechi 
Al traiului de fiecare zi, 
Sub adăpost cătând s-ajungă teafăr. 
Wallenstein: 
Nu este încă timpul potrivit. 
Terzky: 
Aşa te auzim mereu zicând. 
Dar când va fi? 
Wallenstein: 
Când vă voi spune eu. 
Illo: 
O, tu aştepţi al astrelor semnal, 
Şi-l pierzi pe cel de pe pământ! Mă crede 
Că astrele destinului ce-l porţi 
În pieptul tău se află. Steaua Venus 
E hotărârea -ncrederea în tine; 

lar Maleficul, singurul ce-ţi strică, 
De fapt e numai îndoiala ta. 
Wallenstein: 
Vorbeşti cum te pricepi. Doar ţi-am mai spus 
Tu n-ai să poţi pătrunde-acele taine, 
Deoarece, atunci când te-ai născut, 
Măreţul lupiter cel luminos 
Se cobora încet către apus. 
Rămâi întunecos pe-acest pământ! 
Saturn, din palida lumină-a sa, 
Ţi-a dat să ai pe drumul vieţii tale 
Abia o licărire plumburie. 
Tu vezi doar lucrurile pământeşti, 
Pătrunzi doar strânsa legătură-a lor; 
Mă-ncred în tine în privinţa-aceasta. 
Dar tot ce-n adâncimile naturii 
Cu-nsemnătate se petrece-n taină, 
Şi scara spiritului ce se-nalţă 
Din lumea noastră prăfuită, sus, 
În lumea astrelor, prin mii de trepte, 
Unde puterile cereşti se plimbă 
In sus şi-n jos, şi-n cercuri tot mai mici 
Se strâng în jurul soarelui măreț - 
Pe-acestea nu le vede decât ochiul 
Descătuşat al unor copilaşi 
Născuţi în a lui lupiter lumină. 
(După ce a făcut câțiva paşi prin sală, se opreşte 
şi continuă.) 
Şi toate-acele astre nu-ţi arată 
Numai venirea nopţii şi a zilei, 
Sau osebirea dintre anotimpuri, 
Şi numai vremea bună când să semeni, 
Sau când să-ţi strângi recolta de pe câmp; 

Semănătură a fatalităţii, 
Asemeni e şi fapta omenească, 
Pe care-n viitoru-ntunecat 
Tu o arunci, plin de nădăjduire, 
Şi-apoi destinu-aştepţi să hotărască. 
Eu trebuie, deci, mai întâi să caut 
Un timp prielnic pentru semănat, 
Adică cea mai potrivită clipă 
Pe care astrele mi-or arăta-o. 
Voi cerceta ungherele pe cer, 
Ca nu cumva-ntr-un colţişor să stea 
Ascuns răuvoitorul propăşirii. 
Mai daţi-mi, deci, răgaz! Şi pân-atunci, 
Vedeţi-vă de treburi! Eu acum 
Nu vă pot spune încă ce voi face. 
Dar lor nu mă voi închina! Nu, nu! 
Şi nici nu mă vor depărta din slujbă! 
Fiţi siguri! 
Cameristul: 
Domnii generali! 
Wallenstein: 
să intre! 
Terzky: 
De faţă, vrei să fie şefii toţi? 
Wallenstein: 
Nu e nevoie! Numai următorii: 
Piccolomini, Deodat, Carafa, 
Maradas, Isolani, Forgaci, Buttler. 
(Terzky şi cameristul pleacă.) 
Pe Questenberg tu l-ai supravegheat? 
N-a şoşotit cu nimeni pe ascuns? 
Illo: 
Îndeaproape l-am supravegheat. 

Numai Octavio l-a însoţit. 


Scena VII 


Cei dinainte. Intră Questenberg, cei doi 
Piccolomini, Buttler, Isolani, Maradas şi alți trei 
generali. 

La semnul generalului, Questenberg se aşază în 
fața lui, fiecare urmând după rangul ce-l are. Pentru 
un moment domneşte o linişte adâncă. 


Wallenstein: 

Cunosc solia voastră, Questenberg, 
Şi-am chibzuit adânc asupra ei. 

Deşi am luat o hotărâre-a mea, 

Pe care nimeni n-o mai schimbă, totuşi, 
Se cade să cunoască generalii, 

Din gura voastră, vrerea-mpărătească. 
Binevoiţi a vă-mplini solia 

În faţa nobilelor căpetenii! 
Questenberg: 

Sunt gata să încep; dar v-aş ruga 

Să ţineţi seama că prin gura mea 

Nu vă vorbeşte propria-ndrăzneală, 
Ci numai a-mpăratului putere. 
Wallenstein: 

Mă rog! Lăsaţi aceste introduceri! 
Questenberyg: 

Când majestatea sa,-mpăratul nostru, 
A dăruit oştirilor viteze 

Un cap, de glorie încununat, 

Cu-atâta iscusinţă în războaie, 

Cum este-al nobilului duce Friedland, 

A fost încredinţat că-n scurtă vreme 
Războiul va lua o-ntorsătură 
Mai norocoasă. Este-adevărat 
Că începutu-a fost precum doream: 
Saxonii - din Boemia goniţi, 
lar suedezii-mpiedicaţi, de-atunci, 
Să dobândească tot mereu victorii. 
Aceste ţări din nou au răsuflat 
Când ducele într-un singur loc a strâns 
Oştirile duşmane-mprăştiate! 
Pe malurile fluviilor germane. 
El a chemat pe Oxenstirn, pe Bemharat, 
Pe Banner, contele de Rhin şi chiar 
Pe regele acela neînvins - 
Să hotărască, lângă Nuremberg, 
O mare bătălie sângeroasă. 
Wallenstein: 
Binevoiţi a trece la pricină! 
Questenberg: 
Un spirit nou vestea pe căpitanul 
Măreţ. In luptă nu se mai băteau 
Innebunite două furii oarbe. 
Vedeai o luptă desluşită,-n care 
Tăria-nfruntă marea îndrăzneală 
Şi cum e istovită-o vitejie 
De arta înţeleaptă-a strategiei. 
Zadarnic ei îl aţâţau la luptă; 
El se-ascundea în săpături adânci, 
In tabără vrând parcă să-şi clădească 
Lăcaşul pentru veşnicie. 'N fine, 
La disperare, regele voieşte 
să dea năvală;-mpinge la măcel 
Supuşii, roşi de foame şi de boli, 

Pe toţi i-aruncă în fortificaţii 
Unde prin mii de ţevi i-aşteaptă moartea 
Şi vrea, el, care până-atunci nimic 
Nu l-a putut opri, să-şi facă drum. 
Dar iată că de data-aceasta el 
Întâmpină o dârză-mpotrivire, 
Cum încă nimeni nu o mai văzuse. 
Nebiruitul rege de-altădată 
Îşi duce-acasă, de pe câmpul luptei, 
Poporul său fărâmiţat zadarnic, 
Căci toată jertfa oamenilor săi 
Nu-i dobândi o palmă de pământ. 
Wallenstein: 
E de prisos să-nşiri, de prin ziare, 
Ceea ce noi cu groază am trăit! 
Questenberg: 
Am numai sarcina să-nvinuiesc, 
Deşi, din suflet, eu v-aş lăuda. 
Ştim că vestitul rege suedez 
Îşi pierde gloria la Năremberg, 
Ba chiar şi viaţa,-n lupta de la Lützen. 
Dar cine oare n-a rămas uimit 
Când, după-această zi măreaţă, Friedland 
Se furişează de pe câmpul luptei 
Şi fuge la boemi ca un învins? 
În vremea-aceasta tânărul din Weimar 
Înspre Franconia dădea năvală, 
Şi, pân’ la Dunăre croindu-şi drum, 
Ajunge lângă Regensburg degrabă, 
Spre spaima bunilor creştini catolici. 
Într-o primejdie atât de mare, 
Cinstitul principe-al Bavariei 
Ceru degrabă sprijin. Împăratul 


~ 157 ~ 


Wallenstein Vol.1 
Trimite-ndată şapte soli călare, 
La duce, să-i implore ajutor, 
Deşi, stăpân, putea să-i poruncească. 
Zadarnic, însă! Ducele pe-atunci 
Nu asculta decât de vechea ură. 
Nesocoteşte binele obştesc 
Pentru-a-şi plini un dor de răzbunare 
Asupra unui vechi duşman al său, 
Şi-n felu-acesta Regensburg căzu. 
Wallenstein: 
De care vreme este vorba, Max? 
Nu-mi amintesc! 
Max: 
Vorbeşte de aceea 
Când în Silezia-am fost. 
Wallenstein: 
Aşa! Aşa! 
Şi oare ce-aveam de făcut acolo? 
Max: 
Să-i alungăm pe svezi şi pe saxoni. 
Wallenstein: 
Întocmai! Ascultând pe dumnealui 
Uitasem tot războiul. 
(Către Questenberg). 
Mai departe! 
Questenberg: 
Pe Oder poate c-am mai câştigat 
Ce, ruşinos, pe Dunăre-am pierdut. 
Dar lumea lucruri mari spera să vadă 
Pe-această scenă de război, în care 
Lupta chiar Friedland - vechi rival lui Gustav - 
'Naintea lui având pe Thurn şi Arnheim. 
Aproape-ajuns-au unii lângă alţii, 

Dar numai pentru-a se cinsti ca oaspeţi 
Şi ca prieteni. Ţara-ntreagă,-atunci, 
Gemea sub a războiului povară, 
În timp ce-n tabăra lui Wallenstein 
Domnea o linişte ca-n vremi de pace. 
Wallenstein: 
Sunt multe lupte de prisos, purtate 
De-un tânăr general, având nevoie 
De un triumf. Cel care e-ncercat, 
N-are nevoie de vreo altă luptă 
Cu care el să dovedească lumii 
Că e în stare-a cuceri victorii. 
Eu dacă m-aş fi folosit de clipa 
Când îl aveam în faţa mea pe Arnheim, 
Puțin aş fi avut de câştigat. 
Dar, cumpătul păstrându-mi, vream s-aduc 
Foloase ţării, de-aş fi izbutit 
Să rup, dintre saxoni şi suedezi, 
Acea primejdioasă alianţă. 
Questenberg: 
Neizbutind, porni din nou războiul, 
În fine, ducele îşi dovedeşte 
Al său vechi nume glorios. La Steinau, 
Pe câmpul de bătaie, oastea svedă 
Se dă învinsă fără să mai lupte. 
Dreptatea cerului predă lui Friedland 
Pe Mathias Thurn, făclia blestemată 
Acelui crunt război, un răzvrătit. 
Dar cade-n braţu-unui mărinimos, 
Căci ducele, în loc să-l pedepsească 
Pe-al împăratului duşman de moarte, 
Cu daruri îl încarcă şi-i dă drumul. 
Wallenstein (râde): 

Da, ştiu! Cei din Viena-nchiriat-au 
De timpuriu ferestre şi balcoane 
Să vadă dus pe osândit la ştreang 
În carul celor osândiţi la moarte. 
De-aş fi pierdut eu lupta, ruşinos, 
Mi-ar fi trecut-o poate cu vederea; 
Dar fiindcă i-am lipsit de un spectacol, 
Nicicând n-au să mă ierte vienezii. 
Questenberyg: 
Silezia a fost eliberată. 
Dar Friedland şi-n Bavaria-asuprită 
A fost chemat de peste tot. Ce-i drept, 
Porneşte-n marş pe-o cale lungă,-n tihnă 
Boemia străbate, dar se-ntoarce 
În grabă - făr-a da ochi cu vrăjmaşul - 
În tabăra-i de iarnă, şi de-acolo 
Ale-mpăratului ţări asupreşte 
Chiar cu a împăratului oştire. 
Wallenstein: 
Pe-atunci armata suferea prea mult. 
De tot ce-avea nevoie-a fost lipsită, 
Când tocmai ne găseam în pragul iernii. 
Ce crede împăratul că-i o trupă? 
Nu suntem şi noi oameni? Nu-ndurăm 
Aceleaşi ploi şi frig, necazuri, lipsuri, 
Cum le îndură orice muritor? 
Afurisit destin pentr-un soldat! 
Toţi fug din calea lui pe unde-ajunge, 
lar de pe unde pleacă,-i blestemat! 
Nimic nu i se dă! Silit fiind 
Să dobândească totul cu puterea, 
El este groaza-ntregii omeniri! 
Aici se află generalii mei. 

Carafa, Buttler, deodat, ia spuneţi! 
De când nu s-a mai dat oştirii solda? 
Buttler: 
Nu a mai fost plătită de un an. 
Wallenstein: 
Soldatul trebuie să o primească; 
Lui numele îi vine de la soldă! 
Questenberyg: 
Cuvântul ducelui acum opt ani 
Cu totul altfel glăsuia. 
Wallenstein: 
Da, ştiu! 
E vina mea. Pe împărat eu însumi 
L-am învăţat aşa. Acum opt ani, 
Când am pornit războiu-n Danemarca, 
Am strâns, pentru-mpărat, cincizeci de mii, 
Oştire ce nu l-a costat un ban. 
Şi prin Saxonia, până la Belt, 
O furie-a războiului trecea, 
Ducând cu sine-a numelui său spaimă. 
Frumoase vremi! În toată-mpărăţia 
N-a fost alt nume mai sărbătorit, 
Mai onorat ca al lui Wallenstein. 
Eram chiar socotit de împărat 
A treia piatră scumpă din coroana-i. 
Şi pentru c-am purtat acel război, 
Ce mi-a atras blestemul unor ţări, 
Slujindu-l cu credinţă pe-mpărat 
Şi înălţându-l, astfel, tot mai mult, 
Eu oare ce răsplată am primit? 
Când principii-au venit la Regensburg, 
Ce-ar fi putut să iasă la iveală, 
Când limpede era ştiut că eu 

Războiul l-am purtat cu banii lor? 
In urma văicărelii-acestor principi, 
Am fost îndepărtat. 
Questenberyg: 
Alteța voastră 
Cunoaşte cât de mult era-mpăratul 
Lipsit de libertate,-n sfatul ţării. 
Wallenstein: 
Cum? Ei, drăcie! - Aş fi găsit eu leacul 
Cu care libertatea să-i câştig! 
Nu, domnul meu! De când am pătimit, 
Slujind, pe cheltuiala ţării, tronul - 
Am alte gânduri despre Reich. Ce-i drept, 
Acest baston îl am de la-mpărat. 
Dar eu acum, ca general al ţării, 
Nu-l port doar pentru-a unuia mărire, 
Ci numai pentru propăşirea obştii! 
Dar... mai departe! Ce anume-mi cere? 
Questenberg: 
Întâi de toate, împăratul vrea 
Ca din Boemia întreaga oaste 
Să plece fără nici o-ntârziere. 
Wallenstein: 
Acuma chiar? În anotimpu-acesta? 
Şi încotro ar vrea să ne-ndreptăm? 
Questenberg: 
Acolo unde se găsesc, vrăjmaşii, 
Căci împăratul vrea ca mai-nainte 
De Paşti să fie curăţit de duşmani 
Oraşul Regenshurg; iar luteranii 
Să nu mai predice în catedrală. 
A Paştelui curată sărbătoare 
Să nu mai fie astfel pângărită 

De o spurcată erezie-a lor. 
Wallenstein: 
O! Generali, se poate-aşa ceva? 
Illo: 
Cu neputinţă! 
Buttler: 
Nu se poate, nu! 
Questenberg: 
Veţi şti că împăratu-a poruncit 
Chiar şi acelui colonel Suys 
Să plece spre Bavaria îndată. 
Wallenstein: 
Şi ce-a făcut Suys? 
Questenberg: 
A şi plecat. 
Era de fapt o datorie-a lui. 
Wallenstein: 
Cum? Eu, ca şef al lui, i-am poruncit 
Să stea pe loc. Deci astfel se respectă 
Comanda mea? În stare de război, 
Mai poate fi armată-aceea-n care 
Se calcă ascultarea? Generali, 
Am să vă rog să fiţi judecători! 
Ce se cuvine unui ofiţer 
Atunci când el, călcându-şi jurământul, 
Nesocoteşte o poruncă? 
Illo: 
Moartea! 
Wallenstein (pentru că toti ceilalti tac, ridică 
vocea): 
Ce se cuvine, conte Piccolomini? 
Max (după o lungă pauză): 
După cuvântul legii, moartea. 

Isolani: 

Moartea! 

Buttler: 

Chiar moartea, după legea marțială! 

(Questenberg se ridică, Wallenstein de asemenea 
Şi, imediat, toti ceilalți.) 

Wallenstein: 

ÎI osândeşte legea, deci, nu eu! 

Şi dac-aş încerca să-l grațiez 

Aş face-o din respect pentru-mpărat. 

Questenberyg: 

Aşa fiind, eu nu mai am ce spune. 

Wallenstein: 

Când mi s-a dat comanda, am primit-o 

Cu câteva condiţii. Cea dintâi 

A fost: să n-aibă nimeni peste mine 

Cuvântul de comandă în oştire; 

Nici însăşi majestatea sa,-mpăratul. 

De vreme ce răspund întotdeauna 

Cu capul şi onoarea de urmări, 

Stăpânul trebuie să fiu doar eu! 

Ce l-a făcut pe Gustav de ne-nvins? 

Doar faptul că-n oştire era rege. 

Şi-un rege, care-ntr-adevăr e rege, 

E-nvins numai de un egal de-al său. 

Ei, dar să ne întoarcem la pricină! 

Urmează-acum cea mai frumoasă parte. 

Questenberg: 

La primăvară pleacă din Milano 

Infantul cardinal cu o armată. 

Va trece prin Germania cu ea 

Şi se va îndrepta către Olanda, 

Pentru-a fi pus la adăpost, pe drum, 

Voința majestăţii sale este 
Să-l însoţească din oştirea voastră 
Opt regimente de cavalerişti. 
Wallenstein: 
Aha! Opt regimente, ia te uită! 
Frumos gândit, părinte Lamormain! 
Fireşte, dacă-această socotinţă 
N-ar fi a dracului de înţeleaptă, 
Ai fi tentat să crezi că-i foarte proastă! 
Opt mii de călăreţi! Da, da, întocmai!... 
Îmi dau prea bine seama ce urmează! 
Questenberg: 
Nu văd nimic ciudat. Înţelepciunea 
Dă îndrumări, nevoia porunceşte. 
Wallenstein: 
Dar ce-ţi închipui, domnule-emisar, 
Că eu nu simt cum ei s-au săturat 
Să ştie-n mâna mea puterea spadei? 
Ei cată lacomi şiretlicu-acesta 
Şi se slujesc de-un nume spaniol 
Să-mi poată micşora oştirea, şi-apoi 
S-aducă o putere nouă-n Reich, 
Făr-a mai fi sub cârmuirea mea. 
Vă sunt, deci, prea puternic şi-ncercaţi 
Să mă înlăturați pe ocolite. 
A mea-nvoială cere să-mi asculte 
Porunca toată oastea-mpărătească 
De pe întinsul Reich-ului întreg. 
De trupe spaniole şi infanti, 
Ce-ar vrea ca oaspeţi să străbată Reich-ul, 
În legământ n-am pomenit nimic. 
Ei vor, pe-ascuns, să-l treacă sub tăcere! 
Vor să-mi slăbească mai întâi puterea, 

Curând eu de prisos să fiu, şi-n urmă 
Să mă azvârle fără multă vorbă. 
De ce aceste căi întortocheate, 
Şi nu pe faţă, domnule ministru? 
Pe împărat l-apasă legământul 
Făcut cu mine, şi-ar dori să plec. 
Îi fac pe plac! De fapt, plecarea mea, 
Nainte de-a veni, o hotărâsem. 
(Printre generali se produce o mişcare, ce creşte 
tot mai mult.) 
Îmi pare rău de generalii mei; 
Nu văd cum vor ajunge-n stăpânirea 
Acelor sume ce le-au creditat 
Şi la o soldă binemeritată! 
Comanda nouă-aduce oameni noi, 
Şi meritele din trecut se uită. 
În oaste mulţi străini vin să slujească. 
Pe un soldat viteaz şi de folos 
Nu-l întrebam de nație, credinţă. 
Pe viitor se vor schimba şi astea. 
Dar... ce mă mai priveşte! 
(Se aşază.) 
Max: 
Ferească Sfântul, S-ajungem pân-acolo! - Armata- 
ntreagă 
Va fierbe, se va ridica! Împăratul 
E victima unei înşelăciuni! Nu, nu se poate! 
Isolani: 
Nu e cu putinţă! 
De toate numai praful s-ar alege! 
Wallenstein: 
Da, dragă Isolani,-aşa va fi! 
Din tot ce am clădit cu chibzuială 

Se va alege praful. Dar n-ai grijă, 

Căci se va mai găsi vreun căpitan 

Şi vreo armată care să alerge 

La împărat, când se va bate toba! 

Max (zelos, pasionat, aleargă de la unul la altul 
liniştindu-i): 

Te rog să-mi dai cuvântul, generale! 

Bravi căpitani, vă rog să m-ascultaţi! 

Nu, duce, te conjur, nu hotărî 

Nainte de-a ne sfătui cu toţii! 

Veniţi, prieteni! Eu nădăjduiesc 

Că totul se mai poate îndrepta! 

Terzky: 

Veniţi! Pe ceilalţi îi găsim alături. 

(Pleacă.) 

Buttler (către Questenberg): 

De vreţi să m-ascultaţi, vă dau un sfat: 

Feriţi-vă, timp de mai multe ceasuri, 

Nu v-arătaţi mulţimii! - Această cheie 

De aur nu vă poate ajuta 

Din mâinile lor teafăr să scăpaţi! 

(Afară se aude zgomot mare.) 

Wallenstein: 

Da, sfatu-i bun! Octavio, răspunzi 

De ocrotirea oaspetelui nostru! 

Rămâi cu bine, domnule Questenberg, 

(Când acesta vrea să vorbească.) 

Nu vreau să mai aud nimica despre 

Aceste trebi urâte! Dumneata 

Aici ţi-ai împlinit o-ndatorire. 

Eu ştiu să osebesc pe om de slujbă. 

(În vreme ce Questenberg şi Octavio se pregătesc 
de plecare, năvălesc în sală Götz, Tiefembach, 

Colalto, urmati de alti comandanti.) 

Gotz: 

Dar unde se găseşte-acela care 

Pe-al nostru general... 

Tiefenbach (în acelaşi timp): 

Tu vrei... 

Ce-am auzit? 

Colalto (in acelaşi timp): 

Sub cârma ta vrem să trăim, 

Şi numai împreună vom muri! 

Wallenstein (cu prestanță, arătând spre lllo): 

Aici se află domnul mareşal! 

Voința mea el o cunoaşte bine. 


(Pleacă. ) 
Actul al Treilea 
O cameră. 
Scena | 
Illo şi Terzky. 
Terzky: 


Şi cum aveţi de gând s-o ticluiţi 
Deseară la ospăț cu generalii? 

Illo: 

la seama! Izvodim mai multe rânduri 
Prin care ne legăm să-i fim lui Friedland 
Cu toții trup şi suflet; pentru duce 

Ne dăm şi cel din urmă strop de sânge. 
Fireşte, fără să călcăm credinţa, 

Ce împăratului noi am jurat. 

Dar, ia aminte! Rândurile-acestea 
Le trecem într-o clauză aparte, 
Ca astfel ei, când vor citi scrisoarea, 
Să aibă cugetele împăcate. 
Şi-acum, ascultă! - Alcătuită astfel, 
Le-o-nfăţişăm-nainte de ospăț, 
Când nimeni nu se va împotrivi. 
Şi-apoi, după ospăț, fiind orbiţi, 
În ameteala vinului plutind, 
Când inimile larg îşi vor deschide, 
Vom da să umble,-atunci, din mână-n-mână 
O altă hârtiuţă la semnat 
Din care clauza o să lipsească. 
Terzky: 
Şi crezi că se vor socoti legaţi 
De-un jurământ pe care-l dobândim 
Printr-o asemenea înşelăciune? 
Illo: 
Oricum, se poate spune că i-am prins. 
Pe urmă, las’ să ţipe cât or vrea. 
La curte se va crede-n semnături 
Mai mult decât în mărturia lor. 
Ca din senin, devin toți trădători, 
Şi, astfel, vrând-nevrând, vor fi siliți 
Să facă din nevoie o virtute. 
Terzky: 
Orice ne poate fi binevenit, 
Numai de s-ar putea-ntâmpla ceva 
Să văd că ne-am mişcat din loc odată! 
Illo: 
Ei, şi-apoi ce însemnătate are 
Cum căpătăm noi semnătura lor? 
De-ajuns pe duce să-l încredinţăm 

Că generalii toţi îl vor urma. 
Ştiind că-i va avea în mâna lui, 
El va porni la lucru, hotărât, 
Şi, deci, îi va târî pe toţi cu sine. 
Terzky: 
Sunt clipe când eu nu-l mai înţeleg. 
Il vezi că-şi pleacă uneori urechea 
La vorbele duşmanului; trimite 
Scrisori lui Thurn şi Arnheim, îi vorbeşte 
Deschis lui Sesin, cu-ndrăzneţe vorbe, 
lar nouă, ore-ntregi ne povesteşte 
De planurile lui. Şi-atunci când cred 
Că e în mâna mea, deodată-mi scapă 
Şi dă a înţelege că ţinteşte 
să stea pe loc. 
Illo: 
De vechile lui planuri 
Nu se va lepăda, căci îl frământă 
Nu numai când e treaz, dar şi în somn. 
Şi în privinţa-aceasta cercetează 
Planetele în fiecare zi. 
Terzky: 
Da, ştiu! Aţi auzit că-n noaptea-aceasta 
Se va închide-n turnul astrologic, 
Cu doctorul, pentru-a le cerceta? 
Aflai c-ar fi o noapte însemnată. 
Se spune că pe cer se va petrece 
Ceva cu totul neobişnuit, 
Ceva ce-i aşteptat de multă vreme. 
Illo: 
Mai bine s-ar petrece pe pământ. 
Acum când generalii-s plini de râvnă, 
Uşor poți să-i câştigi, în orice fel, 

Căci ei nu vor să-şi piardă comandantul. 
Noi, până una-alta,-avem pricina 
Cu care să-i putem întărâta: 
O alianţă împotriva curţii. 
Ce-i drept, chemarea e nevinovată - 
Să vrea doar să-şi păstreze comandantul. 
Dar de îndată ce se vor aprinde 
În iureşul înfierbântat al goanei, 
Uita-vor iute pentru ce-au pornit. 
Am să o ticluiesc în aşa fel, 
Ca ducele să fie-ncredinţat 
Că generalii-s gata să-l urmeze 
În orice întreprindere-ndrăzneaţă. 
Prilejul îl va ispiti pe duce 
Şi de va apuca să facă pasul - 
Cei din Viena nu-l vor mai ierta; 
Nevoia-mprejurărilor, pe duce, 
Mereu îl va împinge mai departe. 
E greu doar până ce se hotărăşte; 
Când el va fi-ncolţit, îi vor veni 
Atât puterea cât şi limpezimea. 
Terzky: 
E tocmai ce aşteaptă şi vrăjmaşul 
Pentru-a se da de partea noastră. 
Illo: 
Haide! 
În zilele ce vin, va trebui 
Cu-nfăptuirile să-naintăm 
Cum ani de-a rândul nu s-a-naintat. 
Şi dac-o fi să meargă cu noroc, 
Aicea, pe pământ, atunci şi aştrii 
Vor lumina mai potrivit pe cer. 
Să o pornim, deci, către generali! 

Acum! Să batem fierul cât e cald! 
Terzky: 
Eu mai rămân, duceţi-vă-nainte, 
Căci am o întâlnire cu contesa! 
Nici noi nu stăm cu mâinile în sân. 
Pe dată ce o frânghie se rupe, 
Ne stă degrabă alta la-ndemână. 
Illo: 
Da, da! Ştiu că soția dumneavoastră 
Zâmbea cu înţeles. Ce-aţi pus la cale? 
Terzky: 
E-vorba de o taină. Sst, soseşte! 
(Illo pleacă.) 


Scena ll 


Contele şi contesa Terzky venind dintr-un cabinet, 
un servitor, mai apoi lllo. 


Terzky: 

Prinţesa, vine? Nu mai pot să-l ţin! 
Contesa: 

Îndată va sosi aici!... Trimite-l! 
Terzky: 


La drept vorbind, eu nu ştiu dacă noi, 

În felu-acesta-l mulţumim pe duce; 
Doar ştii prea bine că-n privinţa-aceasta 
El niciodată nu şi-a spus cuvântul. 

Tu m-ai înduplecat, dar, ia aminte, 

să nu mergi prea departe! 

Contesa: 

Eu răspund! 

(Pentru sine.) 

Aici nu-mi trebuie-mputernicire! 
Ne înţelegem noi şi fără vorbe, 
Cumnate! Crezi că nu am priceput 
De ce-ai chemat aici pe-a ta copilă 
Şi l-ai ales pe el să ţi-o aducă? 
Ai născocit logodna cu un mire, 
Pe care însă nimeni nu-l cunoaşte; 
să creadă cine-o vrea povestea asta! 
Din capul locului eu te-am ghicit. 
Ei, dar... In jocu-acesta nu-ţi stă bine 
Să ai vreun amestec!... Nicidecum! 
Rămâne-n grija iscusinţei mele! 
Vedea-vei că-n privinţa sorei tale 
N-ai să te-nşeli! Nu! 
Servitorul (intrând): 
Domnii generali! 
Terzky (către contesă): 
Te rog ai grijă, bagă-i bine-n cap, 
Când va primi hârtia s-o semneze, 
Să nu gândească mult asupra ei! 
Contesa: 
Tu poartă grija oaspeţilor tăi! 
Hai, du-te, şi să mi-l trimiţi îndată! 
Terzky: 
De semnătura lui atârnă totul! 
Contesa: 
Ei, nu mai sta! Te-aşteaptă musafirii! 
Illo (se înapoiază): 
Hai, Terzky, unde umbli? Casa-i plină. 
Te-aşteaptă lumea! 
Terzky: 
Da, numaidecât! 
(Către contesă.) 

Şi vezi să nu întârzie prea mult! 
Bătrânul ar putea să bănuiască. 
Contesa: 
Fii liniştit! Nu-ţi face nici o grijă! 
(Terzky şi lllo pleacă.) 


Scena Ill 
Contesa Terzky, Max Piccolomini. 


Max (intră sfios): 

Îmi veţi îngădui, mătuşă Terzky? 

(Intră până în mijlocul scenei, privind neliniştit în 
jurul său.) 

Dar văd că nu-i aicea. Unde este? 

Contesa: 

la uită-te mai bine şi prin colţuri! 

Se-ascunde, poate, după vreo perdea. 

Max: 

lată-i mănuşile! O, mătuşică! 

(Intinde mâna după ele, însă contesa le ia 
repede.) 

Nu fiţi atât de rea, nu mi-o ascundeţi! 

De ce vă place să mă chinuiţi? 

Contesa: 

În felu-acesta vii să-mi mulţumeşti? 

Max: 

O, câte nu mi se petrec în suflet 

De când suntem aici! O, dac-aţi şti! 

Silit sunt astfel să mă stăpânesc, 

Să-mi cântăresc cuvintele, privirea... 

Îmi vine greu să mă obişnuiesc. 

Contesa: 


— 174 = 


Friedrich Schiller 
Te vei obişnui, cu multe, încă, 
Drăguţule! Eu numai dacă am 
Dovada ascultării dumitale 
Mă voi sili să-ţi împlinesc dorinţa. 
Max: 
Dar dânsa unde e? De ce nu vine? 
Contesa: 
Şi trebui' să laşi totu-n seama mea! 
Căci cine alta ar putea să-ţi fie 
Mai binevoitoare decât mine? 
Nu are voie să ne afle nimeni, 
Şi mai cu seamă tatăl dumitale! 
Max: 
să n-aveţi nici o grijă, mătuşică! 
Nu este om aici să vreau a-i spune 
Ce inima ferice îmi frământă! 
O, mătuşică Terzky! Oare toate 
Aicea s-au schimbat, sau numai eu? 
Căci parcă mă găsesc între străini. 
Nici urmă din acele mulţumiri, 
Din bucuriile de altădată! 
Dar toate-acestea unde au plecat? 
Cândva în lumea asta îmi plăcea. 
Acuma totu-i josnic, fără gust. 
Îmi sunt nesuferiţi şi camarazii, 
Şi tata chiar; nici nu mai am ce-i spune. 
Îmi sunt urâte armele şi slujba. 
Eu cred că s-ar simţi la fel ca mine 
Un duh ferice care s-ar întoarce, 
Din sânul bucuriilor de veci, 
La jocul copilaşilor, la patimi, 
La fraţii lui, la îndeletniciri - 
Din nou, deci, la sărmana omenire. 

Contesa: 
Sunt totuşi nevoită să-mi arunc 
Privirea-asupra-acestei lumi înguste 
În care se petrec atâtea lucruri 
De mare-nsemnătate-n clipa-aceasta. 
Max: 
Ceva, în juru-mi, se petrece; văd 
Din forfoteala neobişnuită. 
O să ajungă poate şi la mine, 
Când toate fi-vor gata. Unde credeţi 
C-am fost, mătuşă? Dar să nu mă râdeţi! 
Mă obosea, în lagăr, vălmăşeala, 
Puhoiul cunoscuţilor anoşti, 
Cu glume seci şi vorbe fără duh. 
Prea strâns simţindu-mă, plecai să caut 
Tăcerea pentru inima aceasta, 
Şi pentru fericire loc curat. 
Contesă, nu zâmbiţi! Am fost chiar, singur, 
Şi-ntr-o biserică. Pe-aici se află 
Un schit. „La poarta raiului”, îi zice. 
Deasupra sfântului altar stătea 
O zugrăveală ştearsă-a Preacuratei. 
Icoana-aceea pentru mine-a fost 
Prietenul pe care-l căutam. 
De câte ori nu am privit-o lung, 
Dar chipul ei măreț, strălucitor, 
Şi a evlavioşilor ardoare, 
Nicicând nu m-au mişcat. Acuma eu 
Înţelesei evlavia deodată, 
Întocmai cum mi-am înţeles iubirea. 
Contesa: 
Trăieşte-ţi fericirea! Uită lumea 
Din jur! Prietenia, între timp, 


~ 176 ~ 


Friedrich Schiller 
Cu luare-aminte-ţi va purta de grijă. 
Dar să te laşi uşor mânat, când omul 
Vrea să-ţi arate drumul fericirii! 
Max: 
Dar dânsa unde a rămas, contesă? 
O, clipele atât de minunate, 
Când fiecare răsărit de soare 
Ne-mbrăţişa-n călătoria noastră, 
Doar noaptea izbutind să ne despartă! 
Bătaia ceasurilor încetase; 
Pe-atunci şi vremea parcă sta în loc, 
Oprindu-se din mersul veşnic numai 
De dragul celui mult prea fericit. 
Când însă te gândeşti la schimbul vremii 
Eşti ca picat din rai. Celui ferice 
Nu-i bate ceasul. 
Contesa: 
Şi această taină, 
A inimii, când ai descoperit-o? 
Max: 
Azi dimineaţă-am îndrăznit să-i spun 
Cuvintele dintâi ale iubirii. 
Contesa: 
Cum, astăzi? După douăzeci de zile? 
Max: 
Nu! În acel castel de vânătoare 
De lângă Nepomuk, acolo unde 
Am fost întâmpinați de dumneavoastră, 
Când am făcut popasul cel din urmă. 
Stăteam cu ea într-un pridvor, de unde 
Priveam tăcuţi câmpia pustiită. 
În faţă se plimbau, călări, dragonii 
Trimişi de duce să ne însoţească. 

Mă apăsa greu teama despărțirii 
Şi, tremurând, în fine,-am îndrăznit 
A-i spune următoarele cuvinte: 
„Acestea toate-mi amintesc, domniţă, 
Că astăzi sunt silit să mă despart 
De-al meu noroc. Mai sunt puţine ceasuri 
Şi-l veţi vedea pe tatăl dumneavoastră. 
Prieteni noi vă vor înconjura. 
Eu fi-voi pentru dumneavoastră numai 
Un biet străin pierdut prin cea mulţime.” 
Cu glas tremurător ea mă opreşte: 
„Te rog vorbeşte cu mătuşa Terzky!” 
Şi de îndată chipul ei frumos 
Ca para focului se înroşeşte, 
Mai apoi, ridicându-se sfioasă, 
Adânc mă săgetează cu privirea. 
(Prințesa Thekla apare în uşă şi se opreşte; este 
observată numai de contesă, nu şi de Piccolomini.) 
Eu, neputând a mă mai stăpâni 
Cu multă îndrăzneală-o strâng în braţe 
Prinzându-i gura-ntr-un sărut fierbinte, 
În clipa-aceea, din apropiere 
Se-aude-un foşnet care ne desparte. 
Aşa cum ştiţi, eraţi chiar dumneavoastră. 
Ce-a mai urmat, cunoaşteţi foarte bine. 
Contesa (după o pauză, cu o privire ascunsă către 
Thekla): 
Dar poţi să fii atât de stăpânit 
Şi chiar atâta de nepăsător, 
Încât să nu întrebi de taina mea? 
Max: 
De taina dumneavoastră? 
Contesa: 

Da, a mea! 
Cum am intrat deodată-acolo,-n casă, 
Cum am găsit-o pe nepoata mea 
Şi ce mi-a spus, surprinsă,-n prima clipă 
A inimii îndrăgostite? 
Max (insuflețit): 
Ei? 


Scena IV 
Cei dinainte, Thekla, care intră repede. 


Thekla: 

Mătuşă Terzky, nu te osteni! 

Le va afla pe toate de la mine! 

Max (face un pas înapoi): 
Domniţă!... Mătuşică Terzky! Oh! 

De ce m-aţi mai lăsat să vă vorbesc? 
Thekla (către contesă): 

De mult se află-aici? 

Contesa: 

Da, cam de mult! 

Şi timpul lui aproape a trecut. 

De ce-ai întârziat atât de mult? 
Thekla: 

Am stat s-o-mpac pe mama; iar a plâns. 
O văd că suferă, şi n-am ce-i face. 
Căci eu sunt fericită, nu pot altfel. 
Max (o pierde din priviri): 

Din nou prileju-l am să vă privesc. 
Azi dimineaţă n-a fost cu putinţă, 
Căci nestematele strălucitoare 
Vă-mpresurau şi-mi ascundeau iubita! 

Thekla: 
Aşadar numai ochii mă priveau, 
Nu inima din pieptul dumitale! 
Max: 
Când astăzi dimineață v-am văzut 
În braţele părintelui, deşi 
Nu socoteam străin de neamul vostru, 
Un gând mă îndemna în clipa-aceea 
să-l prind în brațe şi să-i spun lui: tată! 
Dar ochii lui severi, poruncitori, 
M-au țintuit într-o tăcere-adâncă 
Stingându-mi simţămintele aprinse. 
Mă-nfiorau şi-acele diamante 
Ce vă încununau ca nişte stele. 
De ce şi la primire a ţinut 
să răspândiţi un farmec împrejur 
Şi-un înger să gătească pentru jertfă, 
Pe inima-i voioasă grămădind 
Povara-atât de tristă-a stirpei lui? 
lubirea cere tot iubire, dar 
De-asemeni strălucire n-are voie 
Să se apropie decât un rege. 
Thekla: 
Nu mai vorbi de-această mascaradă! 
Vezi doar atât de bine că povara 
A fost destul de iute lepădată. 
(Către contesă.) 
Dar ce-i cu el? Nu e În toane bune! 
Mătuşă, dumneata l-ai întristat! 
Pe drum era atât de liniştit, 
Plăcut la vorbă, plin de veselie... 
Eu ca atunci doresc să fii, nu altfel! 
Max: 

Venită lângă tatăl dumneavoastră, 
În altă lume, care vă cinsteşte, 
Ea vi se-arată ca o noutate 
Şi-ncântă ochiul dumneavoastră. 
Thekla: 
Da! 
Aici mă-ncântă foarte multe lucruri, 
Nu pot tăgădui! Această scenă 
Atât de felurită,-a bătăliei, 
Mă farmecă. Ea îmi împrospătează 
Icoana dragă ce-mi părea un vis 
Şi care-acum de adevăr mă leagă. 
Max: 
lar mie,-adevărata fericire 
Îmi pare-un vis. Trăit-am, de curând, 
Pe-o insulă aflată-n înălţimi; 
Ea însă coborât-a pe pământ, 
Şi-această punte, care mă aduce 
Din nou la viaţa de odinioară, 
De cerul meu deodată mă desparte. 
Thekla: 
Tot jocul vieţii-n care ne aflăm 
ÎI vei privi ca pe un joc plăcut, 
Când porţi comoara hotărât în suflet; 
Şi după ce-l priveşti, te-ntorci mai vesel 
La frumuseţea avuţiei tale. 
(Se întrerupe brusc şi continuă pe un ton vesel.) 
În timpu-acesta scurt, aici văzut-am 
Atâtea lucruri nemaiauzite. 
Şi totuşi toate-acestea nu înseamnă 
Prea mult, în faţa marelui miracol 
Pe care-l tăinuieşte-acest castel. 
Contesa (pe gânduri): 

Şi ce anume? Doar cunosc şi eu 
Ungherele ascunse din castel. 
Thekla (zâmbind): 
În partea-aceea drumul e oprit, 
Căci poarta-i străjuită de doi grifi 
Şi de mai multe duhuri necurate. 
Contesa (râde): 
A, da! Vorbeşti de turnul astrologic! 
Şi cum ţi s-a deschis acest... sanctuar 
Păzit cu-atâta străşnicie încă 
Din clipa-n care-a fost înfiinţat? 
Thekla: 
Un bătrânel micuţ, cu părul alb, 
Prietenos şi tare bun la chip, 
Cum m-a văzut, pesemne m-a-ndrăgit 
Şi porţile mi le-a deschis îndată. 
Max: 
Acela este Seni, astrologul! 
Thekla: 
El despre multe lucruri m-a-ntrebat: 
În care zi şi lună m-am născut, 
Şi când anume, ziua... noaptea...? 
Contesa: 
Da!... 
Vroia să-ţi întocmească horoscopul. 
Thekla: 
Părea îngrijorat privindu-mi palma 
Şi clătina din cap necontenit, 
Căci liniile mele nu-i plăceau. 
Contesa: 
Dar sala-aceea cum ţi s-a părut? 
Eu am văzut-o,-aşa... numai în treacăt. 
Thekla: 

Am încercat o stranie simtire, 
Când, din lumina zilei, am intrat 
Deodată într-o noapte-ntunecoasă, 
În care licăreau lumini ciudate. 
Pe-un semicerc, în jurul meu, stăteau 
Vreo şase-şapte chipuri mari de regi, 
Cu sceptru-n mână, fiecare-având 
Pe cap o stea. În turn, lumina toată 
Părea că vine din acele stele. 
În gând ziceam că toţi aceştia sunt 
Planetele ce stăpânesc destinul, 
Şi de aceea se înfăţişează 
Ca nişte regi. În margine stătea 
Un moş posac, cu-o stea gălbuie-nchisă. 
Zicea că e Saturn; iar cel din faţă, 
Cu steaua-n roş, cu-armură de război, 
Spunea că-i Marte. - Aflai că omenirii 
Ei amândoi aduc puţin noroc. 
Dar se găsea acolo, lângă Marte, 
Şi o femeie cu obraz frumos 
Lucindu-i steaua binevoitoare; 
Spunea că-i Venus, astrul bucuriei. 
La stânga,-naripat, stătea Mercur; 
În mijloc, un bărbat cu chipul vesel, 
Cu-o stea strălucitoare ca argintul 
Şi cu o frunte nobilă, regească; 
Spunea că-i astrul tatei, lupiter, 
Înconjurat de lună şi de soare. 
Max: 
O, n-am să-i fac nicicând o vină pentru 
Credinţa-n forţa astrelor şi-n duhuri. 
Nu doar trufia omului încarcă 
Văzduhul cu puteri misterioase. 

Şi pentru-o inimă care iubeşte, 
Chiar şi natura este prea îngustă. 
Mai multă-nţelepciune se ascunde 
În basmele copilăriei mele, 
Decât, acum, în adevărul vieţii. 
Şi numai lumea plină de minuni 
Răspunde sufletului fermecat. 
Ea îmi destăinuie sălaşu-i veşnic, 
Mi-ntinde ramurile ei bogate, 
Pe care, îmbătat de fericire, 
Tot spiritul mi se va legăna. 
O fabulă e patria iubirii, 
Trăieşte printre zâne, talismane, 
Îi place să se-ncreadă-n zei puternici, 
Deoarece şi ea-i dumnezeiască. 
Fiinţele din fabulele vechi 
Azi nu mai sunt, fermecătorul neam 
S-a dus, dar inima e nevoită 
Să folosească iar vorbirea lor. 
Un vechi instinct renaşte-al lor vechi nume, 
Al celor ce erau cu noi în viaţă, 
Şi care-acum se plimbă-n cer, de unde 
Fac semne celui prea îndrăgostit. 
Tot ce-i măreț, doar lupiter ne-aduce, 
lar tot ce-i mai frumos, ne-aduce Venus! 
Thekla: 
Eu, dacă-aceasta e o măiestrie 
A stelelor, primesc credința-aceasta 
Cu drag! Plăcută-i, binevoitoare, 
De vreme ce, deasupra noastră, sus, 
În înălţimea fără de sfârşit, 
A dragostei cunună s-a aflat 
- Din astre lucitoare împletită - 

Mai înainte de-a ne fi născut. 
Contesa: 
Dar cerul n-are numai trandafiri. 
Acolo sunt şi spini. Ferice eşti 
Doar dacă-aceştia nu-ţi rănesc cununa! 
Ce leagă Venus, steaua fericirii, 
Nenorocosul Marte, rupe-n grabă. 
Max: 
Imperiu-i negru va sfârşi-n curând! 
Slăvită fie-a ducelui ardoare, 
Căci ramura-nverzită de măslin 
O va-mpleti-n cununa unor lauri, 
Şi lumii-i va da pacea mult dorită! 
Nimic nu va mai vrea măreţu-i suflet, 
Căci pentru slava lui făcu destul. 
Se va întoarce la moşia lui, 
Trăind doar pentru-ai săi şi pentru sine. 
La Gitschin are-un minunat castel, 
La Reichemberg, castelul lui din Friedland, 
Cu o privelişte încântătoare. 
Acolo, între munţii uriaşi, 
Se-ntind pădurile-i de vânătoare. 
El, neîmpiedicat, va da urmare 
Îndemnului spre-nfăptuiri măreţe. 
În chip regesc, el va putea, atunci, 
Să-ncurajeze orice meşteşug. 
Va fi ocrotitor a tot ce-i poartă 
Pecetea vrednică a strălucirii. 
El va sădi, putea-va să clădească, 
Va cerceta pe cer acele astre... 
Şi dacă nu va fi astâmpărată 
Puterea îndrăzneață a naturii, 
Va-ncepe-a se lupta cu-a ei tărie: 

Va sparge stânci, va strămuta pâraie, 
Va face drumuri pentru meşteşuguri 
Şi pentru un comerţ înfloritor. 
Nu se va mai vorbi despre războaie 
Decât în povestirile frumoase, 
Ce se vor depăna în nopţi de iarnă. 
Contesa: 
Şi totuşi eu te-aş sfătui, nepoate, 
să n-arunci spada chiar aşa curând! 
Socot că o asemenea mireasă 
Cu spada se cuvine s-o peţeşti! 
Max: 
O, de-ar putea fi cucerită astfel! 
Contesa: 
Dar ce-a fost asta? Parc-am auzit 
Gâlceavă în odăile de oaspeţi, 
Şi multă larmă. Voi n-aţi auzit? 
(Pleacă.) 


Scena V 
Thekla şi Max Piccolomini. 


Thekla (imediat după plecarea contesei, către 
Piccolomini, repede şi discret): 

Să nu te-ncrezi în ei, sunt prefăcuţi! 

Max: 

Cum, ar putea... 

Thekla: 

Nu asculta pe nimeni! 

Aici, numai în mine să te-ncrezi! 

Văd bine că ei urmăresc un scop. 

Max: 

Un scop?! Ce scop?! Atunci ce rost mai are 
Să ne mai facă să nădâăjduim? 
Thekla: 
Nu ştiu, dar n-au de gând să ne unească 
Şi să ne facă fericiţi. Mă crede! 
Max: 
Nu văd ce rost mai are-această Terzky! 
N-avem de partea noastră pe-a ta mamă? 
Blândeţea-i merită-a fi răsplătită 
Cu-ncredere de fii din partea noastră. 
Thekla: 
Da! Mama te iubeşte;-ți dă cinstire 
Mai multă chiar decât oricui de-aici. 
Dar ea nicicând nu va avea curajul 
S-ascundă tatii o asemeni taină. 
La tihna-i sufletească dacă ţinem, 
Nu trebuie să-i spunem! 
Max: 
Şi de ce 
Atâtea tăinuiri? Ştii ce-am de gând? 
Voi cere tatălui tău, în genunchi, 
Cuvântu-asupra fericirii mele. 
El este drept, urăşte calea strâmbă, 
Şi nu e prefăcut! E-atât de nobil 
Şi e atât de bun... 
Thekla: 
Acesta tu eşti! 
Max: 
De zece ani trăiesc sub ochii lui. 
Tu, însă, îl cunoşti numai de astăzi. 
Ce, crezi c-ar face pentru-ntâia oară 
Ceva măreț şi de neaşteptat? 
Aşa îi este firea: uimitoare, 

Întocmai cum e firea unui zeu. 
El trebuie mereu să-ncânte lumea 
Şi să o facă să se minuneze. 
De unde poţi să ştii că-n clipa-această 
N-aşteaptă o mărturisire-a noastră 
Chiar pentru-a ne uni?... Dar de ce taci? 
Tu, văd că mă priveşti cu îndoială! 
De ce? Ai împotriva lui ceva? 
Thekla: 
Eu? Nu, nimic! Ce pot să am? Dar, vezi... 
Găsesc că tata e atât de prins 
Şi n-are, deci, răgaz să se gândească 
Asupra fericirii noastre!... - Ascultă! 
(Îi prinde mâna cu gingăşie.) 
Să ne încredem mai puţin în oameni! 
Acestei Terzky îi vom mulţumi 
Pentru bunăvoința ei; dar noi 
Încredere nu trebuie să-i dăm 
Decât atâta cât i se cuvine! 
Ne bizuim pe inimile noastre! 
Max: 
Vom fi noi oare fericiţi vreodată? 
Thekla: 
Cum, nu suntem? Dar tu nu eşti al meu? 
Şi eu a cui sunt? Simt în piept un mare 
Curaj, pe care-acum mi-l dă iubirea. 
Ar trebui să nu fiu prea deschisă, 
Şi inima mai bine ţi-aş ascunde - 
Aşa ar cere buna cuviinţă; 
Dar unde poţi găsi tu adevărul, 
De nu îl vei afla nici de la mine? 
Destinu-a vrut să ne-ntâlnim, şi-n veci 
să fim cu inimile strâns unite. 

lubirea noastră-nseamnă mult mai mult 
Decât gândit-au ei, şi de aceea 
Vreau s-o păstrăm, ca pe o pradă sfântă, 
Cât mai adânc în inimile noastre. 
Din înălţimea cerului ea vine 
Şi lui să-i mulţumim, căci pentru noi, 
Doar el mai poate face vreo minune! 


Scena VI 
Cei dinainte, Contesa Terzky. 


Contesa (grăbită): 

Chiar soţul m-a trimis. E timpul, spune, 

Să meargă la ospăț. 

(Cei doi nu-i dau atenţie şi, atunci, ea vine între 
ei.) 

Hai, despărţiţi-vă! 

Thekla: 

O, nu! Abia o clipă a trecut. 

Contesa: 

Vă trece timpul repede, nepoată! 

Thekla: 

Dar nu e nici o grabă, mătuşico! 

Contesa: 

Te caută, hai du-te! A-ntrebat, 

De două ori, chiar tatăl dumitale. 

Thekla: 

Ei, şi?! 

Contesa: 

Nepoată, înţelege-odată! 

Thekla: 

Şi ce să cate Max în lumea-aceea? 

Or fi ei vrednici şi aleşi bărbaţi, 

Dar el prea tânăr este pentru ei! 

Contesa: 

Vrei să-l păstrezi doar pentru dumneata? 

Thekla (cu vioiciune): 

Întocmai! Uite că ai nimerit-o! 

Aşa vreau eu! Să mi-l lăsaţi aici! 

Acelor domni poţi să le spui... 

Contesa: 

Nepoată! 

leşitu-ţi-ai din minţi, nepoată?... Conte! 

Condiţiunile doar le cunoşti! 

Max: 

Domniţă, sunt silit să mă supun! 

Vă las cu bine! 

(Thekla îi întoarce iute spatele.) 

Dar nimic nu-mi spuneţi? 

Thekla (fără să-l privească): 

Nimic! Poţi să te duci! 

Max: 

Cum aş putea. 

De vreme ce v-am supărat? 

(Se apropie de ea; privirile lor se întâlnesc. Thekla 
stă un moment tăcută, apoi se aruncă în braţele lui, 
care o strânge la piept.) 

Contesa: 

Hai, du-te! 

Hai, să nu vină cineva! Aud 

Un zgomot... Voci străine... Vin spre noi. 

(Max se desprinde din brațele Theklei şi iese. 
Contesa îl conduce. Thekla îl urmăreşte mai întâi cu 
privirea, se plimbă de câteva ori prin cameră, apoi 
se opreşte îngândurată. Pe masă se află o ghitară, 

pe care o ridică, preludează puțin, melancolică, şi 
începe să cânte.) 


Scena VII 


Thekla (cântă, acompaniindu-se la ghitară): 
Răsună codrul. Norii s-au întețit 

Fetiţa colindă pe-un mal înverzit, 

Şi valuri de stânci se lovesc şi se frâng. 
Fetiţa e tristă şi ochii ei plâng, 

Şi jalnic în noapte suspină. 

Ah, inima-i stinsă, lumea-i deşartă, 
Nimic ea dorinţei nu poate să-mpartă! 
Recheamă-ţi copila, făptură cerească, 
Căci ea a gustat fericirea lumească! 
Am trăit o iubire divină! 


Scena VIII 
Contesa, care revine, şi Thekla. 


Contesa: 

Nepoată, ce-a fost asta?! Cum se poate?! 
Te-arunci aşa uşor la pieptul lui?! 

Se cade să te preţuieşti mai mult! 
Thekla (ridicându-se): 

Ce vrei să spui? 

Contesa: 

să nu uiţi cine eşti, 

Şi totodată cine este el! 

La asta,-mi pare, nici nu te-ai gândit! 
Thekla: 

La ce? 

Contesa: 
Eşti fiica ducelui de Friedland. 
Thekla: 
Ei, şi?! Mai ce? 
Contesa: 
Cum? Asta-i întrebare! 
Thekla: 
Ceea ce noi târziu am devenit, 
El e din clipa când a fost născut. 
Se trage dintr-un neam lombardic vechi 
Şi este fiul unei mari ducese. 
Contesa: 
Visezi? N-aşteaptă-a fi cumva rugat 
Să ceară mâna şi să fericească 
Moştenitoarea cea mai înzestrată 
Din Europa? 
Thekla: 
Nu va fi nevoie! 
Contesa: 
Ţi s-a urât cu binele, nepoată? 
Thekla: 
Dar contele Octavio-l iubeşte: 
Deci, tatăl lui nu se va-mpotrivi. 
Contesa: 
A, tatăl lui! Numai al lui, nepoată?! 
Dar la al dumitale te-ai gândit? 
Thekla: 
Ei, da! Credeam că de al lui vă temeti, 
Căci totu-i tăinuiţi cu orice preţ! 
Contesa (privind-o cercetător): 
Nepoată, dumneata eşti prefăcută! 
Thekla: 
Mătuşă,-atât de repede te superi?! 

Mă iartă! 
Contesa: 
Crezi c-ai dobândit izbânda? 
Să nu te bucuri prea din timp! 
Thekla: 
lertare! 
Contesa: 
Noi pân-acolo încă n-am ajuns! 
Thekla: 
Te cred! 
Contesa: 
Dar ce-ţi închipui dumneata? 
Că el măreaţa-i viaţă-a risipit 
Într-o războinică-ndeletnicire, 
De orice fericire pământească 
S-a lepădat şi somnul nopţi de-a rândul 
Din aşternutul lui l-a alungat, 
Cu-atâtea griji umplându-şi capul nobil, 
Doar pentru c-ar fi vrut, din amândoi, 
Să facă o pereche fericită? 
Crezi oare că te-a scos din mânăstire 
Pentru-a-ţi aduce, în triumf, bărbatul 
Ce ochilor tăi place? - Aşa ceva 
Putea să dobândească mai uşor! 
El nu a semănat - să rupi tu floarea 
Cu mâini copilăreşti şi să ţi-o prinzi 
La piept, ca pe o ieftină podoabă. 
Thekla: 
Dar s-ar putea ca tocmai din sămânţa 
Ce nu a fost sădită pentru mine 
Să pot culege roade-mbelşugate. 
Destinul meu prietenos şi bun, 
De unde ştii că nu îmi pregăteşte 

Din însăşi viaţa tatălui trudită 
Un viitor bogat şi fericit? 
Contesa: 
Gândeşti ca o fetiţă-ndrăgostită. 
Priveşte-n jur, dă-ţi seama un’ te afli! 
Tu n-ai intrat aici într-un lăcaş 
Înconjurat şi plin de bucurii, 
Cu zidurile-i înfrumuseţate, 
Cu capete încununate-n flori 
Şi toate pregătite pentru nuntă! 
Aici nu este altă strălucire 
Decât a armelor. Sau îţi închipui 
Că mii de oameni fost-au strânşi aici 
Să-ţi joace la ospăț? Vezi bine doar, 
Scăldaţi mereu în lacrimi, ochii mamei 
Şi fruntea tatălui tău încreţită 
De-atâtea gânduri. Soarta casei noastre 
Se află-n mare cumpănă acum! 
Te leapădă de micile dorinţe, 
De simţămintele copilăreşti 
Şi-arată că eşti fiica unui om 
Ales, cu totul făr-asemănare! 
Femeia nu atârnă de-a sa vrere? 
De-al altuia destin e strâns legată. 
Desăvârşită-i numai cine ştie 
S-aleagă-un bun străin, pe care-n suflet 
Cu grijă şi cu dragoste să-l poarte. 
Thekla: 
Aşa m-au învăţat şi-n mânăstire! 
N-aveam nici o dorinţă. Mă ştiam 
Copila ducelui atotputernic, 
lar viaţa-i glorioasă,-ajunsă acolo, 
Nu-mi da alt simţământ decât acesta: 

Că pentru el ursită sunt să sufăr, 
să mă jertfesc. 
Contesa: 
Aceasta-i soarta ta! 
Supune-te,-aşadar, de bunăvoie! 
Învață de la mine şi-a ta mamă! 
Thekla: 
Destinul mi l-a arătat pe-acela 
Pe care să-l urmez cu bucurie 
Şi pentru care pot să mă jertfesc. 
Contesa: 
Nu, draga mea copilă, nu destinul, 
Ci inima doar ţi l-a arătat! 
Thekla: 
Îndemnul inimii e glasul sorții. 
Eu sunt a lui. Această viață nouă, 
Ce azi trăiesc, e numai darul lui. 
El are aşadar un drept asupra 
Făpturii lui. Ce-am fost eu mai-nainte 
De-a mă însufleţi iubirea lui? 
Vreau să mă port aşa cum mă cunoaşte, 
Să nu mă creadă mai prejos ca el. 
Când stăpâneşti ceva nepreţuit, 
Nu poţi să fii un om neînsemnat! 
Odată cu atâta fericire 
Eu simt că şi puterea mi s-a dat. 
În faţa unui suflet cumpănit 
Şi viaţa se arată cumpănită. 
Acuma ştiu că mie-mi aparţin. 
Cunosc deplin voinţa neclintită 
Din pieptul meu; şi pentru ceea ce 
E mai măreț, în stare-s de orice! 
Contesa: 

Vrei tatălui să te împotriveşti 
De-a hotărât, cumva, asupră-ţi, altfel? 
Ţi-nchipui că vei dobândi ceva 
Cu-a ta putere? Nu uita, copilă, 
Că dânsul poartă numele de Friedland! 
Thekla: 
Şi eu la fel! Va întâlni în mine 
Pe fiica sa adevărată! 
Contesa: 
Cum? 
Silit nu poate fi nici de-mpărat, 
Şi vrei să lupți cu el, tu, fiica lui? 
Thekla: 
Ce nimeni n-a putut să îndrăznească, 
Va îndrăzni acum chiar fiica lui! 
Contesa: 
Într-adevăr, nu se va aştepta! 
Adică el, biruitor a toate, 
Să-nceapă a purta o nouă luptă 
Cu încăpăţânarea fiicei sale? 
Copilă, vai, copilă! Pân-acum 
Tu numai zâmbetul i l-ai văzut, 
Nu însă şi privirea-i mânioasă. 
Dar glasu-ţi tremurând va îndrăzni 
Să se ridice înaintea lui, 
Când încerca-vei să te-mpotriveşti? 
Zadarnic, singură, îţi pui în gând 
Mari lucruri, împleteşti frumoase vorbe 
Şi sufletu-ţi plăpând, de turturică, 
ÎI înarmezi cu un curaj de leu! 
Încearcă numai să păşeşti odată 
În faţa ochilor pătrunzători, 
Ce straşnic ţintuiesc, şi spune: nu! 

Te vei topi în faţa lui, copilă, 
Ca frunza gingaşă a unei flori 
Bătută de a soarelui arşiţă. 
Eu nu vreau să te sperii, draga mea, 
Dar sper că n-ai s-ajungi chiar pân-acolo! 
De altfel, nu cunosc voinţa sa. 
Se poate întâmpla ca planul lui 
Cu-a ta dorinţă să se potrivească, 
Dar nu va-ngăduli nicicând ca tu, 
Copila mândră-a norocirii lui, 
Să te arăţi cu-asemenea purtări, 
Aşa... ca o fetiţă-ndrăgostită, 
să te-njoseşti de dragu-unui bărbat! 
Chiar dacă-i este hărăzit un dar 
Atât de mare, dragostea îi cere 
Cu jertfa cea mai mare să-l plătească! 
(Contesa pleacă.) 


Scena IX 


Thekla (singură): 

Îţi mulţumesc pentru-ncunoştinţare! 
Ea întăreşte presimţirea-mi rea. 
Deci, este-adevărat! Aici n-avem 
Prieteni, nici un suflet credincios! 
Nu ne vom bizui decât pe noi. 
Ne-aşteaptă lupte grele. Tu, iubire 
Dumnezeiască, dă-ne, tu, putere! 
Ea spune adevărul! Nu sunt semne 
Veselitoare-acelea ce sclipesc 
Pentru unirea inimilor noastre! 
Nădejdea nu sălăşluieşte-aici, 

În zângătul-năbuşitor de arme, 

În larma de război; chiar şi iubirea 
Apare-nveşmântată în oţel 
Şi pregătită pentru lupta morţii. 
Un groaznic duh prin casa noastră umblă. 
Destinul vrea curând să ne sfârşească. 
O vrajă dulce sufletu-mi răpeşte, 
M-alungă din refugiul liniştit, 
Mă ispiteşte cu cerescu-i chip; 
O văd tot mai aproape cum pluteşte, 
Mă trage cu puteri dumnezeieşti 
Spre-abis şi nu pot să mă-mpotrivesc! 
(Din depărtare se aude muzica banchetului. ) 
Când focul mistuie o casă, cerul 
Îşi cheamă norii, trăsnete coboară, 
lar din adâncurile infernale 
Ţâşnesc făclii; chiar zeul bucuriei, 
Cuprins de-o aprigă mânie oarbă, 
Cununa de răşină şi-o aruncă 
Pe casa-nvăluită de văpaie! 
(Pleacă.) 


Actul al Patrulea 


O sală mare, iluminată festiv. În mijlocul ei - în 
partea din fund a scenei - o masă bogat împodobită, 
la care stau opt generali, printre care Octavio, 
Terzky şi Maradas. Ceva mai în fund, la dreapta şi la 
stânga, alte două mese la care stau câte şase 
musafiri. În faţă, bufetul. Toată partea scenei din 
planul întâi rămâne liberă pentru paji şi servitori, 
care sunt într-o permanentă mişcare. Muzicanţi din 
regimentul lui Terzky se află în scenă, mergând prin 
jurul meselor. Înainte de a se îndepărta ei, apare 

Max Piccolomini, pe care îl întâmpină Terzky cu o 
scrisoare, iar Isolani cu un potir. 


Scena | 
Terzky, Isolani, Max Piccolomini. 


Isolani: 

În cinstea celor dragi! Dar unde-ai stat? 
Degrabă treci pe locul dumitale! 
Terzky ne-a dat să bem, în toată voia, 
Alese vinuri de-ale mamei sale. 

Aici e ca-n castelul Heidelberg! 

Scăpaşi ce-a fost mai vesel. Colo, ei, 

La masă,-mpart coroanele ducale, 

Cât şi moşiile lui Eggemberg, 

Ale lui Stemberg, Lichtenstein, Slovata, 
Şi toate marile feude cehe. 

Dar, dacă te grăbeşti, va mai rămâne 
Ceva şi pentru dumneata. la loc! 
Colalto şi gotz (strigând de la masa a doua): 
Conte Piccolomini! 

Terzky: 

Da, îndată 

Va fi al vostru! - Am întocmit aici 

Un jurământ. Citeşte-l şi ne spune 
De-ţi place cum e scris. Toţi l-au citit 

Şi fiecare îl va iscăli. 

Max (citeşte): 

„Ingratis servire nefas”! 

Isolani: 

Se pare-a fi un stih latin. Confrate, 
Cum sună-n limba noastră? 

Terzky: 

„Un om întreg 

Nu poate să slujească un ingrat.” 

Max (citeşte): 

„Considerând că înaltul nostru conducător, alteţa 
sa principele de Friedland, a luat hotărârea să 
părăsească slujba împărătească, din pricina 
nenumăratelor jigniri pe care le-a suferit; dar pentru 
că s-a lăsat înduplecat, la stăruința noastră, a 
tuturor, de a rămâne şi mai departe la comanda 
armatei, de care să nu se despartă fără învoirea 
noastră, ne obligăm, fiecare în parte, în locul unui 
jurământ formal, să stăm şi noi în mod cinstit şi 
credincios alături de el, dând tot ce avem, până şi 
ultima picătură de sânge, aceasta, bineînţeles, 
întrucât ne va îngădui jurământul pe care l-am 
depus împăratului. 

(Isolani repetă ultimele cuvinte.) 

De asemenea, vom numi drept trădător pe acela 
care, în ciuda acestui legământ, va părăsi cauza 
comună, unindu-ne cu toţii pentru a ne răzbuna pe 
averea şi pe viaţa sa. Drept care întărim prin 
semnătura numelui nostru.” 

Terzky: 

Ce zici? Te învoieşti să îl semnezi? 

Isolani: 

Ei, cum să nu! Căci doar e-n joc, aici, 

Onoarea fiecărui ofiţer! Va trebui!... 

Cerneală şi un toc! 

Terzky: 

Stai! Are timp după ospăț! 

Isolani (trăgându-l pe Max): 

Hai, vino! 

(Se aşază amândoi la masă.) 


Scena ll 
TerzKky, Neumann. 


Terzky (îi face semn lui Neumann, care a aşteptat 
lângă bufet, şi impreună vin în fată): 

Ei, Neumann, copia adus-ai? Dă-mi-o! 

Nădăjduiesc că-i bine întocmită 

Pentru-a putea fi lesne-asemuită! 

Neumann: 

Am copiat-o-ntocmai, şir cu şir! 

Am scos, aşa precum mi-aţi poruncit, 

Doar jurământul către împărat. 

Terzky: 

Bun! Pune-o colo! - Arunc-o-n foc pe-aceasta, 

Căci datoria şi-a îndeplinit! 

(Neumann pune copia pe masă şi se înapoiază la 
bufet.) 


Scena Ill 
Illo, venind din a doua încăpere, Terzky. 


Illo: 

Cum stăm cu Piccolomini? 

Terzky: 

Stăm bine, 

Aşa cred! N-a tăgăduit nimic. 

Illo: 

În el şi-n tatăl său nu prea mă-ncred. 
Ai grijă, nu cumva să-i pierzi din ochi! 

Terzky: 
Cum se arată masa dumneavoastră? 
Nădăjduiesc că vă-ngrijiţi de oaspeţi! 
Illo: 
Da, da! Sunt chiar nespus de inimoşi, 
Şi pare-mi-se că-i avem în mână. 
Aşa cum prevesteam, ei s-au aprins 
De parcă n-ar fi-n joc numai onoarea 
Ştirbită ducelui de împărat. 
lar Montecuculi vorbea-ncălzit: 
„Odată strânşi uniţi, va trebui 
Să-i punem împăratului condiţii!” 
De n-ar fi fost aceşti Piccolomini, 
Am fi putut să ne lipsim, mă crede, 
De toată şiretenia aceasta! 
Terzky: 
Dar ce vrea colonelul Buttler? Sst! 


Scena IV 
Vine Buttler. 


Buttler (venind de la masa a doua): 
Nu vă neliniştiţi! Eu foarte bine 
V-am înţeles. Noroc şi spor la lucru! 
lar în ce mă priveşte, mareşale, 
(Misterios. ) 

Puteţi pe mine să vă bizuiţi! 

Illo (vioi): 

Putem? 

Buttler: 

Cu clauză sau fără ea, 

Totuna mi-e! M-aţi înțeles? Vă rog 

Să-i spuneţi ducelui că poate pune 
Credinţa mea la orice încercare! 
Eu împăratului-i sunt ofiţer 
Cât timp îi este ducelui pe plac 
Să mai rămână generalul curții; 
Şi de îndată ce-i va fi pe plac 
să fie propriul său stăpân, eu numai 
Pe duce-l voi sluji. 
Terzky: 
Da, bun e schimbul! 
Acela căruia te-ndatorezi 
Nu e, ca Ferdinand, un cărpănos. 
Buttler (serios): 
Credinţa mea nu-i de vânzare, conte! 
De-aţi fi venit la mine-acum cinci luni, 
Nu v-aş fi sfătuit deloc să-mi cereţi 
Ce vă ofer acum de bunăvoie! 
Eu ducelui am să mă dăruiesc 
Cu-ntregul regiment ce îl comand. 
Nădăjduiesc că pilda ce voi da 
Nu va rămâne fără de urmări! 
Illo: 
Da, da! Căci cine oare-acum nu ştie 
Cum străluceşte colonelul Buttler 
Ca un model în fruntea oastei noastre? 
Buttler: 
Da? Credeţi, mareşale?! Prin urmare, 
Eu n-am de ce să-mi căinez credința 
Ce i-am purtat-o patruzeci de ani, 
Dacă-al meu nume, glorios şi bine 
Păstrai, îmi dă - la şasezeci de ani - 
Prilejul unei răzbunări depline! 
Dar, domnilor, nu vă izbiţi de vorbe! 

Vă e totuna cum mă câştigaţi. 
Aş vrea să nu vă-nchipuiţi cumva, 
Că mi se strâmbă judecata dreaptă 
Prin jocul ce aţi pus la cale, sau 
Că îndoiala, sângele meu iute, 
Ori altă pricină, mai pot abate 
Pe-un om în vârstă,-obişnuit să meargă 
Pe drumul vrednic de onoare. Haidem! 
Nu credeţi că sunt mai puţin pornit 
Acum, când bine ştiu de ce mă lepăd! 
Illo: 
Aş vrea s-o spui pe faţă, colonele! 
Drept ce-am putea noi să vă luăm? 
Buttler: 
Prieten. 
Deci, iată mâna mea! Cu tot ce am, 
Eu sunt al vostru. Dar nu numai oameni 
Îi trebuie lui Friedland, ci şi bani. 
În slujba lui agonisii ceva; 
ÎI pot împrumuta. Şi dacă Friedland 
Îmi supravieţuieşte,-i las avutul; 
Pe el îl vreau moştenitorul meu! 
Mă aflu singur pe această lume. 
Nu am putut cunoaşte simţământul 
Ce leagă pe-un bărbat de o femeie 
Şi de comoara unor copilaşi. 
Când viaţa mea se va sfârşi, atunci 
Şi numele lui Buttler se va stinge. 
Illo: 
Nu e nevoie să ne daţi şi bani! 
O inimă cum e a dumneavoastră 
Înseamnă pentru noi comori de aur. 
Buttler: 

Eu din Irlanda am venit la Praga 
Cu un stăpân ce l-am înmormântat, 
Şi nu eram decât un biet soldat. 
De la a grajdului umilă slujbă, 
M-am ridicat, prin iscusinţă-n lupte, 
La demnitatea şi la rangu-acesta. 
Norocul meu ciudat m-a tot purtat 
Ca pe o jucărie-n mâna lui, 
Şi drumul ducelui mi-o foarte drag, 
Căci seamănă întocmai cu al meu; 
El ca şi mine-i tot fiul Fortunei. 
Illo: 
Da! Sufletele tari se înrudesc. 
Buttler: 
E vremea clipei mari, prielnică 
Pentru un om viteaz şi hotărât. 
Stăpânii-şi schimbă-oraşul şi castelul, 
Precum din mână-n mână umblă banul 
Nepoţi din neamuri vechi colindă ţări, 
Noi nume şi blazoane se ivesc; 
Un nechemat popor din nord cutează 
Să se-mpământenească-aici, pe veci, 
lar prinţul Weimar se-narmează straşnic 
Să-ntemeieze un ducat puternic 
Pe râul Mein. Lui Halberstadt şi Mansfeld. 
O viaţă lungă numai le lipseşte 
Să smulgă vitejeşte cu-a lor spadă 
Pământuri noi. Dar care din aceştia 
Se poate măsura cu friedlandezul? 
Nimic nu poate fi atât de-nalt 
Ca cel puternic să nu-l poată-atinge, 
Urcând pe scara vieţii tot mai sus! 
Terzky: 

Vorbeşti ca un adevărat bărbat! 
Buttler: 
Domnia voastră să v-asiguraţi 
De spanioli, precum şi de valoni! 
Pe scoţianul Lesly - eu vă rog - 
Să îl lăsaţi numai pe seama mea! 
Dar să ne-ntoarcem printre oaspeţi. Haidem! 
Terzky: 
Da, da! Dar unde este pivnicerul? 
Aş vrea să se consume tot ce ai! 
Să ni se dea cele mai bune vinuri! 
Azi-toate se vor hotărî! Stăm bine! 
(Fiecare merge la masa lui.) 


Scena V 


Pivnicerul şi Neumann vin în fată. Servitorii apar 
din când în când. 


Pivnicerul: 

Poftim de vezi! Vor vinu-acela nobil! 
De-ar învia bătrâna mea stăpână 

Şi ar vedea sălbăticia asta, 
Sărmana s-ar întoarce în mormânt. 
O casă nobilă ce dă-napoi! 

Da, da! Aşa e, domnule-ofiţer! 

Au toate o măsură, un sfârşit... 

În cumetria-naltă cu-acest duce 
Văd prea puţină binecuvântare. 
Neumann: 

Ferească Dumnezeu, ce tot vorbeşti! 
Abia acum începe mai frumos. 
Pivnicerul: 

Crezi? Câte nu s-ar spune despre asta! 
Primul servitor: 
Vin de Bourgogne, e pentru masa patra! 
Pivnicerul: 
Aceasta este-a şaptezecea sticlă! 
Primul servitor: 
De, dacă domnul Tiefembach e-acolo! 
(Pleacă.) 
Pivnicerul (către Neumann, continuând): 
Se-ncumetă să meargă prea departe, 
Imită-n lux pe principi şi pe regi, 
Şi orice-ar cuteza măritul duce, 
Stăpânul, domnul conte, îl urmează; 
El nu vrea să rămână mai prejos. 
(Către servitori.) 
Ce tot ciuliţi urechile? Ce staţi? 
Căraţi-vă! Grijiţi-vă de mese! 
Stă gol paharul contelui de Palfi! 
Al doilea servitor (venind): 
Îmi cer pocalul mare, pivnicere, 
Acela preţios, făcut din aur, 
Şi cu emblema mare a Boemiei! 
Stăpânu-a spus că dumneata îl ştii. 
Pivnicerul: 
Cel care-a fost lucrat de maistrul Wilhelm, 
O capodoperă încântătoare, 
Din prada dobândită-atunci la Praga, 
Când Friedrich fu încoronat ca rege? 
Al doilea servitor: 
Da, da! Vor toţi să bea pe rând din el. 
Pivnicerul (clătinând din cap, scoate pocalul şi-l 

clăteşte): 
lar au ceva de raportat la curte. 

Neumann: 
Să-l văd şi eu!... Da, minunat potir! 
Din aur greu, lucrat cu măiestrie. 
Pe el văd multe lucruri înțelepte 
Cu gingăşie plăsmuite. lată! 
Aicea văd o mândră amazoană 
Sărind cu calul peste-această cârjă 
Şi peste mitrele arhiereşti. 
Pe o prăjină ţine-o pălărie 
Şi-un falnic steag pe care văd o cupă. 
Dar poţi să-mi spui ce-nseamnă toate astea? 
Pivnicerul: 
Femeia de pe cal înfăţişează 
Deplina libertate,-n ce priveşte 
Alegerea unei coroane cehe, 
Simbolizată printr-o pălărie 
Şi printr-un cal sălbatic ce-l conduce. 
Podoaba omului e pălăria, 
Căci cel ce n-are voie să rămână 
Cu capu-acoperit de pălărie 
În faţa unui împărat sau rege, 
Nu este socotit drept un om liber. 
Neumann: 
Şi ce-nsemnează-aici, pe steag, potirul? 
Pivnicerul: 
Întruchipează-ntreaga libertate 
Ce i se dă bisericii slovace, 
Aşa cum o aveau cândva strămoşii, 
Ce-au dobândit frumosul privilegiu 
Purtând războiu-acela cu husiţii, 
Când papa nu voia cu nici un preţ 
Să-ngăduie potirul unui laic. 

Un utraquist!* n-ar fi avut ceva 
Mai de însemnătate ca potirul. 
Era comoara lui cea mai de preţ, 
Şi l-a costat pe ceh mult sânge scump 
Vărsat în numeroase lupte grele. 
Neumann: 
Şi sulul ce pluteşte pe deasupra? 
Pivnicerul: 
Semnifică scrisoarea-mpărătească 
Ce-au dobândit boemii de la Rudolf; 
Un pergament ales, nepreţuit, 
Căci el asigură credinţei noi 
Bătaia-n voie-a clopotelor sfinte, 
Cântarea liberă bisericească, 
Aşa cum celei vechi se-ngăduia. 
Dar iată că acestea s-au sfârşit, 
De când pe noi ne stăpâneşte Grătzer. 
In urma luptei crunte de la Praga, 
În care palatinul conte Friedrich 
Pierdu coroana şi domnia ţării, 
Mulţi fraţi de-ai noştri au plecat din ţară. 
Scrisoarea-mpărătească-a fost tăiată 
Cu foarfecele chiar de împărat. 
Neumann: 
Văd că le ştii pe toate, pivnicere, 
Cunoşti întreaga cronică a ţării! 
Pivnicerul: 
N-au fost degeaba taboriţi'” strămoşii 
Care-au slujit sub Procop şi sub Zisca - 
Să-i ierte Cel-de-Sus, căci au luptat 
Doar pentru-o sfântă pricină-a dreptăţii! 


18 Utraquism - curent moderat al husitismului. 
19 Ramură a husiţilor. 

Dar... duceţi-l! 
Neumann: 
Mai lasă-mă, te rog, 
să văd şi zugrăvelile acestea! 
Aici, consilierii-mpărăteşti, 
Slovata, Martinitz, sunt aruncaţi 
Din marele castel din Praga. 'Ntocmai!... 
Şi, iată,-aici stă contele de Thurn, 
Acela care-a dat porunca. 
(Servitorul pleacă cu potirul.) 
Pivnicerul: 
Nu! 
De ziua ceea nu vorbiţi!... A fost 
În mai, în douăzeci şi trei, în anul 
O mie şase sute unsprezece; 
Îmi amintesc, de parcă azi ar fi! 
Cu ziua-aceea a-nceput o jale 
Şi o durere mare-n ţara noastră. 
Trecut-au şaisprezece ani de-atunci, 
Şi pacea pe pământ nu s-a-ncheiat. 
La masa a doua (exclamații): 
Trăiască principele nostru Weimar! 
La masa a treia şi a patra (exclamații): 
Să ne trăiască ducele de Bemhard! 
(Muzica însoţeşte urările.) 
Primul servitor: 
Ascultă!... Strigăte... 
Al doilea servitor (vine în fugă): 
Aţi auzit? 
Închină pentru principele Weimar! 
Al treilea servitor: 
Duşmanu-Austriei! 
Primul servitor: 

Şi luteranul! 
Al doilea servitor: 
Când deodat a ridicat paharul 
În sănătatea majestăţii sale, 
Tăcere mormântală a urmat. 
Pivnicerul: 
La băutură multe se petrec, 
Şi dacă eşti o slugă-adevărată 
Nu ţi se cade să auzi nimic. 
Al treilea servitor (mai la o parte, către al patrulea 
servitor): 
Ascute-ţi bine urechiuşa, Johann, 
Să-i povestim părintelui Quiroga 
De toate, cât mai multe;-n schimb ne-o da 
Un număr însemnat de indulgenţe. 
Al patrulea servitor: 
Eu de aceea mă-nvârtesc mereu 
În jurul mesei unde este Illo 
Şi-mi fac de lucru-acolo, cât mai mult; 
Ei, bine, află că vorbeşte straşnic! 
(Amândoi merg la mese.) 
Pivnicerul (către Neumann): 
Dar cine este domnul, negriciosul, 
Ce poartă crucea-ceea şi vorbeşte 
Cu contele de Pally-atât de tainic? 
Neumann: 
E unul dintre oamenii aceia 
În care dânşii se încred prea mult: 
Un spaniol, Maradas se numeşte. 
Pivnicerul: 
Vă spun: cu spaniolii nu-i a bună. 
Romanicii nu-s vrednici de nimic. 
Neumann: 

O, vai de mine, pivnicerule, 

Ar trebui să nu vorbeşti aşa! 

Sunt printre ei şi generali de frunte 

La care Friedland ţine foarte mult. 

(Terzky vine şi ia scrisoarea. La mese se produce 
mişcare.) 

Pivnicerul (către servitori): 

Vedeţi că generalul de divizie 

S-a ridicat. Luaţi seama! Vor să plece. 

Daţi scaunele la o parte! Mergeţi! 

(Servitorii se duc în grabă către partea din fund a 
scenei. Câţiva oaspeți vin în faţă.) 


Scena VI 


Octavio Piccolomini vine vorbind cu Maradas şi 
amândoi se opresc în față, într-o parte a scenei. Pe 
cealaltă parte trece Max Piccolomini, singur, 
îngândurat şi fără a-l interesa actiunile celorlalti. În 
mijloc, ceva mai inapoi, se adună Buttler, Isolani, 
Götz, Tiefembach, Colalto și, putin mai târziu, 
contele Terzky. 


Isolani (pe când toţi ceilalți înaintează): 
Colalto, noapte bună! Noapte bună! 
Mai potrivit zis: bună dimineaţa! 

Gotz (către Tiefembach): 

Confrate, să-ţi fie de bine! Ce zici? 
Tiefenbach: 

A fost o masă-ntr-adevăr regească! 
Gotz: 

Într-adevăr, contesa se pricepe! 

De la bătrâna soacră le-a-nvăţat 

S-o odihnească Domnul în mormânt, 
Că tare gospodină mai era! 
Isolani (vrea să plece): 
Daţi lumânări, daţi nişte lumânări! 
Terzky (vine cu scrisoarea la Isolani): 
Confrate, stai te rog numai o clipă, 
Căci trebuie semnat aici ceva! 
Isolani: 
O semnătură? Sigur, câte vrei! 
Numai să mă scuteşti de-a o citi! 
Terzky: 
Nu, n-am să vă mai obosesc! Îmi daţi 
Doar o iscălitură. Este vorba 
De jurământul pe care-l cunoaşteţi! 
Isolani (întinzând scrisoarea lui Octavio): 
Precum se nimereşte, la-ntâmplare! 
Acum nu se mai ia, ştiţi, după rang! 
(Octavio işi aruncă privirile asupra scrisorii cu o 
indiferentă aparență. Terzky îl observă, urmărindu-l 
de la distanţă.) 
Götz (către Terzky): 
Domnule conte,-ngăduiţi să-mi iau 
Rămas bun! 
Terzky: 
Dar de ce aşa grăbit? 
Incă ceva,-nainte de culcare! 
(Către un servitor.) 
Ascultă! 
GÖtZ: 
Multumesc, dar nu mai pot! 
Terzky: 
Un joc de cărți! 
Gotz: 

Vă rog să mă-nţelegeţi! 

Tiefenbach (se aşază): 

lertaţi-mă! Nu mai pot sta-n picioare! 

Terzky: 

Da, da! Vă rog, domnule general! 

Întocmai ca la dumneavoastră-acasă! 

Tiefenbach: 

Mi-e capul limpede, stomacul zdravăn, 

Numai picioarele nu mă ascultă! 

Isolani (arătând către pântecele lui): 

De fapt, ştiţi, fie vorba între noi, 

Povara ce v-apasă e cam mare. 

(Octavio a semnat şi dă apoi scrisoarea lui Terzky, 
care o înmânează lui Isolani. Acesta merge la masă 
să semneze.) 

Tiefenbach: 

Din Pomerania, ştiţi, mi se trage; 

Luptam acolo-n frig şi pe zăpadă, 

Întreaga viaţă o să am de tras. 

Gotz: 

E-adevărat, aşa e suedezul, 

De anotimp nu-i pasă niciodată. 

(Terzky predă scrisoarea lui Maradas, care merge 
la masă să semneze.) 

Octavio (se apropie de Buttler): 

Cum văd, domnule colonel, nu-ţi plac 

Nici dumitale,-asemeni bacanale! 

Şi cred că în vârtejul unei lupte, 

Cu mult mai bine te-ai putea simţi, 

Decât la un asemenea ospăț. 

Buttler: 

Mărturisesc că nu e felul meu! 

Octavio (apropiindu-se confidential): 

Şi nici al meu, te pot încredința! 

Mă bucur mult, stimate colonel, 

Că-n felul de-a gândi ne potrivim! 

Îmi place, la un păhărel de Tokay, 

să fim cel mult cinci-şase buni prieteni, 

Şi toţi, cu inimile larg deschise, 

În jurul unei mese să purtăm 

Vorbire plină de înţelepciune. 

Buttler: 

Când mi se dă prilejul, nu zic ba. 

(Hârtia ajunge la Buttler, care merge la masă 
pentru a o semna. Partea scenei din față se golește, 
astfel că cei doi Piccolomini rămân singuri, fiecare 
pe câte o parte a scenei.) 

Octavio (după ce un timp şi-a privit mai întâi fiul 
de la distanță, se apropie puțin de el): 

Cred c-ai întârziat cam mult, amice! 

Max (se întoarce repede, încurcat): 

Eu?... Da... De treburi grabnice ţinut! 

Octavio: 

Precum te văd, eşti încă dus pe gânduri. 

Max: 

Ştii bine doar că marea-nvălmăşeală 

Tăcut întotdeauna m-a făcut. 

Octavio (venind mai aproape de el): 

Eu aş putea să ştiu ce te-a oprit 

Atât de mult? 

(Pauză. Cu şiretenie.) 

ŞI, totuşi, Terzky ştie. 

Max: 

Ce ştie? 

Octavio (semnificativ): 

Dintre toţi, de lipea ta 

Doar el s-a arătat nepăsător. 

Isolani (care i-a observat da la distanţă): 

Aşa, bătrâne tată, ia-l din scurt 

Şi strânge-l bine! E ceva la mijloc! 

Terzky (vine cu scrisoarea): 

Toţi au semnat? Nu mai e nimeni? 

Octavio: 

Toţi! 

Terzky (strigă): 

Cine mai trebuie să iscălească? 

Buttler (către Terzky): 

Să-i numărăm, căci trebuie să fie 

Întocmai treizeci de iscălituri! 

Terzky: 

Dar văd aici o cruce. 

Tiefenbach: 

Eu sunt crucea! 

Isolani (către Terzky): 

Nu poate scrie, însă crucea lui 

Primită e ca o iscălitură, 

La fel, şi de creştin, şi de iudeu. 

Octavio (grăbit, către Max): 

Să mergem împreună, colonele! 

E cam târziu! 

Terzky: 

Aici semnează numai 

Un Piccolomini. 

Isolani (arătând spre Max): 

Băgaţi de seamă, 

Lipseşte doar acest „oaspe de piatră” 

Ce n-a fost bun, tot timpul, de nimic! 

(Max primeşte din mâna lui Terzky scrisoarea, pe 
care o priveşte cu gândurile absente.) 

Scena VII 


Cei dinainte. Din camera din fund vine lllo, foarte 
aprins, ţinând potirul de aur în mână; îl urmează 
Götz şi Buttler, care vor să-l calmeze. 


Illo: 

Ce vreţi? la mai lăsaţi-mă în pace! 

Götz şi Buttler: 

Dar întelege, Illo, nu mai bea! 

Illo (merge la Octavio, îl îmbrătişează şi bea): 
Octavio, în sănătatea ta! 

Şi toată supărarea să se-nece 

În duşca asta de-nfrățire! Ştiu 

Ca niciodată tu nu m-ai iubit. 

Nici eu pe tine, să mă bată Sfântul! 

Dar să uităm trecutul! Pentru tine, 

Eu am o stimă nemaipomenită 

(Îl sărută de mai multe ori.) 

Şi sunt prietenul tău cel mai bun. 

Luaţi seama! Cine va-ndrăzni să-i spună 
Pisică falsă,-o va păţi cu mine! 

Terzky (aparte): 

Nu eşti în toate minţile, ce faci? 

Dar nu uita unde te afli, Illo! 

Illo (cu o cordialitate naivă): 

Ei, şi? Sunt doar prieteni buni, de-ai noştri! 
(Radios, se uită imprejur.) 

Mă bucur că nu este printre noi 

Vreunul ce-ar putea fi potlogar! 

Terzky (grăbit, către Buttler): 

Te rog, ia-l, Buttler, dumneata de-aici! 

(Buttler îl duce pe lllo la bufet.) 

Isolani (către Max, care până acum privise absent 
la hârtie): 

Cât ai de gând să ne mai ţii, confrate? 

Ai cercetat-o? Da? 

Max (trezit ca dintr-un vis): 

Şi ce să fac? 

Terzky şi Isolani (deodată): 

S-o iscăleşti. 

(Se observă cum Octavio îşi îndreaptă privirea 
spre el, cu o încordată temere.) 

Max (dând scrisoarea inapoi): 

Lăsaţi-o până mâine! 

E vorba de un lucru pentru care 

Azi nu am chef! Să mi-o trimiteţi mâine! 

Terzky: 

Gândeşte-te! 

Isolani: 

Ei, hai, semnează! Cum? 

El, cel mai tânăr, n-o fi vrând acum 

Să fie mai deştept decât noi toţi? 

Priveşte-aicea, toţi am iscălit; 

Şi tatăl tău şi-a dat iscălitura! 

Terzky (către Octavio): 

Fii autoritar, fă-l să-nţeleagă! 

Octavio: 

El e major! 

Illo (a aşezat potirul pe bufet): 

Dar despre ce e vorba? 

Terzky: 

Nu vrea să iscălească jurământul! 

Max: 

Le-am spus să mai aştepte până mâine! 

Illo: 
Nu te-aşteptăm! Noi toţi am iscălit, 
Deci trebuie să iscăleşti şi tu! 
Hai, iscăleşte!... 
Max: 
Noapte bună, Illo! 
Illo: 
A, nu! Nu-mi vei scăpa tu mie-aşa, 
Căci ducele acum va trebui 
Prietenii să şi-i cunoască bine! 
(Toţi se adună în jurul lor.) 
Max: 
El ştie bine,-aşa cum toţi o ştiu, 
Ce fel de simţăminte îi nutresc; 
Deci, nu-i nevoie de fanfaronadă! 
Illo: 
Aceasta-i mulţămirea ta? Lui Friedland 
Aşa îi trebuie, căci totdeauna, 
Latinilor le-a dat întâietate! 
Terzky în mare încurcătură, către comandanții 
care se mişcă plini de tumult): 
Vă rog nu ascultați, în gura lui 
Doar ameţeala vinului vorbeşte! 
Isolani (râzând): 
Nimic nu poate vinul născoci; 
Întotdeauna el destăinuieşte! 
Illo: 
Cel care nu-i cu mine, stă împotriva-mi! 
O, biete cugete plăpânde! Dacă 
Nu le strecori uşor printr-o portiţă, 
Sau printr-o clauză chiar... 
Terzky (îl întrerupe repede): 
A turbat! 

Vă rog, prieteni, nu-l băgaţi în seamă! 

Illo (strigă şi mai tare): 

Da, printr-o clauză, nu au scăpare! 

Ce clauză?... Dracu s-o ia!... O clauză! 

Max (devine atent şi se uită incă odată la 
scrisoare): 

E vorba de-o primejdie aici? 

Ciudat îmi pare! Să mă uit mai bine! 

Terzky (deoparte, către lllo): 

Dar ce faci, Illo? Tu ne nimiceşti! 

Tiefenbach (către Colalto): 

Eu am simţit:-nainte de ospăț, 

Cu totul altfel s-a citit scrisoarea! 

Gotz: 

Şi mie mi se pare tot aşa! 

Isolani: 

Ce-mi pasă! Unde stau atâtea nume, 

De ce n-ar sta şi-al meu! 

Tiefenbach: 

'Naintea mesei 

O clauză sta scrisă cu privire 

La jurământul faţă de-mpărat. 

Buttler (către unul dintre comandanţi): 

Dar, domnilor, ruşine să vă fie! 

Luaţi seama,-mprejurarea-i grea! Acuma 

Se pune întrebarea: îl vom ţine 

Pe duce, sau îl vom lăsa să plece? 

să nu ne repezim, să nu fim aspri! 

Isolani (către unul dintre generali): 

Ce, ducele s-a îngrădit cu clauze, 

Când regimentul ţi l-a-ncredinţat? 

(Către Götz.) 

Sau când livrările,-ntr-un an, aduc 

Domniei tale zece mii de franci? 

Illo: 

Mişei, cei ce ne-ar crede ticăloşi! 

Tiefenbach: 

O, vai de mine,-a fost numai o vorbă! 

Max (a citit hârtia şi-o restituie): 

Pe mâine, aşadar! 

Illo (se bâlbâie de furie, nu se mai poate stăpâni. 
Cu o mână îi întinde scrisoarea, şi cu cealaltă 
îndreaptă spada contra lui): 

Nu! Scrie! luda! 

Isolani: 

Ce faci? Ruşine, Illo! 

Octavio, Terzky, Buttler (deodată): 

În lături spada! 

Max (îi prinde repede brațul şi-l dezarmează; către 
Terzky): 

Duce-ţi-l şi-aşezaţi-l într-un pat! 

(Pleacă. Illo ţipă şi aruncă vorbe injurioase, dar 
este ținut de câțiva generali. In timp ce pleacă toată 
lumea, cade cortina.) 


Actul al Cincilea 
O încăpere în locuinţa lui Piccolomini. E noapte. 
Scena I 


Octavio Piccolomini, cameristul, care luminează 
încăperea, şi, imediat, Max Piccolomini. 


Octavio: 
Indată ce soseşte fiul meu 


~ 221 — 


Wallenstein Vol.1 

Să îl trimiţi la mine!... Cât e ceasul? 

Cameristul: 

Puțin mai este şi se face ziuă! 

Octavio: 

Aşază lumânările aici! 

Culcaţi-vă! Noi nu vom mai dormi! 

(Cameristul pleacă. Octavio se plimbă îngândurat 
prin cameră. Max Piccolomini intră, dar Octavio nu-l 
observă imediat. Max îl priveşte câteva clipe.) 

Max: 

Octavio, eşti supărat pe mine? 

Eu, ştie Dumnezeu, nu-s vinovat 

De toată cearta-aceea-ngrozitoare! 

Văzusem bine semnătura ta 

Şi-ar fi putut să-mi pară-ntemeiată 

A ta-ncuviinţare; însă eu, 

Tu ştii, în astfel de împrejurări, 

Nu după capul altora mă iau, 

Ci numai după capul meu! 

Octavio (se duce la el şi-l imbrățişează): 

Aşa! 

De el s-asculţi mereu şi-n viitor! 

De, dragul meu copil! De astă dată 

El te-a călăuzit cu mult mai bine 

Decât a tatălui tău pildă. Da! 

Max: 

Ce vrei să spui? Mai limpede! 

Octavio: 

Îndată! 

În urma celor petrecute-azi-noapte, 

Să nu mai fie între noi vreo taină! 

(După ce se aşază amândoi.) 

Max, ce părere ai de jurământul 

Pe care ni l-au dat să-l iscălim? 
Max: 
Socot că nu-i ceva vătămător! 
Deşi nu-mi plac asemenea tertipuri! 
Octavio: 
Deci nu împins de vreun alt temei 
Le-ai refuzat a ta iscălitură 
La care ei voiau să te silească! 
Max: 
Era un lucru grav - am fost distrat - 
Şi-apoi povestea nu mi s-a părut 
Prea grabnică. 
Octavio: 
Max, spune-mi-o deschis! 
Tu nici o bănuială n-ai avut? 
Max: 
Ce fel de bănuială? Nu, deloc! 
Octavio: 
Să-i mulţumeşti îngerului tău bun, 
Piccolomini, care te-a ferit 
De o prăpastie, fără să ştii! 
Max: 
Nu te-nţeleg! 
Octavio: 
Ascultă! Îţi cereau 
Să-ţi legi cuvântul pentru-o mârşăvie; 
Cu-o trăsătură de condei să-ţi lepezi 
Îndatoririle şi jurământul. 
Max (se ridică): 
Octavio! 
Octavio: 
Aşează-te, amice! 
Mai ai să afli multe de la mine! 

Trăit-ai ani de-a rându-ntr-o orbire 

De ne-nţeles. Se pune-acum la cale, 

Sub ochii tăi, o neagră uneltire. 

Puterea iadului va-ntuneca 

Senina zi a simţurilor tale. 

Îţi voi vorbi, n-am voie să mai tac, 

Căci ochii trebuie să ţi-i dezleg! 

Max: 

Nainte de-a vorbi, gândeşte bine, 

Căci dacă-i vorba de închipuiri 

- Şi cred că n-ar putea fi altceva - 

Scuteşte-mă! Deloc nu-s pregătit 

Să le ascult în linişte acum. 

Octavio: 

Pe cât de tare e temeiul tău 

De-a te feri întruna de lumină, 

Pe-atât de tare e al meu, şi grabnic, 

De a ţi-o scoate-ndată la iveală. 

Aş fi putut, Max, să te las în pace, 

Pe seama sufletului tău curat 

Şi-n grija judecății tale proprii, 

Dar văd cum o primejdioasă cursă 

Chiar inimii se pregăteşte. Taina 

(Îl fixează ager cu privirile.) 

Ce tu mi-ascunzi, o smulge pe a mea. 

(Max încearcă să răspundă, dar se poticneşte şi 
pleacă ochii ruşinat. Octavio reia după o pauză.) 

Aşadar află că te trag pe sfoară. 

Ei urmăresc să-şi bată joc de tine 

Şi, dacă vrei să ştii, de noi, de toţi. 

Pe de o parte, ducele zvoneşte 

Cum că ar vrea să-şi părăsească oastea, 

lar pe de altă parte, chiar acum, 

Îşi face pregătirile pe-ascuns... 
Să-i fure împăratului armata, 
Pe care să o treacă la duşman. 
Max: 
Cunosc eu basmu-acesta! Nu credeam 
să-l mai aud chiar şi din gura ta! 
Octavio: 
Şi totuşi gura care ţi-a vorbit 
Te-asigură că nu-i un simplu basm. 
Max: 
Pe duce voi îl socotiți nebun! 
Putea-va el gândi să-ademenească 
Treizeci de mii de oameni, bravi soldaţi, 
Cinstiţi şi încercaţi în bătălie 
- Cu peste-o mie nobili printre ei - 
Să-i facă să îşi uite datoria, 
Să-şi calce jurământul şi onoarea, 
Pentru un scop atât de ticălos? 
Octavio: 
A, nu! Chiar o asemeni mârşăvie 
N-ar săvârşi. Ce vrea el de la noi 
Se-ascunde sub un nume ce se pare 
Cu mult nevinovat. Nu vrea decât 
Să dăruiască ţării sale pacea. 
Deoarece-mpăratului nu-i place 
O pace încheiată-n felul-acesta, 
El, totuşi... urmăreşte să-l silească. 
Vrea să împace părţile-nvrăjbite, 
lar pentru toată osteneala sa, 
Ca o răsplată, ţine să-şi păstreze 
Boemia pe care-o stăpâneşte. 
Max: 
Dar ne-a greşit el cu ceva, Octavio, 

Ca tocmai noi nevrednic să îl credem? 
Octavio: 
Nu este vorba de ce credem noi! 
Aici dovezile cele mai limpezi 
Şi faptele vorbesc. Tu ştii, copile, 
Ce rău stăm noi cu cei de la Viena; 
Nici nu-ţi închipui câte născociri 
Şi câte uneltiri au pus la cale, 
Pentru-a sădi în tabără răscoala. 
Sunt rupte toate-acele legături 
Ce-atât de strâns ţineau pe ofiţer 
De împăratul său, şi pe soldat 
Cu-ncredere de viaţa lui civilă. 
Cu statul faţă-n faţă se găsesc 
Şi fără disciplină, fără lege, 
În loc să-l apere ca mai-nainte, 
Îndreaptă spada împotriva lui. 
Şi astăzi până-acolo am ajuns 
Că tremură şi împăratul nostru 
De frica propriilor lui armate... 
De-al trădătorilor pumnal se teme 
Chiar în palatul său de la Viena; 
Şi e pe cale de a hotărî 
Refugiul micilor nepoți ai săi; 
Dar nu de svezi şi luterani se teme, 
Nu, ci de propriile sale trupe. 
Max: 
Destul, destul! Mă faci să mă cutremur! 
Eu ştiu că lumea tremură de-o spaimă 
Deşartă; însă amăgirea-aduce 
Adevăratele nenorociri. 
Octavio: 
Nu este-o amăgire. Se va-ncinge 

Război civil - cu totul nefiresc - 
La grabnice măsuri de nu vom trece. 
Bravi comandanţi sunt cumpăraţi de mult 
Supuşii lor îşi clatină credinţa, 
Se mişcă regimente, garnizoane, 
Străinilor cetăţi se-ncredinţează; 
Lui Schafgotsch, care dă de bănuit, 
l-au dat comanda trupelor Sileziei, 
Lui Terzky i s-au dat cinci regimente 
De cavalerie şi pedestraşi. 
Dar trupa cea mai bine echipată, 
Lui Illo, Kinsky, Buttler, Isolani. 
Max: 
Şi nouă tot la fel, la amândoi! 
Octavio: 
Încredinţaţi că noi suntem ai lor 
Şi că ne-atrag prin mari făgăduieli. 
Ei mi-au şi dat ducatele Sagan 
Şi Glatz. Văd bine undiţa cu care 
Ei trag nădejde să te poată prinde. 
Max: 
Nu, nu-i adevărat! 
Octavio: 
Deschide-ţi ochii! 
De ce gândeşti că ne-a chemat la Pilsen? 
Să ţină sfat cu noi? Când oare Friedland 
De sfatul nostru-a mai avut nevoie? 
Suntem chemaţi pentru-a ne vinde lui, 
Şi de nu vrem, ostateci îi rămânem. 
De-aceea Gallas n-a venit aici 
Şi nici pe tatăl tău nu l-ai vedea 
Acuma, dacă n-ar fi fost silit 
De o îndatorire mai înaltă. 

Max: 
Nu face ducele o taină-acum, 
Când noi am fost chemaţi de dragul lui! 
De braţul nostru are-acum nevoie 
Pentru-a-şi păstra puterea - recunoaşte! 
El pentru noi atâtea a făcut, 
La rândul nostru-avem, deci, datoria 
să facem pentru el şi noi ceva! 
Octavio: 
Dar ştii tu ce va trebui să facem? 
Ţi-a spus-o Illo, când s-a dat de gol, 
În ameteala lui. Adu-ţi aminte 
De cele ce-ai văzut şi-ai auzit! 
Nu dovedeşte scrisul plăsmuit, 
Cu lipsa clauzei hotărâtoare, 
Că vor de-un lucru josnic să ne lege? 
Max: 
Povestea cu hârtia de-astă-noapte 
Nu-nseamnă pentru mine altceva, 
Decât o glumă proastă de-a lui Illo. 
Acestor neamuri de hapsâni le place 
Să-mpingă lucrurile prea departe. 
Ei văd că ducele s-a rupt de curte 
Şi cred că pot să-i facă un hatâr, 
Dar adâncesc prăpastia mai mult, 
Chiar fără vreo nădejde de scăpare. 
lar Friedland, crede-mă, din toate astea, 
Nimic nu ştie! 
Octavio: 
Îmi pare rău că trebui” 
să sfarm credinţa ta-ntr-un om, credinţă 
Ce ţi se pare-atât de-ntemeiată, 
Dar nu te pot cruța. Va trebui, 

Prin grabnice măsuri, să treci la fapte. 
Vreau, prin urmare, să-ţi împărtăşesc 
Că tot ce ţi-am destăinuit acum 
- Părânduc-ţi lucruri neadevărate - 
Din gura ducelui le-am auzit... 
Da! Chiar din gura lui. 
Max (cu o puternică emoție): 
Cu neputinţă! 
Octavio: 
De altfel, eu aflasem pe-altă cale 
Ceea ce ducele-mi încredinţase, 
Şi-anume, că e hotărât să treacă 
De partea suedezilor cu oastea 
Şi-n fruntea celor două mari armate 
Să meargă să-l silească pe-mpărat. 
Max: 
El este aprig. Simţitor jignit 
De curte, într-o clipă de mânie, 
Da, înţeleg să-şi fi ieşit din fire! 
Octavio: 
A, nu! El totul mi-a încredinţat 
Cu sânge rece. - A mea uimire luând 
Drept teamă,-n taină, el mi-a arătat 
Scrisori de la saxoni şi suedezi, 
Îndreptăţindu-l să nădăjduiască 
În anumite ajutoare. 
Max: 
Nu! 
Nu pot să cred! Nu, nu se poate, nu! 
Tu nu-nţelegi că asta nu se poate? 
De ţi-ai fi arătat în faţa lui 
A ta-ngrozire cu adevărat, 
S-ar fi lăsat el dăscălit de tine?... 

Tu n-ai mai sta cu viaţă-n faţa mea! 
Octavio: 
De fapt mi-am arătat nedumerirea; 
Cu stăruinţă, cu temeinicie, 
L-am sfătuit să-şi lepede gândirea. 
Dar groaza şi simţirile adânci 
Din inimă, i le-am ascuns cu totul. 
Max: 
Putuşi să fii atât de prefăcut? 
Când adineaori tu l-ai ponegrit, 
N-am dat crezare celor ce spuneai; 
Acum, când singur chiar te ponegreşti, 
Cu-atâta mai puţin am să te cred. 
Octavio: 
În taina lui n-am vrut să mă amestec! 
Max: 
Încrederea-i nu merita-ascunzişuri. 
Octavio: 
De adevăr l-am socotit nevrednic. 
Max: 
lar tu şi mai nevrednic să-l înşeli. 
Octavio: 
În viaţă, fiul meu, nu-ntotdeauna 
Îţi este cu putinţă să rămâi 
Cu sufletul curat, ca un copil, 
Aşa cum glasul inimii te-ndeamnă! 
Mereu îndreptăţit a te-apăra 
În contra vicleniei ticăloase, 
Nici sufletul cinstit nu-ţi mai rămâne 
Adevărat. Blestemul faptei rele 
Acesta-i chiar: mereu tot zămislind, 
Ea veşnic trebuie să nască răul. 
Eu nu filozofez - ci datoria-mi fac! 

Ţinuta mea-mpăratu-o poruncește. 
Ar fi cu mult mai bine, cred şi eu, 
S-asculţi de inimă întotdeauna, 
Dar, astfel, eşti silit de multe ori 
Să-ţi lepezi scopul bun. Aici se cere, 
Orice ne-ar spune inima, copile, 
Să îl slujim cinstit pe împărat. 
Max: 
Eşti azi de ne-nţeles. Nu te pricep! 
Îmi spui că inima el şi-a deschis 
Cinstit, pentru-un scop rău, iar tu socoţi 
Că pentru un scop bun l-ai înşelat! 
De-ajuns! Te rog - nu-mi poţi răpi amicul! 
Mai bine lasă-mă, să nu-mi pierd tatăl! 
Octavio (îşi stăpâneşte susceptibilitatea): 
Şi încă nu ştii totul, fiul meu! 
Îţi voi destăinui şi altceva. 
(După o pauză.) 
Ei bine, ducele s-a înarmat; 
Se bizuie pe steaua lui. Gândeşte 
Să dea năvală pe neaşteptate 
Şi negregşit în mână să-i cădem. 
Amarnic însă se va înşela. 
Şi noi am luat măsuri. Va nimeri 
Cel mai nenorocit destin al său! 
Max: 
Nu, tată, nu! Te rog, nu te pripi! 
Pe sfinţii toţi din ceruri te conjur! 
Octavio: 
Călcând cu pasul lin, s-a furişat 
Pe drumul său atât de ticălos, 
Dar tot aşa de lin, şi-n chip şiret, 
L-a urmărit grozava răzbunare 

Ce-i stă de mult în spate nevăzută, 
Şi înc-un pas de va mai îndrăzni, 
Se va-ngrozi izbindu-se de ea. 
L-ai întâlnit pe Questenberg la mine. 
Tu n-ai putut cunoaşte deocamdată 
Decât însărcinarea lui deschisă; 
Dar el şi una tainică mai are, 
Ce-a fost adusă numai pentru mine. 
Max: 
Am voie să o ştiu? 
Octavio: 
Ascultă, Max! 
Prin ale mele vorbe,-n mâna ta 
Pun viaţa mea şi bunăstarea ţării. 
De Wallenstein o dragoste te leagă 
E scump inimii tale şi îi porţi 
Adânc respect din fragedă juneţe. 
Acuma tu nutreşti dorinţa să... 
O, lasă-mă ca totuşi să previn 
Încrederea şovăitoare-a ta! 
Acuma, aşadar, nutreşti dorinţa 
să te apropii şi mai mult de el! 
Max: 
Tată! 
Octavio: 
În inima ta mă încred! 
Dar pot fi sigur că-ţi vei ţine firea? 
Vei fi tu oare-n stare să păşeşti 
'Naintea lui cu faţa liniştită, 
Îndată după ce-ţi voi arăta 
Întreaga soart-a omului acesta? 
Max: 
De vreme ce-l vei scoate-nvinuit!... 

(Octavio scoate o hârtie din casetă şi i-o dă lui 
Max.) 

Cum? O scrisoare chiar de la-mpărat? 

Octavio: 

Citeşte-o! 

Max (după ce a aruncat o privire asupra scrisorii): 

Friedland osândit, proscris? 

Octavio: 

Întocmai! 

Max: 

O, dar asta-i prea de tot! 

E o greşeală înspăimântătoare! 

Octavio: 

Citeşte mai departe!... Ţine-ţi firea! 

Max (după ce a citit mai departe, indreaptă o 
privire plină de surprindere asupra lui Octavio): 

Cum? Ce? Tu eşti... 

Octavio: 

O vreme. Până când 

Soseşte-aicea regele ungar 

Mi s-a încredinţat comanda mie. 

Max: 

Şi crezi că poţi s-o smulgi din mâna lui? 

Nici să nu-ţi dea prin gând! O, tată, tată! 

Nenorocită sarcină-ai primit! 

Şi de hârtia-aceasta... de aceasta 

Vrei să te foloseşti? Vei îndrăzni 

să mergi în mijlocul oştirii sale, 

Unde-i înconjurat de mii de oameni, 

Pentru a-l dezarma pe-acest titan? 

Vei fi pierdut şi tu, şi noi, cu toţii! 

Octavio: 

Eu îmi dau seama ce-am să risc aici! 

În braţele destinului mă aflu, 
lar el va ocroti, cu scutul său, 
O credincioasă casă-mpărătească 
Şi oarba făptuire va sfărma. 
Mai are împăratul slujitori 
Ce-i poartă o credinţă neclintită, 
Şi-n tabără destui bărbaţi viteji 
Să lupte pentru pricina cea dreaptă. 
Pe toţi cei devotați i-am prevenit, 
Pe ceilalţi îi vom supraveghea. 
Aştept numai un semn şi, de îndată... 
Max: 
Şi sprijinindu-te pe-o bănuială, 
Tu vrei numaidecât să treci la fapte? 
Octavio: 
Departe de-mpărăt să se arate 
Ca un tiran! Nu gândul rău vroieşte 
să-l pedepsească el, ci numai fapta. 
Destinul ducelui în clipa asta 
E încă-n mâna lui. De se-nvoieşte, 
Se leapădă de crimă şi, atunci, 
Comanda fără larmă i se ia, 
Primind-o fiul majestăţii sale. 
Un drept surghiun, în propriile castele, 
Nu-nseamnă o pedeapsă pentru Friedland, 
Ci mai curând o binecuvântare. 
Dar dacă pasul cel dintâi vădit... 
Max: 
Şi ce-nţelegi printr-un asemeni pas? 
Nicicând el nu va face-un pas mişelnic! 
Tu, însă,-n stare eşti cu răutate 
Să judeci chiar pe cel mai cuvios. 
Octavio: 

Oricât a fost de culpeş scopul lui, 
Tot ce-a-ntreprins, în ochii lumii încă 
Mai suferă o judecată blândă. 
Eu de scrisoare nu mă folosesc, 
Cât timp nu se va săvârşi o faptă 
Ce netăgăduit va dovedi 
Osânda pentru-nalta lui trădare. 
Max: 
Şi cine îl va judeca? 
Octavio: 
Chiar tu! 
Max: 
Atunci de scrisu-acesta nu-i nevoie. 
Dar aş putea avea cuvântul tău, 
Că nu păşeşti la fapte mai-nainte 
De-a fi... de-a fi şi eu încredinţat? 
Octavio: 
Acum, când ştii atâtea despre el, 
Mai poţi să crezi că e nevinovat? 
Max (vioi): 
Pe tine mintea poate să te-nşele, 
Dar inima pe mine niciodată! 
(Max continuă ceva mai calm.) 
Un spirit ca al ducelui de Friedland 
Nu poate fi-nţeles ca orişicare. 
Aşa cum leagă el destinul său 
De constelația acestor astre, 
Tot astfel se aseamănă cu ele 
În ce priveşte mersul lor în taină, 
Atât de minunat şi ne-nţeles. 
Lui i se face-o mare nedreptate, 
Dar toate se vor lămuri-n curând 
Şi-l vom vedea ieşind strălucitor 

Din negura acestor bănuieli. 
Octavio: 
Aş vrea să sper şi eu că-aşa va fi! 


Scena ll 
Cei dinainte, cameristul, apoi un curier. 


Octavio: 

Ce e? 

Cameristul: 

Un sol grăbit aşteaptă-afară! 
Octavio: 

Acum, aşa de dimineaţă? Cine-i? 
De unde vine? 

Cameristul: 

Nu a vrut să-mi spună! 

(Cameristul pleacă. Intră un cornet.) 
Octavio: 

A, dumneata, cornet? Vii de la Gallas? 
Scrisoarea! 

Cornetul: 

Însărcinarea mea-i verbală, 

Căci generalul meu s-a cam temut. 
Octavio: 

Ce-s-a-ntâmplat? 

Cornetul: 

El vă trimite ştirea... 

Dar pot să vă vorbesc aici, deschis? 
Octavio: 

Da! Fiul meu cunoaşte totu-acum! 
Cornetul: 

L-am prins, e-n mâna noastră! 

Octavio: 
Cum? Pe cine? 
Cornetul: 
Pe Sesin, pe mijlocitor! 
Octavio (repede): 
L-aţi prins? 
Cornetul: 
În codrul din Boemia l-a prins, 
leri dimineaţă, căpitanul Mohrbrand, 
Când tocmai se-ndrepta spre Regensburg, 
Vrând să le ducă svezilor depeşe. 
Octavio: 
Şi cu depeşele ce s-a făcut? 
Cornetul: 
Degrabă-au fost trimise la Viena 
De general, cu prizonier cu tot. 
Octavio: 
În fine,-n fine! Straşnic! Omu-acela 
Ne este vasul cel mai preţios, 
Căci e-ncărcat cu lucruri însemnate; 
Şi multe s-au găsit? 
Cornetul: 
Şase pachete, 
Cu-acel blazon al contelui de Terzky. 
Octavio: 
De mâna ducelui nimic? 
Cornetul: 
Nu cred! 
Octavio: 
Şi Sesin? 
Cornetul: 
Tare s-a înspăimântat 
Când i s-a spus că va fi dus la curte; 

Dar Altring, contele, i-a dat curaj, 
L-a îndemnat să meargă fără teamă, 
Numai să spună tot, de bunăvoie. 
Octavio: 
Cum? Altringer se află-acum la voi? 
Eu îl ştiam în Linz, bolnav la pat. 
Cornetul: 
El încă de trei zile se găseşte 
In Frauemberg, la generalul nostru; 
Au adunat chiar şasezeci de steaguri 
Şi m-au trimis pe mine să vă spun 
Că-aşteaptă doar porunca dumneavoastră. 
Octavio: 
Se pot petrece multe-n scurta vreme!... 
Şi dumneata când trebuie să pleci? 
Cornetul: 
Când dumneavoastră îmi veţi da poruncă. 
Octavio: 
Stai până către seară! 
Cornetul: 
- Am înţeles! 
(Vrea să plece.) 
Octavio: 
Dar cred că nu ai fost văzut de nimeni. 
Cornetul: 
De nimeni! Nici ţipenie de om. 
Ca de-obicei, monarhii mi-au dat drumul 
Să intru prin portiţa mânăstirii. 
Octavio: 
Mergi să te odihneşti şi stai ascuns! 
Vreau totu-a dezlega şi-a-ţi da de ştire 
Nainte chiar de-al soarelui sfinţit. 
Stau lucrurile gata-a se desface. 

Deci mai-nainte de sfârşitul zilei, 
Ce se arată tristă-acum pe cer, 
Noi trebuie s-avem sorţi de izbândă! 


Scena Ill 
Cei doi Piccolomini. 


Octavio: 

Ei, Max, ce zici? Curând ne desluşim, 

Căci toate ştiu că s-au făcut prin Sesin. 

Max (care în decursul scenei anterioare se afla 
într-o vehementă luptă sufletească, acum reia cu 
hotărâre): 

Eu vreau pe-un drum mai scurt să fac lumină! 

Rămâi cu bine, tată! 

Octavio: 

Încotro? 

Stai, nu pleca! 

Max: 

Mă duc la duce! 

Octavio: 

Cum? 

Max (se înapoiază): 

De ţi-ai închipuit că voi juca 

Un rol în farsa ta, te-ai înşelat! 

Eu trebuie să merg pe-o cale dreaptă! 

Nu aş putea să fiu cinstit în vorbe 

Şi-n suflet fals! Cum să-l privesc în tihnă 

Pe cel ce, ca amic, se-ncrede-n mine, 

Şi cum vrei cugetul să-mi potolesc 

Spunându-mi „că pe riscul său o face”, 

Că niciodată nu l-aş fi minţit. 

Drept ceea ce m-am dăruit cuiva, 

Drept astfel mi se cade să-i rămân. 

La duce merg, şi-l voi sili, chiar azi, 

Să-şi apere în fala lumii faima, 

lar uneltirile de voi urzite, 

Prin pasul drept al lui să le zdrobească. 

Octavio: 

Cum? Asta vrei să faci? 

Max: 

Nu te-ndoi! 

Octavio: 

Văd că m-am înşelat cu tine, Max! 

M-am bizuit pe-un fiu mai înţelept, 

Care va şti să binecuvânteze 

Acele binefăcătoare mâini 

Ce-l trag din faţa unei mari prăpăstii; 

Dar dau de-un orb, pe care l-au prostit 

Doi ochi, o patimă l-a îmbătat, 

Nemaiputând a fi tămăduit 

Nici de lumina albă-a zilei. Du-te! 

Întreabă-l! Fii nesocotit! Trădează 

A mea şi-a împăratului tău taină! 

Sileşte-mă să săvârşesc ruptura, 

Prin turburări, cu mult mai înainte! 

Deci, după ce a noastră tăinuire 

A fost atât de bine ocrotită 

De-a cerului minune, adormind 

Orişice bănuială,-acum trăiesc 

să văd cum, printr-un pas nechibzuit, 

Turbat, chiar propriul meu copil sfărâmă 

O operă-a politicii de stat înfăptuită cu atâta 
trudă. 

Max: 

O, cât de mult urăsc şi cât blestem 
Acea politică de stat a voastră! 
Tocmai prin ea-l siliţi să facă-un pas... 
Prin orice mijloace-l învinuiți, 
Căci vreţi oricum să-l scoateţi vinovat! 
O, asta nu se va sfârşi cu bine! 
Intâmplă-se ce-o vrea! Dar eu presimt 
Nenorocitele desfăşurări. 
Căci dacă va cădea acest titan, 
O lume-ntreagă va târi cu sine. 
Şi-ntocmai ca un vas în largul mării, 
Aprins pe negândite şi arzând 
Tot echipajul, între cer şi mare 
Căzând, el ne va trage-n jos pe toţi 
Cei care suntem prinşi de soarta lui. 
Tu fă cum crezi! Dar mie să-mi dai voie 
Precum îmi este felul să mă port. 
O legătură limpede, curată, 
Rămâne încă între el şi mine. 
Şi mai-nainte de sfinţitul zilei, 
Vreau să se hotărască dacă eu 
Mă lepăd de prieten sau de tată! 
(In timp ce pleacă, se trage cortina.) 

